text:
ཤོ།
ཤོ་ནི་བོད་ཀྱི་རོལ་རྩེད་ཞིག་རེད།
ནང་དོན།
གསལ་བཤད།[རྩོམ་སྒྲིག]
ཤོ་རྩེད་ནི་བོད་ཀྱི་དམངས་ཁྲོད་རོལ་རྩེད་ནང་གི་ཆ་ཤས་ཞིག་ཡིན། ཤོ་རྩེད་ནི་བོད་མིའི་ནང་དར་ཁྱབ་ཆེ་ཤོས་ཀྱི་རིག་རྩེད་ཅིག་ཡིན་ལ་དེར་བོད་མིས་ཧ་ཅང་དགའ་པོ་བྱེད་ཀྱི་ཡོད། དེ་ནི་སྤྱིར་ཤོ་ཆས་ཆ་ཚང་ཞིག་ལ་ཤོ་ཆ་གཅིག་དང་ཤོ་གདན། ཤོ་ཕོར། ལག་ཁྱི་མི་འདྲ་བ་གཉིས་སམ་གསུམ། རྡེའུ་དྲུག་བཅུ་རེ་བཞི་བཅས་ཡོད། ཤོ་རྩེད་དེར་ཐུན་མོང་མ་ཡིན་པའི་མི་རིགས་ཀྱི་ཁྱད་ཆོས་ཞིག་ཡོད་པ་ནི་ཤོ་རྩེད་ལ་རོལ་སྐབས་ལྐུག་ཤོ་མིན་པར་བརྗོད་བྱ་ལོ་རྒྱུས་དང་། བཞད་གད། ཟུར་ཟ་སོགས་ཀྱི་ནང་དོན་ཕུན་སུམ་ཚོགས་པའི་ཤོ་བཤད་རྒྱག་རྒྱུ་ཡོད་པ་ནི་རིག་རྩེད་གཞན་གང་ཞིག་ལའང་མེད་པ་ཞིག་ཡིན། སྤྱིར་བཏང་ཤོ་ཡི་རྩེད་སྟངས་ལ་གཉིས་འཛིང་དང་གསུམ་འཛིང་གཉིས་སུ་འདོད། དེ་མིན་ད་དུང་མི་གཉིས་གཉིས་ཆ་བྱེད་པའི་ཆ་འཛིང་ཡང་ཡོད། ཤོ་འཛིང་རྒྱག་མཁན་ཕྱོགས་རེར་ལག་ཁྱི་དགུ་རེ་ཡོད་པ་དང་། ཤོ་མིག་གཞིར་བཟུང་རྡེའུ་གྲངས་རྩིས་ནས་ལག་ཁྱི་བཙུགས་པའམ་གཏོང་སྟངས་བྱེད་ཀྱི་ཡོད།།
ཤོ་སྐོར་རེའི་ཤོ་ཐེངས་དང་པོ་རྒྱག་དུས་ལག་ཁྱི་གཉིས་རེ་བཙུགས་ནས་ཤོ་མོ་ཟེར་རུང་། ཤོ་པ་རྗེས་མའི་ཤོ་མིག་ཤོ་པ་སྔོན་མ་དང་གཅིག་མཚུངས་ཡིན་ཚེ། ཤོ་མོ་བསད་པ་ཞེས་ཤོ་པ་སྔོན་མའི་ལག་ཁྱི་གཉིས་བཙུགས་ཤུལ་དུ་ལག་ཁྱི་གསུམ་སྟེ་གཅིག་གིས་མང་བ་བཙུགས་ཆོག་གི་ཡོད་པ་དང་། དེ་རྗེས་སླར་ཡང་ཁ་གཏད་ཀྱིས་ཤོ་རྒྱབ་སྟེ་ཤོ་མོ་སྐྱར་དུ་འཛུགས་པ་ཞེས་རེས་མོས་སུ་རྒྱག་དགོས་ཀྱི་ཡོད། གལ་ཏེ་ཤོ་དང་པོ་དེ་ཤོ་མིག་གཉིས་སམ་པ་ར་ལངས་ན་གཉིས་འཛིང་དང་གསུམ་འཛིང་གང་ཡིན་མ་ལྟོས་པར་ཐད་ཀར་ལག་ཁྱི་གསུམ་འཛུགས་ཀྱི་ཡོད་པ་དང་། གསུམ་འཛིང་སྐབས་ཤོ་མིག་གསུམ་ལངས་ཚེ་དེ་དང་འདྲ་བར་ལག་ཁྱི་གསུམ་འཛུགས་སྲོལ་ཡོད། དེ་ལྟར་སོ་སོའི་ཤོ་མོ་གཏན་འཁེལ་བྱུང་རྗེས་ཀྱི་ཤོ་རྒྱབ་ཚད་ལ་ལག་ཁྱི་གཅིག་རེ་ལས་འཛུགས་སྲོལ་མེད། རྒྱུད་རིམ་དེའི་ནང་ཤོ་མིག་ཐེབས་ན་རང་གི་ལག་ཁྱི་ཕན་ཚུན་རྩེག་ཆོག་པ་དང་ཁ་གཏད་ཀྱི་ལག་ཁྱི་བསད་ཆོག དེ་ལྟར་རང་གི་ལག་ཁྱི་རྩེག་པའམ་ཁ་གཏད་ཀྱི་ ལག་ཁྱི་བསད་ཚེ་རང་ལ་མུ་མཐུད་ཤོ་བརྡབ་དབང་རག་པ་ཡིན། ལག་ཁྱི་བསོད་སྐབས་གཅིག་ཁྱིས་གཅིག་ཁྱི་བསོད་པ་དང་། ཉིས་ཁྱི་ཉིས་ཁྱི་དང་གཅིག་ཁྱི་བསོད་པ་ལྟར་མང་ཁྱིས་ཉུང་ཁྱི་བསོད་པ་ལས་ཉུང་ཁྱིས་མང་ཁྱི་བསོད་ཐབས་མེད་པར་ཁ་བརྡབ་ཞེས་བརྗོད་ཀྱི་ཡོད། རང་གི་ལག་པའི་ནང་ལག་ཁྱི་ཡོད་རུང་འཛུགས་ས་མེད་པར་ཁ་བརྡབ་ན་བཙུགས་ཟིན་པའི་ལག་ཁྱི་གང་རུང་གཏོང་དགོས་པ་དང་། ལག་ཁྱི་དེ་དག་ཡང་སོ་སོར་ཁ་བརྡབ་ཀྱི་ཡོད་ཚེ་རང་སོར་བཞག་སྟེ་ཤོ་མུ་མཐུད་ཁ་གཏད་ཀྱིས་རྒྱག་པ་ཡིན། །ལག་ཁྱི་དགུ་ཚང་མ་མཉམ་དུ་རྩེག་ཐུབ་ན་དགུ་མོ་ཞེས་ཡག་ཤོས་སུ་བརྩི་བ་དང་། སུའི་ལག་ཁྱི་དགུ་ཚང་མ་ཤོ་མིག་གཞིར་བཟུང་སྔོན་ལ་རྡེའུ་གང་ཡོད་འགྲོལ་ཚར་ན་དེར་རྒྱལ་ཁ་ཐོབ་པར་བརྩི་ཡི་ཡོད།
ཤོ་རྩེད་ལ་རོལ་སྐབས་ཤོ་མིག་གང་རྒྱག་དགོས་པ་ཚང་མར་ཤོ་བཤད་ནང་དོན་ཕུན་སུམ་ཚོགས་པ་ཁག་མང་པོ་རྒྱག་རྒྱུ་ཡོད། དཔེར་ན། ཤོ་མིག་གཉིས་རྒྱག་དགོས་དུས། པ་ར་སྤེན་པ་བཀྲ་ཤིས་ཞུགས། རྒྱག་མཁན་འཕྲིན་ལས་རྣམ་རྒྱལ་རེད་ཅེས་དང་། ཤོ་མིག་བདུན་རྒྱག་དགོས་དུས། རི་སྡིངས་སྡིངས་གླ་བ་ཉལ་ས་རེད། ཉལ་དྲག་ན་གླ་བ་འཆི་ས་རེད་ཅེས་ལྟ་བུ་ཤོ་མིག་གཅིག་ཁོ་ན་སྨྲོས་པ་དང་། ཡང་ཤོ་མིག་དགུ་དང་བཅུ་གང་རུང་རྒྱག་དགོས་དུས། དགུན་ཆུ་རྟ་ལ་མ་སྟེར། རྟ་ཕོ་གྲང་ངད་ཀྱི་ཤི་ཡོང་ཞེས་དང་། ཤོ་མིག་ལྔ་དང་དགུ་གང་རུང་རྒྱག་དགོས་དུས། ཁ་སྒུག་གི་ཆང་ལས། ལུང་ཁུག་གི་དར་བ་ཞིམ་ཞེས་པ། ཤོ་མིག་བཅུ་དང་བཅུ་གཉིས་གང་རུང་རྒྱག་དགོས་དུས། ཆུ་འཇམ་པར་སྐྲ་ཞིག་བཀྲུས། དེ་ལ་ཆུ་འཇམ་སྐྲ་བཀྲུས་ཟེར་ཞེས་པ་ལྟ་བུ་ཤོ་མིག་ཁག་གཉིས་སྨྲོས་པ། དེ་བཞིན་བརྒྱད་རི་དྲུག་གསུམ་རྒྱག་རྒྱུ་ཡོད། དེ་འདྲའི་ཤོ་པའི་ཉམས་བཟང་ལ་ཞེས་པ་ལྟ་བུ་ཤོ་མིག་གསུམ་དང་གསུམ་ཡན་སྨྲོས་པ་སོགས་ཤོ་བཤད་འདྲ་མིན་གྲངས་ལས་འདས་པ་ཡོད་པ་རེ་རེ་བཞིན་ངོ་སྤྲོད་ཞུ་ཐབས་བྲལ། ཤོ་རྩེད་ལ་རོལ་སྐབས་ཤོ་ཆ་གཅིག་ལ་ཤོ་མིག་གཉིས་ནས་བཅུ་གཉིས་བར་ལངས་རྒྱུ་ཡོད་པ་དང་། ཤོ་མིག་དེ་རྣམས་ཚང་མར་ཡོངས་ཁྱབ་ཏུ་གཉིས་ལ་པ་ར་དང་། གསུམ་ལ་སུ་གེ བཞི་ལ་ཙིག་གི ལྔ་ལ་ཁ། དྲུག་ལ་ལུག བདུན་ལ་རི། བརྒྱད་ལ་ཤ། དགུ་ལ་གུག བཅུ་ལ་ཆུ། བཅུ་གཅིག་ལ་ཐོག བཅུ་གཉིས་ལ་ལྗང་སོགས་འབོད་ཀྱི་ཡོད་པའི་ཁར་ཤོ་མིག་རེ་རེར་ཡང་མིང་གི་རྣམ་གྲངས་མང་པོ་འབོད་རྒྱུ་ཡོད། དཔེར་ན། ཤོ་མིག་བདུན་ལ་རི་དང་སྡིག དེ་བཞིན་ཚིལ་དང་དིང་ཞེས་པ་ལྟ་བུའི་འབོད་སྲོལ་ཁག་མང་པོ་ཡོད་པ་ལྟ་བུའོ།།
ལོ་རྒྱུས།[རྩོམ་སྒྲིག]
པར་རིས་བར་འཁྱམས།[རྩོམ་སྒྲིག]
-
ཤོ།.jpg
-
ཤོ། ༢.jpg
-
ཤོ། ༣.jpg
ཟིན་ཐོ་འམ་དཔྱད་གཞི།[རྩོམ་སྒྲིག]
བོད་ལྗོངས་སློབ་ཆེན་རིག་གཞུང་སློབ་གླིང་༠༩ལོའི་བོད་སྐད་སྙན་སྒྲོན་འཛིན་གྲྭ གཉའ་ལམ་སྐལ་བཟང་ལྷུན་གྲུབ།
༄༅། ། རབ་དཀར་གངས་རི་དཀར་པོས་ཡོངས་སུ་བསྐོར་བའི་བོད་ཡུལ་ཞིང་ཁམས་འདིར་འཚོ་བའི་བོད་རིགས་མང་
ཚོགས་ཚོས་རང་གི་འཚོ་གནས་བྱ་ཡུལ་གྱི་ཁོར་ཡུག་དང་བསྟུན་ཏེ་རྣམ་ཀུན་གྱི་འཚོ་བ་དངོས་དང་འཚམས་པའི་གྲ་རྒྱས་ལ་ཕུན་སུམ་ཚོགས་པའི་རོལ་རྩེད་རྣམ་པ་དུ་མ་ཞིག་གསར་གཏོད་མཛད་ཅིང་།མི་རབས་ནས་མི་རབས་བར་ཤུལ་འཛིན་དང་དར་སྤེལ་བཏང་གནང་བས།ང་ཚོ་མི་རབས་རྗེས་མ་རྣམས་ལ་སྲོལ་རྒྱུན་གྱི་རོལ་རྩེད་རྣམས་གྲངས་ཧ་ཅང་མང་པོ་ཞིག་བཞག་གནང་ཡོད། དཔེར་ན། ཨང་རྡོ། ཨ་ལྕུག མིག་མངས་རྡེའུ། ཐག་རྩེད། ཤོ་རྩེད། སྦག་ཆེན། སྟག་ས་ལུག་ས། ཤིང་འཛེགས། བོའོ་ཙེ། རྩལ་རྡོ། གླང་པོ་གཉའ་རྩེད། རྨ་བྱ་ཆུ་བཏུང་། རྟ་རྒྱུག་མདའ་འཕེན། རྒྱལ་པོ་རྒྱན་རྩེད། ས་གནོན་རྣམ་གཤག་སོགས་ཡོད།འདིར་ཤོ་རྩེད་སྐོར་མདོར་ཙམ་གླེང་བ་ལ།ཤོ་རྒྱག་པའི་སྲོལ་ནི་ཆོས་ལུགས་ཀྱི་བྱེད་སྒོ་མོ་ཤོ་ནས་རིམ་བཞིན་དམངས་ཁྲོད་དུ་དར་བར་གྲགས་ཤིང་།གླིང་རྗེ་གེ་སར་རྒྱལ་པོའི་སྐུ་དུས་སུ་དར་ཁྱབ་བྱུང་བར་ངོས་འཛིན་བྱེད་སྲོལ་ཡོད་ལ་ཡང་ལ་ལས་ཚོང་དཔོན་ནོར་བཟང་གིས་སྲོལ་གཏོད་པ་གསུངས་སྲོལ་ཡང་ཡོད་དོ།ཤོ་རྩེད་ལ་ལོ་རྒྱུས་ཡུན་རིང་ལྡན་པས་ཤོ་རྩེད་བྱེད་མཁན་སྣང་བ་སྐྱིད་པས་རྩེད་མཁན་མང་ལ་ཁྱབ་རྒྱ་ཆེ་བ།ཤོ་བཤད་ཀྱི་ནང་དོན་ཕུན་སུམ་ཚོགས་ལ་འཚོ་བ་དངོས་དང་འབྲེལ་བ་དམ་ཟབ་ཡོད་པ་སོགས་དགེ་མཚན་དུ་མ་ལྡན་པས།དམངས་ཁྲོད་རྩེད་མོའི་ནང་ཐུན་མོང་མ་ཡིན་པའི་རྩེད་མོ་ཁྱད་མཚར་ཅན་ཞིག་ཡིན།ལུགས་མཐུན་ནམ་སྲོལ་རྒྱུན་གྱི་ཤོད་རྩེད་ལ་ཚང་དགོས་པའི་ཆ་རྐྱེན་ནི་འདི་ལྟར་ཡིན་ཏེ། ཤོ་དང་། ཤོ་ཕོར། བརྡབས་ཟེ། ཤོ་གདན། ལག་སྐྱི། རྡེའུ། ཤོ་ཁུག ཤོ་པ། ཤོ་བཤད། ཤོ་རྒྱག་ཡུལ། ཤོ་རྒྱག་སྟངས། རྒྱན་བཙུགས་སོགས་ཡིན་དགོས། དེ་དག་གི་སྐོར་རེ་རེ་བཞིན་གཤམ་དུ་ངོ་སྤྲོད་ཞུ་བ་ལགས།
གཅིག ཤོའི་སྐོར་གླེང་བ།
ཤོ་ནི་ཤོ་རྩེད་ཀྱི་རྩ་བའི་ཆ་རྐྱེན་ནམ་གྲུབ་ཆ་གཙོ་བོ་ཡིན། ཤོ་ལ་དབྱེ་ན་རྡོ་ཤོ་དང་། རུས་ཤོ ཤིང་གི་ཤོ སྤོས་དཀར་གྱི་ཤོ་སོགས་རིགས་ཅུང་མང་ཙམ་ཡོད། དེ་ཡང་ཤོའི་དངོས་རྒྱུ་གཙོ་བོ་ནི་རྡོ་དང་། རུས་པ། ཤིང་། སྤོས་དཀར་སོགས་ལས་བཟོས་པ་ཡིན་ལ།སྔོན་མའི་དུས་སུ་རྡོའི་ཤོ་ནི་ཐོ་ལོ་ཀའམ་རྡོ་ཧ་ཤིག་གི་གཙོ་བྱས་པའི་རིགས་དང་།རུས་པའི་ཤོ་ནི་སྲོག་ཆགས་ཀྱི་རུས་པར་ཟོས་པའི་ཤོ་ཡིན་ལ་བ་སོ་སྟེ་གླང་ཆེན་གྱི་སོ་ལས་བཟོས་པའི་ཤོ་ནི་རིན་ཐང་ཆེན་པོར་འཛིན་གྱི་ཡོད།ཤིང་གི་ཤོ་ནི་ཤིང་སྤ་མོ་དང་སྟག་པས་གཙོ་བྱས་པའི་ཤིང་རིགས་ལ་བཟོས་པའི་ཤོ་ཡིན་པ་དང་།དེང་དུས་འགྱིག་སྤོས་དཀར་ལས་བཟོས་པའི་ཤོ་ཅུང་མང་ཙམ་ཡོད།ཤོའི་བཟོ་དབྱིབས་ནི་གྲུ་བཞི་ལྷམ་པ་ཡིན་ལ།ཤོ་རེ་ལ་ངོས་དྲུག་དང་ངོས་རེས་ཤོ་མིག་རེ་མཚོན་གྱི་ཡོད་དེ་ཤོ་མིག་གཅིག་ནས་དྲུག་བར་ཡོད་ཅིང་།ཤོ་མིག་ལ་ཡང་ཡུལ་ལུང་སོ་སོའི་སྐད་བརྡ་དང་ཡུལ་གཤིས་ཅུང་མི་འདྲ་པའི་དབང་གི་ཤོ་མིག་རྣམས་ལ་ཡང་མིང་འབོད་ཚུལ་མི་གཅིག་པས་ཡུལ་ཁག་གི་ཤོ་མིག་གི་མིང་འབོད་ཚུལ་རྣམས་གཤམ་གྱི་རེའུ་མིག་ལ་གཟིགས་པར་འཚལ། ། ཡུལ་ལུང་ཁག་གི་ཤོ་མིག་སོ་སོའི་མིང་འབོད་ཚུལ་གྱི་རེའུ་མིག ཤོ་མིག ཤོ་མིག་གི་མིང་འབོད་ཚུལ། ༡ དང་༢ གཅིག གཉིས། པ་ར། ཕག ༣ གསུམ། སུག སུ་གེ ཙོག མཛོ་ཕོ། ༤ བཞི། སི། ཙི་གེ ཟིག ཚིགས། ༥ ལྔ། ཁ། ༦ དྲུག ལུག ཐུག འབྲུག ༧ བདུན། རི། སྡིག ༨ བརྒྱད། ཤ ཞབས། ༩ དགུ གུང་། ༡༠ བཅུ། ཆུ། ༡༡ བཅུ་གཅིག ཐོག རྡོག་ རྡོག་གེ ༡༢ བཅུ་གཉིས། ལྕམ། འཇང་། ཆངས།
ཤོ་རྩེད་ལ་ཤོ་གཉིས་ཚང་དགོས་པ་དང་།ཤོ་རྩེད་ཀྱི་ཤོ་གཉིས་པོ་ངེས་པར་དུ་བདུན་ཤོ་སྒྲིག་པའི་ཤོ་ཆ་གཅིག་དགོས།༼བདུན་ཤོ་སྒྲིག་པ་༽ཞེས་པ་ནི་ཤོ་གཉིས་པོ་ཆ་སྒྲིག་ནས་སྟེང་འོག་དང་།རྒྱབ་མདུན་གཡས་གཡོན་སོ་སོའི་ཤོ་གཉིས་པོའི་ངོས་གཉིས་ཀྱི་ཤོ་མིག་གཉིས་བསྡོམས་པའི་ཐོབ་གྲངས་བདུན་ཁོ་ན་སླེབས་པ་ལ་ཟེར་ཞིང་།དེའི་དགོས་པ་ནི་སྐོར་ཤོ་རྒྱབ་དུས་རང་གི་སྐོར་བའི་ཤོ་མིག་དེ་བསྟན་བདེ་བའམ་བསྟན་ཤུགས་ཆེ་བའི་དགེ་མཚན་ལྡན།༼སྐོར་ཤོ༽ཞེས་པ་ནི་གལ་ཏེ་ཤོ་མིག་རྡོག་གམ་བཅུ་གཅིག་བརྒྱག་དགོས་ཚེ།སུག་གམ་གསུམ་གྱི་ཤོ་མིག་དེ་ཁ་གཏད་ནས་བརྒྱབ་དགོས་པ་དང་།པ་ར་རྒྱག་སྐབས་འཇམ་མམ་བཅུ་གཉིས་ཀྱི་ཤོ་མིག་དེ་ཁ་གཏད་ནས་རྒྱག་པ་སོགས་ཤོ་མིག་སོ་སོའི་སྟེང་འོག་གཉིས་གཏད་དེ་བརྒྱབ་པར་གོ་དགོས་སོ། །
གཉིས་པ། ཤོ་ཕོར་སྐོར། ཤོ་ཕོར་ཞེས་པ་ནི་ཤོ་རྒྱག་སྐབས་ཤོ་བླུགས་སའི་སྣོད་ཅིག་ཡིན་པ་དང་།དེའི་བཟོ་ལྟ་ང་ཚོའི་ཇ་ཕོར་དང་འདྲ་ཞིང་ནང་དུ་ཤོ་བླུགས་ཏེ་ཁ་སྦུབས་སུ་རྒྱག་པས་ཤོའི་ཕོར་པའམ་ཤོ་ཕོར་དུ་གྲགས།ཤོ་ཕོར་གྱི་རྒྱུ་གཙོ་བོ་ཤིང་ལས་བཟོས་པ་ཤ་སྟག་ཡིན་པ་ན་ཤོ་ཕོར་དེ་ཡང་བས་ཤོ་རྒྱག་དུས་ལག་པར་ན་ཟུག་མི་གཏོང་བ་དང་།ལ་ལས་ཤོ་ཕོར་ལ་ལྕག་ཕོར་གྱི་ཚབ་བྱེད་མཁན་ཡང་ཡོད།ཤོ་ཕོར་གྱི་དཀྱིལ་དུ་ཨི་ཁུང་ཆུང་ཆུང་ཞིག་ཡོད་པ་དེ་ནི་ཤོ་ཕོར་ནང་དུ་ཤོ་བླུགས་ནས་ཁ་སྦུབས་སུ་རྒྱག་དུས་རླུང་རྣམས་ཨི་ཁུང་འདི་ནས་ཐོན་པས་རླུང་གི་གནོན་ཤུགས་སེལ་བའི་ནུས་པ་ལྡན་པ་དང་།དེར་ཕྱི་རྩི་བྱུག་པས་མཛེས་ཆོས་ཤིག་ཏུ་མངོན་ལ་ཤོ་ཕོར་ལ་བདེ་སྲུང་བྱེད་པའི་ནུས་པའང་ལྡན།ཤོ་ཕོར་གྱི་ཐོན་ས་གཙོ་བོ་གཞིས་རྩེའི་སྐྱིད་གྲོང་སོགས་རོང་མཚམས་ཁག་ནས་ཡིན། །
ཤོ་དང་ཤོ་ཕོར་དཔེ་རིས། གསུམ་པ། བརྡབས་ཟེ། བརྡབས་ཟེའམ་བརྡབས་སེ་ཞེས་པ་ནི་ཤོ་རྒྱག་སྐབས་ཤོ་ཕོར་འདི་ཉིད་བརྡབས་ས་ཡིན།བརྡབས་ཟེའི་དབྱིབས་ནི་ཀ་ཟླུམ་ལེབ་མོའམ་སྒོར་མོ་ཡིན་ཅིང་།དེའི་རྒྱུ་གཙོ་བོ་ནི་ཀོ་བ་ལས་བཟོས་ཤིང་ཀོ་བ་ཕལ་ཆེ་བའང་གཡག་ཀོ་ཤ་སྟག་ཡིན་ཏེ་གཡག་གི་ཀོ་བས་བཟོས་ཚེ་དུས་ཡུན་རིང་པོའི་བཀོལ་སྤྱོད་བྱེད་ཐུབ་པའི་དགེ་མཚན་ལྡན་ཡོད།ཀོ་བརྩེགས་བྱས་ཏེ་དཔངས་ལ་ལིའི་རྨིད་གཉིས་ནས་གསུམ་བར་ཡོད་འདུག་དེ་ཡང་བརྡབས་ཟེ་ཇི་ཙམ་གྱིས་མཐུག་ཚེ་ཤོ་ཕོར་བརྡབས་ཟེར་བརྡབས་དུས་འདེབས་སྒྲའང་དེ་ཙམ་གྱིས་གྲགས་ཆེ་བས་ཤོ་རྒྱག་དུས་འཁྲུག་ཆ་དོད་པོར་སྣང་ལ་ཤོ་པ་ཡང་ལག་པ་མི་ན་བའི་ནུས་པ་ལྡན།ཡང་འགའ་ཤས་ལ་བརྡབས་ཟེ་མེད་པར་ཐད་ཀར་ཤོ་གདན་གྱིས་བརྡབས་ཟེ་དང་ཤོ་གདན་གཉིས་ཀ་ཚབ་བྱེད་པའང་ཡོད། །
བཞི་པ། ཤོ་གདན། ཤོ་གདན་ནི་ཤོ་རྒྱག་སྐབས་ཤོ་དང་། ཤོ་ཕོར། བརྡབས་ཟེ། ལག་སྐྱི། རྡེའུ་སོཊ་དེའི་སྟེང་དུ་འཇོག་པའམ་དེ་དག་ གི་འོག་ཏུ་བཏིངས་པས་ཤོ་གདན་དུ་འབོད།ཤོ་གདན་གྱི་དབྱིབས་ཕལ་ཆེ་བ་ནི་གྲུ་བཞི་ཁ་གང་མ་ཡིན་ལ་འགའ་ཤས་ནར་མོའང་ཡོད་དེ་དག་ཕལ་ཆེ་བ་ནི་ཀོ་བ་ལས་བཟོས་པའི་ཀོ་གདན་དང་།སླེའུ་དང་ཕྱར་བ་སོགས་ཀྱི་བྱེད་ཀྱི་ཡོད་ཅིང་།དེ་དག་ནི་གདན་གྱི་ནང་ནས་ཅུང་ལྕི་བས་ཤོ་རྒྱག་སྐབས་ཤོ་ཕོར་བརྡབས་ཟེའི་སྟེང་དུ་བརྡབས་དུས་ལག་སྐྱི་དང་རྡེའུ་ཁ་ཐོར་བའམ་གནས་ས་འཁྲུལ་བ་སོགས་མི་ཡོང་བར་རང་གར་གནས་པའི་དགེ་མཚན་ལྡན།དེང་དུས་ཀོ་གདན་དང་སླེའུ།ཕྱ་རར་རིན་ཐང་ཅུང་མཐོ་བའི་སྟེང་ལ་ཤོ་གདན་ནི་ཧ་ཅང་གཟན་པས་ཕལ་ཆེ་བས་དེའི་རིན་གོང་དམའ་བའི་ཀམ་པ་གླིང་སོགས་ཀྱི་ཚབ་ཏུ་བྱེད་དོ། །
ཤོ་དང་བརྡབས་ཟེ་ཤོ་གདན་བཅས་ཀྱི་དཔེ་རིས། ལྔ་པ། ལག་སྐྱི། ལག་སྐྱིའམ་ལག་ཁྱི་ནི་དང་ཐོག་ཤོ་པའི་ལག་པར་གཉེར་བ་དང་ཤོ་རྒྱབ་རྗེས་ཤོ་མིག་ཇི་བཞིན་རྡེའིུས་གྲངས་གནས་སྟེང་དུ་གཏོང་བས་ན་ལག་སྐྱིའམ་ལག་ཁྱིར་ཟེར།ད་རྒྱུན་དུ་རྔོན་རྒྱག་མཁན་རྣམས་ཀྱི་རྔོན་པར་ཤ་ཁྱི་བཏང་བའི་ཚུལ་དང་འདྲ་བས་ལག་ཁྱིའམ་ལག་སྐྱིར་འདོད།ཤོ་རྒྱག་སྐབས་ལག་སྐྱི་རིགས་མི་འདྲ་བ་གསུམ་དགོས་ཤིང་རིགས་མི་འདྲ་བ་རེར་ལག་སྐྱི་གྲངས་དགུ་དགོས།སྔ་མོའི་དུས་ཀྱི་ལག་སྐྱི་ནི་རྡོ་དང་།རུས་པ།རྒྱུག་པ།དེ་བཞིན་ལྕགས་རིགས་སོགས་ཀྱི་མཚོན་པར་བྱེད།རྡོ་ལ་བཟོས་པའི་ལག་སྐྱི་ནི་བཟོ་དབྱིབས་མི་འདྲ་བ་གསུམ་སྟེ་སྒོར་མོ་གཅིག་དང་།ནར་མོ་གཅིག་ཟུར་གསུམ་གཅིག་བཅས་དེ་གསུམ་གྱི་མཚོན་པ་བྱེད་ལ།ཤིང་རིགས་མི་འདྲ་བ་གསུམ་མམ་ཡང་ན་རྒྱུག་པ་རིང་ཐུང་མི་འདྲ་བ་གསུམ་གྱི་མཚོན་པར་བྱེད།དེང་དུས་ཞིང་འབྲོག་ཁུལ་འགའ་རེ་སྔ་སྲོལ་ལྟར་རྡོ་དང་རུས་པ་ཤིང་སོགས་ལས་བཟོས་པའི་ལག་སྐྱི་དེ་དག་བེད་སྤྱོད་བྱེད་པ་ཕུད་ཕལ་ཆེ་བས་ལྕགས་རིགས་ལས་བཟོས་པའི་ལག་སྐྱི་བེད་སྤྱོད་བྱེད་དེ་བོད་དངུལ་ཞོ་གང་དང་།ཀྲང་ཀ་དཀར་ར་སྟེ་མིན་གོའི་དུས་ཀྱི་དངུལ་སྲང་དང་། ཟླ་ཡང་། དུང་ཙེ། ཧྥིང་སོགས་ཀྱི་བྱེད་དོ། །
ལག་སྐྱིའི་དཔེ་རིས། དྲུག་པ། རྡེའུ། རྡེའུ་ཞེས་པ་ནི་རྡོ་རིལ་ཆུང་ཆུང་ལ་ཟེར་བ་དང་རྡོ་རིལ་ཆུང་ཆུང་རྣམས་ཤོ་རྩེད་ལ་མཁོ་བས་ཕྱིས་སུ་རྡེའུ་ཞེས་ཤོ་རྩེད་ཀྱི་གྲུབ་ཆ་ཞིག་ལ་གྱུར་བ་འདྲ།རྡེའུར་རྡོ་རིལ་ཆུང་ཆུང་དང་ཁམ་ཚིག་འགྲོན་བུ་སོགས་ཀྱི་བྱེད་སྲོལ་ཡོད།དེ་སྔོན་གྱི་རྡེའུ་ནི་རྡོ་ལུ་མ་རྡོ་རོག་གམ་རྡོ་ཆུ་རིང་བསིང་ཏེ་སྨན་རྫས་སུ་འགྲོ་བའི་རྡོ་རིལ་ཆུང་ཆུང་ཞིག་ཡོད་པ་དེ་ཡིས་བྱེད་ལ་ཡང་འགའ་རེས་རྡོ་རིལ་ཆུང་ངུ་གང་དག་གིས་ཀྱང་ཚབ་བྱེད་སྲོལ་ཡོད་ཅིང་།དེང་དུས་རྡེའུ་ཕལ་ཆེ་བ་ཁམ་ཚིག་དང་འགྲོན་བུ་ཡི་བྱེད་ཀྱི་ཡོད་དེ་ཁམ་ཚིག་ནི་ཤིང་ཏོག་ཁམ་བུའི་ནང་སྙིང་གི་རུས་པ་དོར་བའི་ཤུལ་གྱི་ཚི་གུའོ།ཤོ་རྩེད་ཀྱི་རྡེའུ་ནི་ཤོ་མིག་གི་ཁ་གྲངས་བཞིན་ཁྱོན་བསྡོམས་༧༧དགོས་པ་དང་།དྲུག་འཛིང་སྐབས་རྡེའུ་གྲངས་༡༠༨དགོས་ཀྱི་ཡོད།ཤོ་རྒྱག་དུས་ལག་སྐྱི་རྣམས་ཤོ་མིག་གཞིར་བཟུང་རྡེའུ་ཡི་སྟེང་དུ་གཏོང་བ་དང་།ལག་སྐྱི་དག་བཏང་རྗེས་རྡེའུ་ཆ་ཚང་རྫོགས་ཚེ་ལ་ཕུད་པ་ཞེས་ཤོ་ཕྱིན་པའམ་ཤོ་ཐོབ་པའི་ཚུལ་དུ་འཛིན་ནོ།ཡང་ཤོ་པ་འགས་ཤོ་སྦག་སྒྲ་ཞེས་རྡེའུ་དང་ལག་སྐྱི་མི་དགོས་པར་ཤོ་རྒྱག་སྲོལ་ཡོད་དེ་གཙོ་བོ་ཤོ་པ་ཕན་ཚུན་ཤོ་མིག་ཆེ་ཆུང་བསྡུར་བའམ་ཡང་ན་ཤོ་མིག་པ་ར་དང་།སུག་གེ རྡོག་གེ ལྕམ་ མོ་སོགས་དེ་དག་ནང་ནས་གང་རུང་ཞིག་བསྟན་ཚེ་ཤོ་ཐོབ་པར་བརྩི་སྲོལ་ཡོད། །
བདུན་པ། ཤོ་ཁུག ཤོ་ཁུག་ནི་ཤོ་བླུགས་སའི་ཁུག་མ་སྟེ་ཤོ་དང་། ཤོ་ཕོར། བརྡབས་ཟེ། ལག་སྐྱི། རྡེའུ་རྣམས་བླུགས་སའི་སྣོད་ལ་ཤོ་ཁུག་ཏུ་འབོད་ཅིང་།ཤོ་ཁུག་དེ་རྣམས་ཀོ་བ་དང་།སྣམ་བུ་ཐེར་མ།སྒོ་སྣམ་གྱི་བཟོ་གི་ཡོད་ཅིང་འགའ་ཤས་རས་ཀྱི་བཟོས་པའང་ཡོད། །
ཐེར་མ་དང་སྣམ་བུས་བཟོས་པའི་ཤོ་ཁུག་གི་དཔེ་རིས། བརྒྱད་པ། ཤོ་པ། ཤོ་པ་ནི་ཤོ་རྒྱག་མཁན་ནམ་ཤོ་རྩེད་མཁན་རྣམས་ལ་ཟེར།ཤོ་རྒྱག་སྐབས་ཤོ་པ་གཉིས་དང་།གསུམ་མམ་བཞི་དགོས་པ་དང་།འགའ་ཤས་སུ་ཤོ་པ་དྲུག་གིས་མཉམ་དུ་རྩེད་སྲོལ་ཡོད་ཅིང་ཚད་ལྡན་གྱི་ཤོ་རྩེད་ལ་ཤོ་པ་གསུམ་ཡོད་དགོས།ཤོ་པ་གཉིས་ཀྱི་ཤོ་རྩེད་ལ་ཉིས་འཛིང་དང་།གསུམ་ལ་གསུམ་འཛིང་།བཞི་ལ་བཞི་འཛིང་།དྲུག་ལ་དྲུག་འཛིང་དུ་འབོད་སྲོལ་ཡོད་ཅིང་།ཉིས་འཛིང་སྐབས་ལག་སྐྱི་རིགས་མི་འདྲ་བ་གཉིས་སྤྱོད་པ་དང་།གསུམ་འཛིང་ལ་ལག་སྐྱི་རིགས་མི་འདྲ་བ་གསུམ་སྤྱོད་པ་བཞི་འཛིང་སྐབས་ཤོ་པ་ཁ་སྤྲོད་གཉིས་ཕྱོགས་གཅིག་བྱས་ཏེ་ཤོ་པ་གཉིས་ཀྱི་ལག་སྐྱི་རིགས་གཅིག་རེ་བྱས་པས་ཁྱོན་ལག་སྐྱི་རིགས་མི་འདྲ་བ་གཉིས་སྤྱོད་པ་དང་།དྲུག་འཛིང་སྐབས་ཤོ་པ་གཉིས་རེ་ཕྱོགས་གཅིག་བྱས་ནས་ཚོ་པ་གསུམ་གྱི་ལག་སྐྱི་རིགས་མི་འདྲ་བ་གསུམ་པོ་ཆ་ཚང་སྤྱོད་སྲོལ་ཡོད་པ་དང་།དྲུག་འཛིང་སྐབས་ཤོ་པ་མང་བ་དང་རྡེའུ་གྲངས་ཁ་སྣོན་བྱེད་དགོས་པ་དང་རྒྱག་ཡུན་རིང་བ་སོགས་ཀྱི་རྐྱེན་པས་དྲུག་འཛིང་རྩེད་མཁན་ཡང་ཤིན་ཏུ་ཉུང་།ཤོ་རྒྱག་མཁན་ཞིག་ཡིན་ཚེ་ཤོ་པར་འདོད་པས་བོད་རིགས་འདུས་སྡོད་བྱེད་པའི་ཡུལ་གྲུ་ཀུན་དུ་གཞོན་དར་རྒན་གསུམ་གྱི་ཤོ་རྩེད་ལ་དགའ་པོ་བྱེད་ལ་བྱང་ཆུབ་པོའང་ཡོད།ཡུལ་གྲུ་ལ་ལར་ཤོ་པ་ཕལ་ཆེ་བ་ནི་སྐྱེས་པ་བུ་ལས་བུད་མེད་ཀྱི་ཤོ་པ་ནི་ཧ་ཅང་ཉུང་ལ་ཤོ་པའི་གཉེན་སྤུན་དུ་འགྲོ་བའི་བུད་མེད་རྣམས་ཤོ་རྒྱག་སའི་མཁྲིས་སུ་མི་སྡོད་པའམ་སྐྱེས་པ་དང་མཉམ་དུ་ཤོ་མི་རྩེ་བ།ཤོ་རྩེད་མཁན་ཚང་མ་བུད་མེད་ཡིན་པ་ལས་སྐྱེས་པ་བུ་དང་མཉམ་དུ་མི་རྒྱག་སོགས་ནི་ཤོ་བཤད་ཀྱི་ནང་དོན་དང་འབྲེལ་བ་དམ་ཟབ་ཡོད་པའི་རྐྱེན་གྱི་ཡིན་ལ་ཡང་ཡུལ་ཀླུང་འགར་བུད་མེད་ཀྱི་ཤོ་རྩེད་བྱས་ན་རྣམ་ཏོག་བྱེད་སྲོལ་ཡོད་པས་བུད་མེད་རྣམས་ཤོ་མི་རྩེ་བ་ཡང་ཡོད། །
དགུ་པ། ཤོ་བཤད། ཤོ་རྩེད་སྐབས་ཤོ་མིག་གཞིར་བཟུང་དེར་བཤད་པ་རྒྱག་པ་ལ་ཤོ་བཤད་ཅེས་ཟེར།ཤོ་བཤད་ཀྱི་ནང་དོན་ཐད་ལོ་རྒྱུས་དང་། ཆོས་ལུགས། རིག་གནས། ཡུལ་སྲོལ་གོམས་གཤིས་སོགས་རྣམ་ཀུན་འཚོ་བ་དངོས་དང་འབྲེལ་ཏེ་བསླབ་བྱ་དང་། ཟུར་ཟ། ཐེར་འདོན། དགོད་གཏམ་སོགས་ཀྱི་ནང་དོན་ཕུན་སུམ་ཚོགས་པོ་ལྡན་ཡོད་པས་ཤོ་བཤད་འདི་ནི་བོད་ཀྱི་ དམངས་ཁྲོད་རོལ་རྩེད་གཞན་དང་ཐ་ན་འཛམ་གླིང་མི་རིགས་གཞན་གྱི་རོལ་རྩེད་གང་ལའང་མེད་པའི་དམིགས་གསལ་གྱི་ཁྱད་ཆོས་ཤིག་ལྡན་ཡོད། ཤོ་རྒྱག་སྐབས་ཤོ་བཤད་རྒྱག་པའི་དགོས་པ་ནི་ཤོ་བཤད་ཇི་བཞིན་ཤོ་མིག་འདི་ཉིད་བསྟན་ པའི་རེ་བ་བྱེད་པ་དང་གཅིགཤོ་བཤད་ལ་བརྟེན་ནས་ཤོ་པའི་ངར་ཤུགས་ཇེ་ཆེར་འཕེལ་ཏེ་ཕ་རོལ་འགྲན་རྩོད་ཀྱི་བསམ་པ་ལས་རྣམ་པར་རྒྱལ་བྱེད་དང་གཉིས། ཤོ་བཤད་ལ་བརྟེན་ནས་ཤོ་པ་རང་ཉིད་ཀྱི་རིག་སྟོབས་གཞན་ལ་ངོམས་པ་དང་ གསུམ། ཤོ་བཤད་ལ་བརྟེན་ནས་ཤོ་པ་རང་ཉིད་དང་ཉེ་འཁོར་རྣམས་སྤྲོ་སྣང་འཕེལ་བྱེད་དང་བཞིའོ། ཤོ་རྒྱག་སྐབས་ཤོ་ པའི་འགྲམ་དུ་ལྟད་མོ་བལྟ་བའམ་ཤོ་བཤད་ཉན་ཚེ་ཧ་ཅང་སྤྲོ་པོ་ཡོང་གི་ཡོད་དེ་དཔེར་ན་ལྷ་སའི་མཛད་སྤྲོད་ཇ་ཁང་ནང་ཤོ་རྒྱག་མཁན་ལས་ལྟད་མོ་བལྟ་མཁན་མང་བ་ཡོད་པ་ལྟ་བུ། དེང་དུས་གྲོང་ཁྱེར་ནང་ཤོ་བཤད་སྐོར་གྱི་དཔེ་དེབ་མང་ པོ་འཚོང་རྒྱུ་ཡོད་ཀྱང་ཤོ་པ་འགའ་ཤས་ཕུད་མང་ཆེ་བས་ཤོ་རྒྱག་ཤེས་པ་ཙམ་ལས་ཤོ་བཤད་བཤད་ཐུབ་མཁན་མེད་དེ། དཔེར་ན།ལྷ་སའི་མཛད་སྤྲོད་ཇ་ཁང་ནང་མི་ཚོགས་མཐུག་དུས་སམ་གཟའ་མཇུག་སྐབས་ལ་ཤོ་པ་ཚོ་ཁག་བཅུ་གྲངས་ལྷག་ཙམ་མཆིས་ཀྱང་ཤོ་བཤད་རྒྱག་ཤེས་མཁན་གྱི་ཤོ་པ་ནི་ཅུང་ཉུང་།ཞིང་འབྲོག་ས་ཁུལ་དུ་ཆ་བཞག་ན་ཤོ་རྒྱག་ཤེས་མཁན་ཞིག་ཡིན་ཚེ་ཕལ་ཆེ་བས་ཤོ་བཤད་རྒྱག་ཐུབ་ཅིང་།ཐ་ན་ཡིག་རྨོངས་སམ་བྱིས་པ་ལོ་བརྒྱད་ཞིག་ཡིན་ནའང་ཤོ་བཤད་ཐད་ཐོག་པ་མེད། ། ༡ ཤོ་བཤད་རྒྱག་སྟངས་ཀྱི་དབྱེ་བ། ཤོ་བཤད་རྒྱག་སྟངས་ཀྱི་དབྱེ་བ་ལ་ཤོ་མིག་གཅིག་གི་ཤོ་བཤད་དང་།ཤོ་མིག་ཟུང་སྦྲེལ་གྱི་ཤོ་བཤད་གཉིས་ཡོད།ཤོ་མིག་གཅིག་གི་ཤོ་བཤད་ནི་ཤོ་མིག་གཅིག་ཁོ་ནར་འགྲོ་བའི་ཤོ་བཤད་ལ་ཟེར།ཤོ་པར་ཤོ་མིག་གཅིག་རྒྱག་དགོས་པའམ་ཡང་ན་ཤོ་མིག་ག་གེ་མོ་ཞིག་བསྟན་པར་ཤོ་མིག་གཅིག་གི་ཤོ་བཤད་རྒྱག་པ་དཔེར་ན།ཤོ་མིག་བརྒྱད་ཀྱི་ཤོ་བཤད་ནི་ཤར་རེར་ཤར་རེར་འགྲོ་བ་དེ།ཨ་ཕོ་སྤྱང་ཀིའི་འགྲོ་སྟངས་རེད།ལྟ་བུ།ཤོ་མིག་ཟུང་སྦྲེལ་གྱི་ཤོ་བཤད་ནི་ཤོ་མིག་གཉིས་ཀྱི་བཤད་པ་དེ་ཤོ་བཤད་གཅིག་ཏུ་བསྡུས་ནས་བརྗོད་པ་ལ་ཟེར་ཞིང་།དེ་ནི་ཤོ་མིག་གང་རུང་གཉིས་རྒྱག་པའམ་བསྟན་དགོས་ཚེ་ཤོ་མིག་དེ་གཉིས་གཅིག་བསྡུས་ཐོག་ཤོ་བཤད་ཞིག་རྒྱག་པ་དཔེར་ན།ཤོ་མིག་བརྒྱད་པ་དང་དྲུག་གམ་ཤ་དང་ལུག་གི་ཤོ་བཤད་ཟུང་སྦྲེལ་ལ། ཤ་ཧྲུག་མར་ལ་བརྔོས་པའི། ཏིག་ཕྲུག་དཔུང་ཐང་ཤིག་ཤིག ལྟ་བུའོ། ༢ ཤོ་བཤད་རྩོམ་སྟངས་ཀྱི་ཁྱད་ཆོས། ཤོ་མིག་གཅིག་གི་ཤོ་བཤད་ཚང་མའི་ཐུན་མོང་གི་ཁྱད་ཚོས་ནི་ཤོ་མིག་དེ་དང་འབྲེལ་ཡོད་ཀྱི་མིང་ཚིག་དེ་སྤྱིའི་ཆ་ནས་ཤོ་བཤད་ཀྱི་ཐོག་མའམ་འགོར་འཇོག་གི་ཡོད། དཔེར་ན། ཁ་ངན་པས་ཕོག་ཐུག་འགྲོ་ས་ མེད། ལག་ངན་པས་ཇག་རྐུན་བྱེད་ས་མེད་ཞེས་པའི་ཁ་ནི་ཤོ་མིག་ལྔའི་འབོད་སྟངས་དང་དེ་ཤོ་བཤད་དེའི་ཐོག་མར་ འཇོག་པའོ། ཤོ་མིག་ཟུང་སྦྲེལ་གྱི་ཤོ་བཤད་ནི་ཤོ་མིག་གཉིས་གཅིག་བསྡུས་བྱས་པ་སྦྲགས་དེ་གཉིས་འབྲེལ་ཡོད་ཀྱི་མིང་ ཚིག་གཅིག་ལ་བཟོས་ཏེ་མཐར་ཤོ་མིག་གཅིག་གི་ཤོ་བཤད་དང་འདྲ་བར་ཤོ་བཤད་ཀྱི་ཐོག་མའམ་འགོར་འཇོག་གི་ཡོད། དཔེར་ན། རི་རྡོ་ཟད་ཟད་གངས་ལ་ཕྱིན། དེ་ནས་གངས་ལ་ཉི་མ་ཤར་ལྟ་བུར་མཚོན་ན་རི་རྡོ་ཞེས་ཤོ་མིག་བདུན་ལ་རི་ དང་ཤོ་མིག་བཅུ་གཅིག་ལ་རྡོག་ཏེ་དེ་གཉིས་མིང་ཚིག་རི་རྡོ་བརྗོད་ནས་ཤོ་བཤད་དུ་གྲུབ་པ་ལྟ་བུའོ།ཤོ་བཤད་རྩོམ་གྱི་དམིགས་གསལ་གྱི་ཁྱད་ཆོས་རྣམས་གཤམ་དུ་བརྗོད་པར་བྱའོ། ༡ ཤོ་བཤད་དེའི་ནང་ཤོ་མིག་གི་མིང་འབོད་ཚུལ་དང་འདྲ་བའི་ཡི་གེ་ཡོད་པའི་ཤོ་བཤད། དཔེར་ན། འབྲུག་པའི་ སྣམ་བུ་ཆུ་ལ་བཀྲུས། སྣམ་བུ་དྲུག་པོའི་ཚོས་གཞི་ལོག་ལྟ་བུར་མཚོན་ན། འབྲུག་ནི་ཤོ་མིག་དྲུག་གི་མིང་འབོད་ཚུལ་ཡིན། ༢ ཤོ་བཤད་དེའི་ནང་ཤོ་མིག་གི་མིང་འབོད་ཚུལ་གྱི་ཡི་གེ་དང་སྒྲ་གཅིག་པའི་ཡི་གེ་ཡོད་པའི་ཤོ་བཤད། དཔེར་ན། ཕྱུ་པ་དཀར་པོ་ཨ་མས་གཡོགས། མིང་ལ་སྐྱ་རིལ་ཨ་མས་བཏགས། ཕྱུ་ཞེས་པ་དང་ཤོ་མིག་བཅུའི་ཆུ་དང་སྒྲ་འདྲ་བའོ། ༣ ཤོ་བཤད་དེའི་ནང་ཤོ་མིག་གི་མིང་འབོད་ཚུལ་གྱི་ཡི་གེའི་མིང་གཞི་གཉིས་གཅིག་མཚུངས་ཡིན་པའི་ཤོ་བཤད། དཔེར་ན། འཚེར་ཟེར་བ་སྤྱང་ཀའི་དྲི་མ་རེད། ལ་སྒང་དུ་བཏང་ན་སྙན་སེ་སྙན། ཞེས་པ་ལས་འཚེར་དང་ཤོ་མིག་བཞིའི་ ཚིགས་ཀྱི་མིང་གཞིའི་ཡི་གེ་གཅིག་མཚུངས་ཡིན་པའོ། ༤ ཤོ་བཤད་དེའི་ཤོ་མིག་གི་གྲངས་རྣམས་ཐད་ཀར་ཤོ་བཤད་ནང་དུ་བརྗོད་པའི་ཤོ་བཤད། དཔེར་ན། དགུ་གསུམ་ ཉེར་ཤུ་རྩ་བདུན་ལ།རྡེའུ་དཀར་ནག་གཏོང་མི་དགོས།དགུ་གསུམ་ནི་ཤོ་མིག་དགུ་དང་གསུམ་ཡིན།བཅུ་དཀར་པོ་དཔོན་གྱིས་གནང་ལེ་རེད། བཅུ་ནག་པོ་ཁྲིམས་ཀྱིས་བཅུན་ལེ་རེད། ཤོ་མིག་བཅུ་པ་ཐད་ཀར་ཤོ་བཤད་དུ་འབོད་པ། ༥ཤོ་བཤད་དེའི་ནང་ཤོ་མིག་གི་མིང་འབོད་ཚུལ་དང་སྒྲ་ཅུང་ཉེ་བའམ་འདྲ་བའི་ཡི་གེ་དང་ལྡན་པའི་ཤོ་བཤད། གངས་སྟོད་མཐོན་པོ་འགྲིམས་པ་ལ། སེང་གེའི་གཡུ་རལ་བཀྲག་མི་དགོས། གངས་སྟོད་ཞེས་ཁ་རྡོག་གི་ཤོ་མིག་དང་སྒྲ་ ཅུང་འདྲ་བའོ། ། ༣ དཔེ་མཚོན་གྱི་ཤོ་བཤད་ལེགས་བཏུས། གཅིག ཤོ་མིག་གཅིག་གི་ཤོ་བཤད། ཤོ་མིག་གཉིས་པ། པ་ར། ༡ པ་ར་དཔལ་འབར་བཀྲ་ཤིས། རྒྱག་མཁན་རྣམ་རྒྱལ་འཕྲིན་ལས།། ༢ སྟེང་ལྷ་ལ་ཞུཊ་པའི་པ་ར་ཞུཊ། འོག་ཀླུ་ལ་ཞུཊ་པའི་པ་ར་ཞུཊ། བར་བཙན་ལ་ཞུཊ་པའི་པ་ར་ཞུཊ། ༣ པ་ར་གཅིག་གི་ང་འགྲོ་ཟེར། པ་ར་གཅིག་གི་ཁོ་འགྲོ་ཟེར། ཤོ་ཕོར་ཕྲ་མོའི་ནང་རོལ་ནས། པ་ར་ང་འགྲོ་ཐར་ལེ་རེད།། ༤ པར་གཅིག་པར་རིའི་ལ་འགོ་ནས། པ་རའི་སྤེན་པ་བཀྲ་ཤིས་ཟེར། པར་གཉིས་པ་རིའི་ལ་འགོ་ནས།ཨ་མའི་བུ་ཆུང་ ཚེ་རིང་ཟེར། ཕག་ཟེར་དུས་པ་ར་མ་བརྒྱབ་ན། ཤིང་ཕྲ་མོའི་ཡོན་ཏན་སྟོང་པ་རེད། པ་ར། ཤོ་མིག་གསུམ་པ། སུ་གེ ༡ འཛོམས་པ་རྣམ་གསུམ་བྱུང་ན། ཨོ་ལོས་ལྷ་ཆོས་ཞུས་ཆོག མཛོ་ཕོ། ༢ སུག་ཐིལ་སྐམ་པོའི་ཐུག་པ་བཀོལ། ནང་ཚང་ཐམས་བཅད་ཧབ་བགད་ཤོར། སུག་གེ ༣ ཙོག་ཙོག་ཞུམ་བུའི་སྡོད་སྟངས་རེད། སྡིག་པ་བསཊ་རྒྱུའི་སྔ་ལྟས་རེད། ཙོག ཤོ་མིག་བཞི་པ། ཙི་གེ ༡ ཚེ་ཚེ་ར་ཕོའི་བསམ་བློ་ལ། བྲག་རི་མཐོན་པོར་འཛེཊ་ན་བསམ། ཚིགས། ༢ ཟེམ་ཟེམ་ལ་བཞེས་དང་། ཞལ་དཀར་གང་ལས་མི་འདུག ། ཟིག ༣ རྫི་བ་གཅིག་གི་རྫིག་མདོག རྫི་ལུང་སྟོང་སྐུད་བཞི་སྒྲིལ། ཟིགས། ཤོ་མིག་ལྔ་པ། ཁ། ༡ ཁ་བདེ་པོ་མི་ཡི་དཔོན་པོ་དང་། ལག་བདེ་མོ་མི་ཡི་གཡོག་པོ། ཁ། ༢ ཁ་ཕོར་འཁྱེར་ནས་ཚོགས་ལ་ཕེབས། དེ་རིང་ཚོཊ་ལ་ཚོཊ་ཆང་ཡོད། ཁ། ༣ ཁ་མཆུ་མ་བརྒྱབ་ཀ་མེད་ལ། བུ་མོ་རྣམ་པའི་འཛོམས་འཛོམས་རེད། ཁ། ཤོ་མིག་དྲུག་པ། ལུག ༡ བླ་མ་བཟང་པོ་ཆོས་དང་ཐུག མགར་བ་ནག་པོ་ལྕཊ་དང་ཐུག ང་དང་སློབ་དཔོན་པདྨ་ཐུག ཐུག ༢ ཆུ་འབྲུག་བུ་མོའི་ལོ་རྟགས་རེད། མོ་དང་ཁྱོ་ག་བདུད་ཟུར་རེད། འབྲུག ༣ ལུག་མཐོང་པ་མ་གསོད་ཀ་མེད། དཔོན་དགྲ་ཆེན་གསོལ་ཚིགས་རྫོཊ་ལེ་རེད། ལུག ཤོ་མིག་བདུན་པ། རི། ༡ རི་ལྡེབས་ལྡེབས་གླ་བ་ཉལ་ས་རེད། ཉལ་དྲཊ་ན་གླ་བ་ཤི་ས་རེད། རི། ༢ སྡིག་པའི་ཁྲོ་ཆུང་སྒལ་པར་འཁུར།ཁ་ནས་ཨོ་བཟང་མ་ཎི་བགྲང་། སྡིག ༣ དིང་རི་མི་ལས་དིང་བ་མེད། དགྲ་སྒོ་རུ་སླེབས་ཀྱང་དིང་དིང་། རི། ཤོ་མིག་བརྒྱད་པ། ༡ ཤྭ་བ་རྣ་བ་དགོ་བ་གསུམ། རྫེ་བཙུན་མི་ལའི་སྤྱན་གཟིགས་རེད། ཤ ༢ དམན་ཆུང་གཟི་བྱུར་རྒྱན་ནས་ཤ་རེ་ཤོག སྟག་ཤར་མདའ་གྲིས་རྒྱན་ནས་ཤ་རེ་ཤོག ཤ ༣ ཤར་པ་ཞབས་བྲོ་མཁས་པ། གླང་ཆེན་ལགས་ཀྱི་ཞབས་བྲོ། ཞབས། ཤོ་མིག་དགུ་པ། ༡ གསོལ་ཚིགས་ལ་ཕུག་སྒོར་བཙོས་རེད། གོང་དང་བཀའ་བློན་ལྷན་རྒྱས་རེད། གུང་།
༢ སྒུར་སྒུར་སྤྱང་ཀའི་འགྲོ་སྟངས་ལ། ཨ་ཅེ་ཝ་མི་དགོད་མ་གནང་། དགུ
ཤོ་མིག་བཅུ་པ། ཆུ། ༡ དབྱར་ཆུ་དབྱར་གྱི་ཆུ། དགུན་ཆུ་དགུན་གྱི་ཆུ། དེ་རིང་ང་ཡི་ཆུ། སང་ཉིན་ཁྱེད་ཀྱི་ཆུ། ཆུ། ༢ ཆུ་ཐོན་སོང་ཟམ་པ་ག་ལེར་བཞུགས། ཕྱིས་ཡོང་དགོས་བྱུང་ན་ཁྱེད་ལ་རེ། ཆུ། ༣ བཅུ་དཀར་པོ་རྒྱག་དང་ནག་པོ་རྒྱག རྒྱག་མི་རྒྱག་གཉིས་ལ་ཐེ་ཚོམ་མེད། བཅུ། ཤོ་མིག་བཅུ་གཅིག ༡ ཐོ་རེང་བྱ་ཕོའི་བྱ་སྐད། ཉི་མ་ཤར་ནས་བརྒྱབ་བྱང་། ཐོག ༢ རྡོག་རྡོག་ཐམས་ཅད་དབུས་ཀྱི་རི། གཉན་ཆེན་ཐང་ལྷ་བྱང་གི་རི། རྡོག ༣ ཕོ་ཐོག་ལ་དགའ་བ་རྒྱལ་བ་བྱམས་པ། མོ་ཐོག་ལ་དགའ་བ་སེང་ལྕམ་འབྲུག་མོ། བུ་ང་ལ་དགའ་བ་རྡོག་གེ་སྔོན་བྱུང་། རྡོག་གེ ཤོ་མིག་བཅུ་གཉིས། ༡ འཇང་ས་ཐམ་རྒྱལ་པོ་མཐོང་ཙ་ན། བདུད་ཨ་ཁྱུང་བྱིས་པ་ལོ་བརྒྱད་འདྲ། འཇང་། ༢ ལྕམ་མོ་ཁྲ་ཁྲ་སོ་དཀར་མ། ཁྲམ་པ་བུ་ཡི་གཉའ་གནོན་རེད། ལྕམ། གཉིས། ཤོ་མིག་ཟུང་འབྲེལ་གྱི་ཤོ་བཤད། ཤོ་མིག་གཉིས་པ་དང་གསུམ་པ། པར་སུག་བྲེ་ལྔ་ཤོ་པའི་ལྟས་ངན་ཡིན། འཛོམས་གཉིས་འཕྲད་པ་བྱུང་ན། ལྷ་ཀླུས་མདའ་དར་གྱི་བསུ། ཤོ་མིག་གཉིས་པ་དང་ལྔ་པ། སྤར་ཁ་ཟོག་ལ་བབ་སོང་། སྐུ་ལ་ཐུགས་ཅག་གནང་དང་། ཤོ་མིག་གསུམ་པ་དང་བརྒྱད་པ། ཤ་བསུར་གཏོང་། འདྲེ་མོའི་གནོད་པ་འདུག ཤོ་མིག་བཞི་པ་དང་བཅུ་གཉིས། རྩི་ལྗང་ནགས་ཀྱི་གསེབ་ཏུ། ཁུ་བྱུག་གསུང་སྐད་སྙན་པ། ཤོ་མིག་ལྔ་དང་དགུ་པ། ཁ་བཀུག་ཆང་ལས། ལུང་ཁུག་གི་དར་ར་ཞིམ། ཤོ་མིག་དྲུག་པ་དང་གསུམ་པ། དྲུག་གསུམ་བཅོ་བརྒྱད་ལོན་པའི་ཚེ། དམག་དང་འཁྲུག་པའི་རྩོད་འདུག་ཤེས། ཤོ་མིག་བདུན་པ་དང་གསུམ་པ། རི་ཟུར་སྤྱང་ཀའི་འགྲོ་ལམ་ཡིན། གཡང་མོ་བྲོས་ནས་ག་ལ་ཐར། ཤོ་མིག་བརྒྱད་པ་དང་བཅུ་གཅིག་པ། ཞབས་སྡོད་ཞུས་ན་སྡེ་པ་གཞུང་ལ་ཞུས། བུན་ཆད་བྱུང་ན་པད་ནག་རྫོང་དུ་ཞོག ཤོ་མིག་དགུ་དང་དྲུག་པ། དགུ་དྲུག་གཙོད་ལ་རྭ་ཡ་མེད། རྭ་ཡ་ཡོད་ན་རྭ་མཐོས་རེད། ཤོ་མིག་བཅུ་པ་དང་བཅུ་གཅིག ཆུ་སྟོད་ཁང་གསར་ལོ་ལེགས། གནས་མོ་བྱམས་ཆང་ཞིམ་པ། ཤོ་མིག་བཅུ་གཅིག་དང་ལྔ་པ། ཐོག་ཁར་སྡོད་མཁན་ལྷ་རེད། འོག་ཁང་ནང་ཁུང་བདུད་རེད། ཤོ་མིག་བཅུ་གཉིས་པ་དང་བཅུ་གཅིག འཇང་སྟོད་གཞུང་ལ་ཀོ་བ་བཏང་། མཉེན་དཔོན་ལགས་ག་ལེ་བཞུགས། ཤོ་མིག་གཅིག་གི་ཤོ་བཤད་དང་ཤོ་མིག་ཟུང་སྦྲེལ་གྱི་ཤོ་བཤད་གང་མང་མཁྱེན་འདོད་ཡོད་ཚེ།༢༠༠༣ལོར་མི་རིགས་དཔེ་སྐྲུན་ཁང་གིས་བསྐྲུན་ཞིང་འགྲེམས་སྤེལ་བྱས་པ་དང་།བདེ་ཆེན་སྒྲོལ་དཀར་ལགས་ནས་ལེགས་བསྒྲིགས་གནང་བའི་༼ཤོ་བཤད།༽ལ་གཟིགས་པར་འཚལ།དེབ་འདི་ཉིད་ནི་བོད་ཡུལ་མང་ཆེ་བའི་ཤོ་བཤད་ལེགས་བཏུས་མཛད་འདུག་ལ་ཤོ་བཤད་ཀྱི་ཁ་གྲངས་མང་ཞིང་ནང་དོན་ཕུན་སུམ་ཚོགས་པ་སོགས་ཀྱི་དགེ་མཚན་དུ་མ་ལྡན་འདུག་གོ །
བཅུ་པ། ཤོ་རྒྱག་ས། སྔ་མོའི་དུས་སུ་ཤོ་རྒྱག་ས་ནི་ཕོ་བྲང་དང་།གཞིས་ཀགླིང་ག་སོགས་སུ་ཡིན་ཞིང་ཉེ་འགྲམ་དུ་རོལ་མོ་དཀྲོལ་མཁན་དང་། ཇ་ཆང་བསྒྲོན་མཁན་གྱི་ཞབས་ཞུ་མ། ད་དུང་སྐུ་བསྲུང་ང་སོགས་ཡོད། ཡང་ལ་ལས་སྤང་དང་། གུར། སྒོ་ར། ལྷས་ར་སོགས་སུ་རྒྱག་པ་དང་། དེང་དུས་ཡང་གླིང་ག་དང་། སྤང་། གུར། སྒོ་ར། ལྷས་ར། ཇ་ཁང་དང་ཟ་ཁང་སོགས་སུ་ཡིན་པ་དང་།དེ་སྔོན་ནང་བཞིན་ཉེ་འགྲམ་དུ་རོལ་མོ་དཀྲོལ་མཁན་མེད་ཀྱང་སྒྲ་སྡུད་དང་སྒྲ་ཕབ་འཕྲུལ་ཆས་སོགས་དེང་དུས་ཀྱི་རོལ་དབྱངས་གཏོང་ལེན་འཕྲུལ་ཆས་ནས་གླུ་དབྱངས་ཕབ་གཏོང་བྱེད་ཀྱི་ཡོད།ལྷ་ས་ཁུལ་དུ་དབྱར་སྐྱིད་གླིང་གའི་དུས་སུ་མི་རྣམས་ནོར་བུ་གླིང་ག་དང་།སྤང་སྟེང་དུ་གུར་ཕུབ་ནས་ཤོ་རྩེད་རོལ་ཅིང་ལ།ལྷ་སའི་མཛད་སྤྲོད་ཇ་ཁང་དུ་དབྱར་དགུན་སྟོན་དཔྱིད་མེད་པར་ཉིན་ལྟར་ཤོ་རྩེད་མཁན་ཡོད་ལ་མི་མང་དུས་སུ་ཤོ་པ་ཚོ་ཁག་བཅུ་ལྷག་ཙམ་ཡོང་གི་ཡོད།སྐར་མ་ཀུན་བཟང་རྒྱུད་ཀྱི་སྲང་ལམ་ཁག་ཏུ་ཤོ་རྩེད་མཁན་ཡང་གང་མང་མཐོང་རྒྱུ་འདུག་ཅིང་ཕལ་ཆེ་བས་ཟ་ཁང་དང་ཇ་ཁང་སྒོ་ར་སོགས་སུ་རྩེད་སྲོལ་འདུག །
བཅུ་གཅིག ཤོ་རྒྱག་སྟངས། ༡ ཤོ་འགོ་འཛུགས་སྟངས། ༼ཤོ་ཀ་ཧྲིལ་བ༽ཞེས་ཤོ་འགོ་དང་ཐོག་སུ་ནས་བཙུགས་མིན་ཐད་ལ་ཡིན་ཏེ་ཤོ་པ་ཚང་མས་ཤོ་ཐེངས་རེ་རྒྱབ་ནས་ཐར་༼སྔ་ཤོ་ཆེ་དང་དགོང་ཤོ་ཆུང་༽གི་ལུགས་ལྟར་ཤོ་པའི་ལོ་ཚད་མཐོ་དམའ་དང་ཤོ་མིག་ཆེ་ཆུང་ལ་གཞིགས་ཏེ་ཤོ་འགོ་འཚུགས་པ་ཡིན།ཤོ་རྒྱག་པའི་སྐོར་བ་ནི་གཡས་སྐོར་ཏེ་ཆོས་འཁོར་བཞིན་འགྲོ་སྲོལ་ཡོད་པ་དང་།ཡང་ཤོ་པ་འགའ་ཐེངས་མང་ཕམ་ཚེ་ཤོ་སྐོར་བོན་སྐོར་བཞིན་རྒྱག་སྲོལ་ཡོད།ཤོ་འགོ་འཚུགས་མ་ཐག་ཤོ་འགོ་འཚུགས་པའི་ཤོ་བཤད་རྒྱག་དགོས་ཏེ་༼ཤོ་འཛུགས་ཤིང་ལེགས་སོ།ཤོ་འཛུགས་དགྲ་ལྷ་དཀར་པོ།ཤོ་ཁྱི་ཙན་དན་དམར་པོ།རང་ཁྱི་དགུ་པོ་དེ་སྒྲིལ་བདེ་བ།མི་ཁྱི་དགུ་པོ་དེ་གསོད་བདེ་བ་ཤོག་ཅིག༽ཞེས་དང་ཡང་བོད་ཡུལ་ཕལ་ཆེ་བར་༼ཚུགས་བཟང་།ཚུགས་བཟང་།ཚུགས་བཟང་།༽ཞེས་ལན་གསུམ་བརྗོད་པ་དེས་ཤོ་འགོའི་ཤོ་བཤད་དུ་ཚབ་བྱེད་པ་དང་།ཤོ་འགོའི་ཤོ་བཤད་བརྗོད་པའི་དགོས་པ་ནི་ཤོ་པ་རང་ཉིད་རྒྱལ་བའི་སྨོན་ཚིག་ཙམ་ཡིན།ཤོ་སྐོར་ཐོག་མ་འགོ་འཚུགས་དུས་དང་ཐོག་ཤོ་མིག་གཞིར་བཟུང་རྡེའུ་བཏང་ནས་ལག་སྐྱི་གཉིས་སམ་གསུམ་བཙུགས་པ་དང་།ཤོ་མིག་བཅུ་གཉིས་སམ་བཅུ་གཅིག་བསྟན་ཚེ་ཆེ་ཕུད་ཞེས་སླར་ཡང་ཐེངས་གཅིག་རྒྱག་གི་ཡོད།གལ་སྲིད་དང་ཐོག་མར་པ་ར་བསྟན་ཚེ་ལག་སྐྱི་ཤོ་པ་གཞན་ལས་གཅིག་གམ་གཉིས་ཀྱི་མང་བ་བཙུགས་ལ་ཤོ་པ་སྔོན་མའི་ཤོ་མིག་དེ་ཤོ་པ་རྗེས་མར་བསྟན་ཚེ་༼ཤོ་ཕབ་པ་༽ཞེས་ལག་སྐྱི་ཤོ་པ་སྔོན་མ་ལས་གཅིག་གམ་གཉིས་ཀྱི་མང་བ་བཙུགས་ཀྱི་ཡོད། ཤོ་འཁོར་དང་པོའི་ལག་སྐྱིའམ་རྡེའིུ་གནས་དེར་ ༼ཨ་མའམ་མ༽ ཞེས་ཟེར་གྱི་ཡོད། ། ༢ ཤོ་རྒྱག་པའི་བརྒྱུད་རིམ། ཤོ་སྐོར་གཉིས་པ་ནས་བཟུང་ལག་སྐྱི་གཅིག་རེ་བཙུགས་ཤིང་གལ་ཏེ་པ་ར་བསྟན་ཚེ་༼པ་ར་མཆོད་པ༽ཞེས་པར་ཆང་དང་སྦྲགས་ཡང་བསྐྱར་ཐེངས་གཅིག་རྒྱག་པ་དང་།ཡང་འགས་སླར་མི་རྒྱབ་པར་༼ཉལ་བ༽ཞེས་རྡེའུ་གཉིས་བཏང་ནས་ལག་སྐྱི་གཉིས་བཙུགས་སྲོལ་ཡོད་པ་རེད།གལ་ཏེ་ཤོ་པ་གཞན་ཞིག་ལ་སླར་ཡང་པ་ར་བསྟན་ཚེ་རང་ཉིད་ཉལ་ནས་སྔོན་ལ་ཉལ་བ་དེ་གསོད་དབང་ཡོད་ལ་མ་བསད་པར་དེའི་སྟེང་ལག་སྐྱི་གསུམ་བཙུགས་ཀྱི་ཡོད།ཤོ་འཁོར་ཐེངས་གཉིས་པའི་སྐབས་ཤོ་པས་རང་ཉིད་ཀྱི་ཤོ་མིག་སྔོན་མ་དེ་བསྟན་ཚེ་༼བརྒྱབ་པ་༽ཞེས་དེའི་སྟེང་དུ་ལག་སྐྱི་གཅིག་བཙུགས་པ་དང་སྦྲགས་སླར་ཡང་ཤོ་ཐེངས་གཅིག་རྒྱག་དགོས་པ་དང་།གལ་སྲིད་ཤོ་མིག་དེ་ཤོ་པ་གཞན་གྱི་ཤོ་མིག་དང་གཅིག་པ་བསྟན་ཚེ་༼ཁ་བརྡབས་པ༽ཞེས་བཙུགས་དབང་མེད་ཅིང་ཤོ་སྐོར་དང་པོའི་ལག་སྐྱིའམ་ཨ་མ་འདི་ཉིད་གཏོང་དགོས།ཤོ་མིག་གི་གྲངས་ལྟར་རྡེའུ་གྲངས་གནས་སྟེང་ལག་སྐྱི་བཙུགས་པའམ་གཏོང་དགོས་ཤིང་།ལག་སྐྱིའི་གྲངས་མང་ཉུང་ལ་གཞིགས་ནས་ཤོ་པ་གཞན་གྱི་ལག་སྐྱི་གསོད་ཐུབ་མིན་ལ་བལྟ་དགོས་ཏེ་ལག་སྐྱིའི་བར་གྱི་རྡེའིུས་གྲངས་ཤོ་མིག་དང་མཚུངས་དགོས་པ་དང་།རང་གི་ལག་སྐྱིའི་གྲངས་གཞན་དང་མཉམ་པའམ་གཞན་ལས་མང་བ་ཡོད་ཚེ་གསོད་པའི་དབང་ཆ་ཡོད་པ་དང་གལ་ཏེ་རྡེའུ་གནས་དང་ཤོ་མིག་གཅིག་མཚུངས་ཡིན་ཀྱང་ལག་སྐྱིའི་གྲངས་གཞན་ལས་ཉུང་བ་ཡོད་ན་བསོད་པའི་དབང་ཆ་མེད་ལ་དེར་༼ཁ་བརྡབས་པའང་༽ཟེར།དེ་ལྟར་ཤོ་སྐོར་ལན་མང་རྒྱབ་རྗེས་ཤོ་པ་སོ་སོའི་ལག་སྐྱི་དགུ་པོ་དག་མཉམ་དུ་སྒྲིལ་བ་བྱེད་པ་དང་སྦྲགས་རང་ཉིད་ཀྱི་ལག་སྐྱིའི་རྡེའིུས་གནས་ས་རིམ་གྱི་འཕར་བ་བྱེད་ལ་ཡང་སྐབས་རེ་ལག་སྐྱི་འགའ་ཤས་གཅིག་ཏུ་སྒྲིལ་པའང་བྱེད་ཀྱི་ཡོད་ཅིང་།ལག་སྐྱི་བཞི་མཉམ་དུ་སྒྲིལ་བ་དང་ལག་སྐྱི་ལྔ་གཅིག་ཏུ་སྒྲིལ་ཚེ་ལྟས་ངན་ཤོ་པའི་༼བཞི་མོ་ལྔ་སྒྲིལ༽ཞེས་སྡུག་པའམ་མི་མཛེས་པར་བྱེད་ཅིང་།བཞི་མོ་ལྔ་སྒྲིལ་ནི་དགུ་མོར་གཅིག་ཏུ་སྒྲིལ་དཀའ་ལ་ཤོ་ཕུད་པའམ་ཐོབ་པའང་ཧ་ཅང་དཀོན་པས་ཡིན་ནོ། ཤོ་སྐོར་ཐེངས་མང་རྒྱབ་པ་དང་སྦྲགས་རང་ཉིད་ཀྱི་ལག་སྐྱི་དག་གཅིག་ཏུ་ སྒྲིལ་བ་བྱེད་པ་དང་རྡེའིུས་གནས་ས་རིམ་གྱི་འཕེལ་བ་བྱེད།ལག་སྐྱི་རྣམས་གཅིག་ཏུ་སྒྲིལ་བར་མིང་ཀློག་དུས་ལག་སྐྱི་གཉིས་སྒྲིལ་བར་ཉིས་མོ་དང་།གསུམ་ལ་གསུམ་མོ། དེ་བཞིན་བཞི་མོ། ལྔ་མོ་དང་། དྲུག་མོ། བདུན་མོ། བརྒྱད་མོ། དགུ་མོ་བཅས་ཡིན་ལ་དགུ་མོ་སྒྲིལ་མེད་པའི་ལག་སྐྱིའི་ཁྲོད་དགུ་མོ་ནི་དབང་ཆེ་ཤོས་ཡིན་པས་ཕ་རོལ་གསོད་ཐུབ་པ་ལས་ཚུར་གསོད་དབང་མེད།གལ་ཏེ་དགུ་མོ་འདྲ་མཉམ་ཡིན་ཚེ་གསོད་དབང་ཡོད་དོ།༼གསོད་དང་བསད་༽ཅེས་པའི་དོན་ནི་ནམ་རྒྱུན་འཚོ་བའི་སྟེང་གི་མི་གསོད་རེས་སམ་སེམས་ཅན་གཞན་བསད་པར་མི་གོ་ལ་ཤོ་པ་ཕན་ཚུན་བསད་པའམ་གསོད་རེས་བྱས་པ་ནི་དེ་བས་ཀྱང་མ་ཡིན་ཏེ།གསོད་ཅེས་པ་ནི་གཞན་གྱི་ལག་སྐྱི་ཕར་སློག་ཏེ་རང་གི་གཞན་གནས་དེ་འཛིན་པ་ལ་ཟེར་།ཡུལ་ལུང་འགར་ཤོ་པ་ཕལ་ཆེ་བས་ཤོ་རྒྱག་པའི་སྐབས་ལག་སྐྱི་ཕན་ཚུན་གསོད་རེས་བྱེད་པས་ཤོ་པའི་ཁ་ནས་འདི་གསོད་ཕ་གི་གསོད་ཅེས་བཀྲ་མི་ཤིས་པར་བརྩི་བས་ཤོ་རྒྱག་ས་ཁྱིམ་དུ་མི་བྱེད་པའང་ཡོད་ལ་དགོན་པ་སོགས་ཆོས་ལུགས་སྤེལ་བའི་གནས་ཀྱི་འགྲམ་དུ་ཤོ་རྒྱག་གི་མེད་པ་ཡང་ཡོད།ཤོ་རྒྱག་སྐབས་མཚམས་རེ་བརྩེགས་ཤོ་བསྟན་གྱི་ཡོད།བརྩེགས་ཤོ་ཞེས་པ་ནི་ཤོ་གཅིག་གི་སྟེང་དུ་ཤོ་གཞན་དེ་བརྩེགས་པ་ལ་བརྗོད་ཅིང་།ཤོ་རྩེད་ལ་བརྩེགས་ཤོ་བསྟན་པ་ཆེས་དཀོན་པས་བརྩེགས་ཤོ་རྒྱག་མཁན་གྱི་ཤོ་པ་དེར་ཐོབ་ཐང་ངེས་ཅན་ཞིག་ཡོད་དེ།ཤོ་འཁོར་དེ་ཤོ་པ་དེ་ཉིད་ལ་རྒྱལ་ཐོབ་པར་བརྩི་ལ་གལ་ཏེ་བརྩེགས་ཤོར་བཤད་པ་བརྒྱག་ཐུབ་ཚེ་ཤོ་ཆས་ཚང་མ་ཐོབ་པར་བརྩི་སྲོལ་ཡང་ཡོད།བརྩེགས་ཤོའི་བཤད་པ་ནི་འདི་ལྟར་ཏེ།༼པ་སུག་རྩི་ཁ་ལུག་སྡིག་དང་།ཞབས་དགུ་ཆུ་རྡོག་ལྕམ་གྱིས་མཆོད།ཤོ་དང་ཤོ་ཕོར་བརྡབས་ཟེ་དང་།ཤོ་གདན་ལག་སྐྱི་རྡེའུ་བཅས་པ་ང་ལ་ཐོབ།༽ཅེས་ཤོ་མིག་ཆ་ཚང་གི་མིང་འགོ་ནས་མཇུག་བར་དང་ཤོ་ཆས་ཀྱི་མིང་ཆ་ཚང་དབུགས་ཐེངས་གཅིག་ནང་ཤོད་ཐུབ་པ་དགོས།ཡང་ཡུལ་གྲུ་འགར་བརྩེགས་ཤོ་བསྟན་མཁན་གྱི་ཤོ་པས་ཤོ་པ་གཞན་ལས་སྔོན་དུ་བརྩེགས་ཤོར་ལག་པ་འཆང་ཐུབ་ཚེ།ཤོ་འཁོར་དེ་ཐོབ་པར་བརྩི་སྲོལ་ཡོད།སྐབས་རེ་ཤོ་པ་གཅིག་གི་ལག་སྐྱི་ཆ་ཚང་གཞན་གྱིས་བསད་ནས་རྡེའུས་སྟེང་མེད་ཚེ་༼དམར་ཧྲིལ༽ཞེས་བརྗོད་པ་དང་།གལ་སྲིད་ཤོ་པ་དེས་ཤོ་མིག་དགུ་དེ་བསྟན་ན་ལག་སྐྱི་དགུ་པོ་དགུ་སྒྲིལ་བྱས་ནས་བཙུགས་པའི་དབང་ཆ་ཡོད་ཅིང་།ཤོ་མིག་གཞན་ལ་འགོ་ཤོར་བཙུགས་པའི་ལག་སྐྱིའི་ཁ་གྲངས་དང་གཅིག་པ་བཙུགས་དགོས། །
༣ ཤོ་མཇུག་སྒྲིལ་སྟངས། ཤོ་མཇུག་སྒྲིལ་སྟངས་ནི་ཤོ་པ་ཕན་ཚུན་ལག་སྐྱི་གསོད་རེས་བྱས་ཏེ་གཞན་གྱི་གནས་ས་ཟིན་ནས་རང་ཉིད་གནས་འཕར་བྱེད་པའམ་ཡང་ན་རང་ནུས་ལས་གནས་ས་འཕར་བ་བྱེད་པ་དང་དུས་མཚུངས་རང་གི་ལག་སྐྱི་རྣམས་གཞན་ལས་སྔོན་དུ་འགྲོ་བ་དང་སྒྲིལ་གང་ཐུབ་པ་བྱས་རྗེས་མཐར་ལག་སྐྱི་དགུ་པོ་ལ་ཕུད་པར་བྱེད།གལ་ཏེ་རང་གི་ལག་སྐྱི་གཅིག་གམ་དགུ་སྒྲིལ་མེད་པ་ཞིག་ལ་ཕུད་དེ་ཤོ་མིག་ལྷག་སྐབས་ད་དུང་ལག་སྐྱི་ལ་མ་ཕུད་པའམ་བཙུགས་རྒྱུ་ཡོད་ཚེ་༼ལ་སྐོར་བ༽ཞེས་ཤོ་མིག་གི་ལྷག་མ་གཞིར་བཟུང་རང་གི་ལག་སྐྱི་གཅིག་བཙུགས་པའམ་ཡང་ན་ལག་སྐྱི་གཞན་གཏོང་གི་ཡོད།༼ལ་ཕུད་པ༽ཞེས་པ་ནི་ལག་སྐྱིས་རྡེའུ་ཆ་ཚང་སྒྲིམ་ཚར་བའམ་ཡང་ན་ལག་སྐྱི་བཏང་རྗེས་རྡེའུ་ཀུན་རྫོགས་པ་ལ་ཟེར།རྡེའུ་ཆ་ཚང་གཞན་ལས་སྔོན་དུ་ལ་ཕུད་ཚེ་ཤོ་འཁོར་འདི་ཉིད་ཐོབ་པར་བརྩི་གི་ཡོད།ལ་ཕུད་སྟངས་ཐད་མི་འདྲ་བ་མང་པོ་ཡོད་དེ་ལག་སྐྱི་དགུ་པོ་གཅིག་ཏུ་སྒྲིལ་ནས་ལ་ཕུད་པ་ལ་༼དགུ་སྒྲིལ༽དང་ཡང་ན་རྒྱ་སྐད་ཀྱི་སྒྲ་ཐད་སྒྱུར་ཛེ་རྨོའོ་ཞེས་པ་དང་།ཡང་དགུ་མོ་མ་ཡིན་པར་ལག་སྐྱི་རེ་རེའམ་ཉིས་མོ་དང་གསུམ་མོ་བཞི་མོ་སོགས་རེ་རེ་བཞིན་ལ་ཕུད་པ་ལ་༼དཀྱུས་མ༽ཞེས་བརྗོད་ཅིང་།དགུ་སྒྲིལ་ཡིན་ཚེ་རྒྱན་ཐོབ་ཤོར་ཆེ་བ་དང་དཀྱུས་མ་ལ་དེ་ཙམ་གྱི་ཐོབ་ཤོར་མེད། །
བཅུ་གཉིས། རྒྱན་འཛུགས་སྐོར། རྒྱན་བཙུགས་ནི་ཤོའི་རྒྱལ་ཕམ་མམ་ཐོབ་ཤོར་གྱི་གཏའ་མ་རུ་ནོར་རྫས་སོགས་འཇོག་པ་ལ་ཟེར།ཤོ་རྒྱག་སྐབས་ཤོ་པ་ཚོས་སྔོན་ལ་རང་ཉིད་ཀྱི་རྒྱུ་དཔལ་འབྱོར་ལ་གཞིགས་ནས་རྒྱན་འཇོག་གཏན་འཁེལ་བྱེད་པ་དང་།ཤོ་སྐོར་གཅིག་གམ་ཤོ་སྐོར་གསུམ་སོང་དུས་རྒྱན་བཙུགས་རྣམས་རྩིས་ལེན་རྩིས་སྤྲོད་བྱེད་ཀྱི་ཡོད།རྗེ་བཙུན་མི་ལའི་རྣམ་མགུར་དུ་ཡབ་མི་ལ་ཤེས་རབ་རྒྱལ་མཚན་གྱི་ཨ་ཕ་ཉིད་ཤོ་རྩེད་ལ་དགའ་བས་ཐེངས་ཤིག་ཤོ་པ་ཞིག་གི་གཡོ་སྒྱུའི་ཐབས་ལ་བརྟེན་ནས་ཁྱིམ་གཞིས་ཡོད་རྒུ་ཤོ་རྒྱན་དུ་བཙུགས་པས་ཐར་ཤོ་ཕམ་ཏེ་ཡུལ་གྱར་དགོས་བྱུང་བ་སོགས་སྔ་མོ་དུས་ཤོའི་རྒྱན་བཙུགས་ཧ་ཅང་ཆེ་བར་བསམ།རང་ཡུལ་གྱི་བགྲེས་སྲོང་རྣམས་ཀྱི་གསུང་བར་གཞིགས་ན་དེ་སྔོན་རྒྱན་དུ་རྟ་ནོར་ལུག་གསུམ་འཇོག་མཁན་བྱུང་མྱོང་ཡོད་ཟེར།ང་རང་གི་མིག་མཐོང་ལག་ཟིན་བྱུང་བ་ནི་ཁོ་པ་ཆུང་ངུའི་སྐབས་ཕ་ཡུལ་དུ་ལས་བྲེལ་མེད་དུས་ཤོ་རྩེད་བྱེད་མཁན་མང་པོ་ཡོད།དེ་དུས་འཚོ་བ་ཅུང་གཞན་པས་ཤོ་པ་ཚོས་རྒྱན་དུ་ཤོག་སྒོར་ཕྲན་བུའམ་འབྲུ་ཉ་ག་༼ཞིང་གྲོང་ཁུལ་དུ་ལྗིད་ཚད་འཇལ་བྱེད་གཅིག་སྟེ་རྒྱ་མ་དང་འདྲ་ལ་ཉ་ག་གཅིག་ལ་རྒྱ་མ་ཕྱེད་ཀ་ཡིན༽གཅིག་གཉིས་སམ་ཡང་ན་ཆང་སོགས་བཙུགས་ཏེ་རྒྱག་གི་འདུགཁོ་པ་ཡང་ཆུང་དུས་སུ་ཤོ་རྩེད་ལ་ཧ་ཅང་དགའ་པོ་ཡོད་པས་དགུན་དུས་སྐབས་རྩེད་གྲོགས་ཚོ་དང་མཉམ་དུ་ལྷས་རའི་༼ལུག་འཇོག་སའི་སྒོ་ར༽ནང་དུ་ཤོ་རྒྱག་གི་ཡོད།རྒྱན་དུ་བྱི་རིལ་དང་ཡང་ན་གདོང་པར་ས་དཀར་བྱུག་པ་སོགས་ཧ་ཅང་སྣང་བ་སྐྱིད་པོ་ཡོང་གི་ཡོད།དེང་དུས་རྒྱན་ལ་ཕལ་ཆེ་བས་ཤོག་དངུལ་བཙུགས་ཏེ་རྒྱག་གི་ཡོད།གལ་ཏེ་ཤོ་མིག་ཡོད་པའི་ཧྥ་ཝང་༼འོ་འཐུང་སྲོག་ཆགས་ཀྱི་རིགས་ཏེ།ལུས་དང་མགོ་བོ་བྱི་བ་དང་འདྲ་ལ་ཡན་ལག་དང་མཇུག་མའི་བར་ལ་སྐྱི་པགས་ཀྱིས་འབྲེལ་བ།མཚན་མོ་འཕུར་ནས་འགྲོ་ཞིང་འབུ་སྲིན་ཟས་སུ་བྱེད་པ་ཞིག་གོ༽ཤོ་པའི་ལུས་ལ་བཏགས་ནས་ཤོ་སྦག་རྒྱབ་ཚེ་ཐམས་བཅད་རྒྱལ་གྱི་ཡོད་པ་དམངས་ཁྲོད་དུ་བཤད་སྲོལ་ཡང་འདུགཤོ་པ་འགས་རྒྱན་བཙུགས་མི་བྱེད་པའམ་ཡང་ན་རྒྱན་ཐོབ་ཤོར་ལ་མི་གཏོས་པར་རང་ཉིད་ངལ་དུབ་སེལ་བའམ་སྤྲོ་སྣང་ལྡན་ཕྱིར་ཤོ་རྩེད་བྱེད་མཁན་ཡང་ཤིན་ཏུ་མང་ངོ་། །
བཅུ་གསུམ། མཇུག་བསྡུ་བ། བོད་ཀྱི་དམངས་ཁྲོད་ཤོ་རྩེད་ལ་ལོ་རྒྱུས་ཡུན་རིང་ལྡན་པས་དམིགས་བསལ་གྱི་ཕན་ནུས་དུ་མ་ལྡན་ཏེ་ལོ་ཆུང་བྱིས་པ་ཚོས་ཤོ་རྩེད་རྩེས་ཚེ་ཤོ་རྒྱག་དུས་ཤོ་རྩིས་གཏོང་དགོས་པས་ངེས་པར་དུ་བསམ་བློ་གཏོང་བའམ་ཀླད་པ་དཀྲུག་དགོས་ཙང་བསམ་བློ་གཏོང་རྒྱུར་སྦྱོང་བརྡར་ཐུབ་པས་སྤྱང་དུ་འགྲོ་ལ་ཤོ་བཤད་སྣ་མང་བློ་འཛིན་དང་གསར་རྩོམ་བྱ་དགོས་པ།ཤོ་བཤད་རྣམས་ངག་སྦྱོང་པོས་དེ་མ་ཉིད་དུ་བཤད་ཐུབ་པ་སོགས་དགོས་པའི་དབང་གིས་བློ་རིག་འཕེལ་བར་ནུས་པ་ཆེན་པོ་ཐོན་གྱི་ཡོད། ན་གཞོན་ཚོས་ཤོ་རྩེད་རྩེས་ན་ལས་ཀའི་ངལ་དུབ་སེལ་ལ་ཤོ་ལ་དབྱིངས་ཚུད་པས་སེམས་ཀྱི་སྡུག་བསྔལ་ བརྗེད་ནས་སྣང་བ་སྐྱིད་པོ་ཡོད་པའི་དགེ་མཚན་ལྡན།རྒན་རྒོན་རྣམས་ནས་ཤོ་རྩེད་རྩེས་ན་ཁེར་རྐྱང་གི་བསམ་མནོའི་དཀའ་སྡུག་སེལ་བ་དང་སྦྲགས་བདེ་ཐང་ལ་ཕན་ཐོགས་ཆེན་པོ་ཡོད།དཔེར་ན་ལྷ་སའི་མཛད་སྤྲོད་ཇ་ཁང་ལྟ་བུར་མཚོན་ན་ཤོ་པ་ན་གཞོན་ཡོད་ལ་བགྲེས་སྲོང་ཡང་ཧ་ཅང་མང་པོ་ཕེབས་ཀྱི་འདུག་སྟེ་བགྲེས་སྲོང་འགའ་ཤས་ཤོ་རྩེད་གནང་བ་ཕུད་ཕལ་ཆེ་བ་ལྟད་མོ་བ་ཤ་སྟག་ཡིན་པ་ལས་མཚོན་ཐུབ་བོ། འོན་ཏེ་དེང་གི་དུས་སུ་བོད་རིགས་ཕལ་ཆེ་བས་རང་མི་རིགས་ཀྱི་ ཕུལ་བྱུང་རོལ་རྩེད་དག་རིམ་བཞིན་སྐྱུར་ཏེ་མི་རིགས་གཞན་གྱི་རོལ་རྩེད་ལ་ཡག་ཉེས་ཀྱི་དབྱེ་བ་མི་བྱེད་པར་དང་ལེན་བྱེད་པར་དགའ་བས་མཐར་གཏུགས་མི་མཛེས་པའི་མཇུག་འབྲས་དུ་མ་བྱུང་དང་བྱུང་བཞིན་ཡོད།དེ་འདྲ་ཡིན་དུས་སྐབས་རེ་ང་ཚོས་རང་མི་རིགས་ཀྱི་ཕུལ་བྱུང་རོལ་རྩེད་རྣམས་ལ་སྦྱང་པ་བྱེད་པའམ་བེད་སྤྱོད་གནང་ཚེ་དགའབའི་སྣང་བ་སྟེར་ལ་སྐྱིད་པའི་ཚོར་བའང་ངང་གི་ཡོང་སྲིད། དེ་ལྟར། ཆ་ཡོངས་སུ་ཚང་བའི་བོད་ཀྱི་དམངས་ཁྲོད་རོལ་རྩེད་ཤོ་ཡིས་རྩེད་ སྟངས་ཤིག་རྒྱུན་འཛིན་དང་།དར་སྤེལ་བྱ་རྒྱུ་ལ་སྐུལ་མ་ཡོང་བའི་རེ་བས་རྟ་ངན་རྒྱུག་གི་སྣ་འདྲེན་གྱི་དཔེ་ལྟར་རང་ནུས་ཅི་ཡོད་ཀྱི་ལྷག་བསམ་དཀར་པོས་བྲིས་པ་འདི་ལ་དགེ་མཚན་གང་མཆིས་བོད་ཀྱི་དམངས་ཁྲོད་ཤོ་རྩེད་ཀྱི་རྒྱུན་འདི་ཉིད་ དབྱར་དུས་ཀྱི་སྐྱིད་ཆུ་སྔོན་མོ་ཇི་བཞིན་རྒྱས་པའི་རྒྱུ་རུ་གྱུརད་ཅིག
Monday, April 25, 2011
QQ:1393469460


c: text/html

text:
ཨོ་སི་ཐྲི་ཡ།
ཨོ་སི་ཐྲི་ཡ་(Österreich)ནི་ཡོ་རོབ་གླིང་གི་རྒྱལ་ཁབ་ཞིག་རེད། དེའི་རྒྱལ་ས་ནི་ཝི་ཨེ་ན་རེད།
ནང་དོན།
མིང་འབྱུང་ཚུལ།[རྩོམ་སྒྲིག]
སྤྱི་ལོ་༩༩༦ ལོར་ostarrichi ཞེས་པའི་མིང་འདི་བྱུང་། དེ་སྐབས་ལོ་ངོ་༦༠༠ རིང་Habsburgerherrschaft དབང་བསྒྱུར་འོག་བསྡད། དེ་ནས་ལོ་ངོ་བརྒྱ་དང་ལྔ་བཅུའི་རྗེས་སུ་ད་ལྟའི་མིང་འདི་ཉིད་ österreich,ཞེས་པ་འདི་བྱུང་། ost ནི་ཤར་ཕྱོགས་དང་། reich ནི་ཕྱུག་པོའི་དོན་ཡིན་ཟེར།
ལོ་རྒྱུས།[རྩོམ་སྒྲིག]
རྒྱལ་ཁབ་ཀྱི་མིང་ལ་ཨོ་སོ་ཏྲི་རི་ཡ། austria,Österreich ཡོ་རབ་ཤར་ནུབ་གཉིས་ཀྱི་དབུས་སུ་ཆགས་ཡོད། སྤྱི་ལོ་༩༩༦ ལོར་ostarrichi ཞེས་པའི་མིང་འདི་བྱུང་། དེ་སྐབས་ལོ་ངོ་༦༠༠ རིང་Habsburger ཧན་སེ་བུག་གྷར་གྱི་དབང་བསྒྱུར་འོག་བསྡད། དེ་ནས་ལོ་ངོ་བརྒྱ་དང་ལྔ་བཅུའི་རྗེས་སུ་ད་ལྟའི་མིང་འདི་ཉིད་ österreich,ཞེས་པ་འདི་བྱུང་། ost ནི་ཤར་ཕྱོགས་དང་། reich ནི་ཕྱུག་པོའི་དོན་ཡིན་ཟེར། སྤྱི་ལོ་༡༡༥༦ ལོར་གཞིས་ཀའི་ལམ་ལུགས་ཀྱིས་དབང་བསྒྱུར་བྱས། དེ་རྗེས་སྤྱི་ལོ་༡༤༥༣ ལོར་སླར་ཆེས་མཐོའི་གཞིས་ཀའི་ལམ་ལུགས་སམ་གཞིས་ཀ་ཆེ་ཤོས་ཀྱི་ལུགས་སུ་གནས། དེ་རྗེས་སྤྱི་ལོ་༡༨༠༤ ལོར་གོང་མའི་རྒྱལ་ཁམས་ཀྱིས་ལམ་ལུགས་སུ་བསྡད། དེ་རྗེས་སྤྱི་ལོ་༡༨༦༧ ལོར་ཨོ་སི་ཏྲི་རི་ཡ་དང་ཧུན་གྷར་མི་རིགས་གཉིས་མཉམ་གནས་ཀྱི་རྒྱལ་ཁབ་ཏུ་བསྡད། སྤྱི་ལོ་༡༩༡༨ ལོར་ཨོ་སོ་ཏྲི་རི་ཡ་ཐོག་དང་པོར་གཅིག་མཐུན་རྒྱལ་ཁབ་ཏུ་ཆགས། སྤྱི་ལོ་༡༩༣༨ ལོར་ཧི་ཏི་ལར་གྱིས་ཇར་མན་མཉམ་གཅིག་བསྒྱུར་བཟོས། སྤྱི་ལི་༡༩༤༥ ལོར་སླར་ཡང་གཅིག་མཐུན་རྒྱལ་ཁབ་བྱུང་། སྤྱི་ལོ་༡༩༥༥ ལོར་དམངས་གཙོའི་རྒྱལ་ཁབ་ཆགས། སྤྱི་ལོ་༡༩༩༥ ལོར་ཡོ་རབ་མཐུན་ཚོགས་སུ་ཞུགས།
རྒྱལ་ཁབ་ཀྱི་སྐད་ཡིག་ཇར་མན་སྐད་ཡིག་Deutschཡིན། དེ་མིན་ཀོ་རི་ཏྲི་ཤི། སོ་ལོ་ཝི་ནི་ཤི། ཧུན་གྷར་ཤི། རྒྱལ་ཁབ་ཀྱི་ངོ་བོ། གྲོས་ཚོགས་ལམ་ལུགས་ཀྱི་དམངས་གཙོ། ཁྱོན་མངའ་སྡེ་དགུ་ཡོད། ཝི་ཡན། སྦུ་གྷར་ལན་ཌེ། ཀེའ་རན་ཏན། ནིའ་དར་ཨོ་སི་ཏྲི་རག ཨོ་སྦར་ཨོ་སི་ཏྲི་རག སལ་ཛི་སྦུག ཤེ་ཏེར་མག ཏྲི་རོ། ཧྥོ་རལ་བྷག རྣམས་ཡིན། རྒྱལ་ས་དང་མངའ་སྡེ་གཙོ་བོ་ཝིནWeinཡིན། རྒྱལ་ཁབ་ཀྱི་གཙོ་འཛིན། ཧན་ཛེ་ཧྥི་ཤར།Heinz Fischer. རྒྱལ་ཁབ་ཀྱི་སྲིད་འཛིན། ཝིར་ནར་ཧྥེ་མན།Werner Faymann. རྒྱལ་ཁབ་ཀྱི་གཙོ་འཛིན་ལོ་ཡུན་དྲུག་ཡིན། གྲོས་ལ་མཐུས་མི་183 ཡོད།
རྒྱལ་ཁབ་ཀྱི་ས་ཁྱོན། ཀི་ལོ་མི་ཏྲར་གྲུ་བཞི་མ་83.878ཡིན། མི་འབོར།8.405.500, ཀི་ལོ་མི་ཏྲར་གྲུ་བཞི་མ་གཅིག་གི་སྟེང་ཁྱོན་མི་གྲངས་100,2.སྡོད་ཀྱི་ཡོད། དངུལ་ལོར། ཨོའོ་རོ་Euro.རྒྱལ་ཁབ་ཀྱི་དུས་ཆེན་གཙོ་བོ། སྤྱི་ཟླ་10ཚེས་26 རང་བཙན་ཉིན་མོ་ཡིན། རྒྱལ་དར་ནི། སྟེང་འོག་དམར་པོ་དང་བར་དུ་དཀར་པོ་ཡིན། དམག་དང་འབྲེལ་བའི་རྟགས། བྱ་འབྲུག་གི་དབུས་སུ་རྒྱལ་དར་དང་དེའི་གཤམ་དུ་ལག་གཉིས་ཀྱི་གཡས་ལ་ཐོ་བ་དང་གཡོན་དུ་ཟོར་བ་བཟུང་བ་ཡོད། རྒྱལ་ཁབ་ཀྱི་མཚོན་རྟགས་སུ། ཨ།A ཡིན། རྒྱལ་ཁབ་ཀྱི་ཁ་པར་ཨང་། +43ཡིན། རི་མཐོ་ཤོས། གྷོ་རོ་སི་ལོག་ནར་Großlockner ཡིན། མཐོ་ཚད་མི་ཏྲར་3798 ཡོད། མཚོ་ཆེ་ཤོས། ནོཡ་སི་ད་ལར་སི་Neusidler Seeཡིན། ཁྱིམ་མཚེས་རྒྱལ་ཁབ་ནི། ཤར་ལྷོར་ཇར་མན་ནི། ལྷོར་ཅེག ལྷོ་ནུབ་ཏུ་སོ་ལོ་ཝི་ཀི་ཡ། ནུབ་ཏུ་ཧུན་གྷར། ནུབ་བྱང་དུ་སོ་ལོ་ཝི་ནན། བྱང་དུ་ཨི་ཊ་ལི། བྱང་ཤར་དུ་སུད་སི། རྒྱལ་ཁབ་རྣམས་ཡིན། བྱང་ཤར་དང་ཤར་མཚམས་སུ་ནག་རི་དང་བྲག་རི་སྤང་རི་གངས་རི་བཅས་རི་ཧ་ཅང་མང་། རི་བརྒྱུད་ནི། ཨལ་པན་Alpen་དང་འབྲེལ་ནས་ཡོད།
ས་ཁམས།[རྩོམ་སྒྲིག]
དཔལ་འབྱོར།[རྩོམ་སྒྲིག]
མི་འབོར།[རྩོམ་སྒྲིག]
UNO city in Austria_Center_Vienna1== པར་རིས་བར་འཁྱམས། ==

robotstxt: allowed

filter: keep


text:
དྲ་ཤོག་དེའི་ནང་གི་ཡིག་ཐོག་ཅི་ཡོད་ལ་ཁ་ཕོད་པ། ཁ་ལོ་བ་གཙོ་བོར་མཆོངས། ཁ་ལོ་བ་གཙོ་བོར་རྒྱུགས།
སེར་ཀོང་མཚན་ཞབས་རིན་པོ་ཆེའི་རྣམ་ཐར།
ལེའུ་བདུན་པ། གསང་སྔགས་ཉམས་ལེན་པ་ཚོར་བསྩལ་བའི་དམིགས་བསལ་རིན་པོ་ཆེའི་བཀའ་སློབ།
གསང་སྔགས་ཀྱི་བསྙེན་མཚམས་ཆ་ཚང་ཐད་དུས་ཡུན་རིང་པོ་ཞིག་མུ་མཐུད་ནས་རྒྱུན་སྐྱོང་བ་དེ་ཕན་ཡོན་ཆེ་བ་ཡོད་ཀྱང་། མི་མང་ཆེ་བར་དེ་ལྟར་བྱེད་རྒྱུའི་དལ་པོ་མེད། དེར་བརྟེན་ང་ཚོར་ཟླ་བ་གསུམ་མམ། དེ་ལས་མང་བའི་དུས་ཚོད་སྟོང་པ་བྱུང་ཚེ་མ་གཏོགས་། དེ་ལྟའི་བསྙེན་མཚམས་ཀྱི་རིགས་སྒྲུབ་མི་ཐུབ་བསམ་པ་ནི་རིན་པོ་ཆེས་སེམས་སྦུག་དོག་པོ་ཡིན་པར་དགོངས། བསྙེན་མཚམས་སམ་ལས་རུང་ཞེས་པའང་ང་ཚོས་དུས་ཡུན་ངེས་ཅན་ཞིག་གི་རིང་ལས་དོན་གཞན་མཚམས་འཇོག་བྱེད་པའི་དོན་མ་ཡིན་པར། ང་ཚོའི་སེམས་རྒྱུད་གུ་ཡངས་པོ་བཟོ་ཕྱིར་དུས་ཡུན་རིང་པོར་སྒོམ་སྒྲུབ་ཉམས་ལེན་ཧུར་ཐག་བྱེད་པར་གོ །ཉིན་མོ་ལྷག་མ་རྒྱུན་ལྡན་གྱི་མི་ཚེ་བསྐྱལ་ནས་ཞོགས་པ་དང་མཚན་མོ་རེར་སྒོམ་ཐུན་རེ་ཙམ་བྱེད་པ་ཡོངས་སུ་འགྲིག་ངེས་ཡིན། མི་སུ་གཅིག་གིས་ཀྱང་མ་ཤེས་པར། རིན་པོ་ཆེ་སྐུ་ཉིད་ཀྱིས་དེ་ལྟར་བསྙེན་མཚམས་མང་པོ་གནང་ཡོད།
སྒོམ་ཐབས་དེའི་དགག་བྱ་ནི་བསྙེན་མཚམས་ཀྱི་འགོ་ནས་མཇུག་བར་ས་ཆ་གཅིག་ཏུ་མལ་ཁྲི་གཅིག་གི་སྟེང་ཉལ་བ་དང་སྒོམ་རྒྱག་དགོས་པ་དེ་ཡིན། དེ་མིན་སེམས་ཀྱི་ནུས་པ་གོང་མཐོར་གཏོང་བའི་འགུལ་ཤུགས་ཉམ་འགྲོ་གི་ཡོད། གཞན་ཡང་བསྙེན་མཚམས་ཀྱི་ཐུན་སོ་སོའི་སྐབས་ཉམས་ལེན་རིགས་བསྐྱར་ཟློས་བྱས་པ་གཞིར་བཟུང་། མ་མཐར་ཐུན་རེ་རེར་ངེས་པར་དུ་གཟུངས་སྔགས་དང་ཕྱག་འཚལ་བའམ། ཡང་ན་ཉམས་ལེན་གཞན་བྱས་ཏེ་མཇུག་བསྡུ་དགོས། དེའི་ཕྱིར་ཐུན་དང་པོའི་སྐབས་ཀྱི་དམིགས་བསལ་ཉམས་ལེན་དེ་ཐེངས་གསུམ་བསྐྱར་ཟློས་བྱེད་པར་རིན་པོ་ཆེས་ལམ་སྟོན་གནང་བ་དང་། དེ་ལྟར་བྱས་ཚེ་ནད་གཞི་ཚབས་ཆེན་ཕོག་ཀྱང་བསྙེན་མཚམས་ལ་གེགས་མི་བྱེད་པ་དང་བསྐྱར་དུ་འགོ་འཛུགས་དགོས་ཀྱི་མེད།
གང་ལྟར་ཡང་ནང་པའི་བསླབ་ཁྲིམས་མི་འདྲ་བ་ཀུན་ནང་། དམིགས་བསལ་གནད་དོན་འབའ་ཞིག་ཁྲོད་སྐབས་རེ་དགོས་པའི་དབང་གིས་དགག་བྱར་ཚོད་འཛིན་བྱེད། ཐེངས་གཅིག་བཞུགས་སྒར་དྷ་རམ་ས་ལར་བསྙེན་མཚམས་ཤིག་ལ་བསྡད་བཞིན་པའི་སྐབས། རྒྱ་གར་ནང་ཧི་མ་ལ་ཡའི་གྲོང་ཁྱེར་མ་ནཱ་ལིར་༸གོང་ས་མཆོག་གིས་དབང་ཞིག་གནང་བའི་སྐབས་གསུང་སྒྱུར་ཞུ་དགོས་པའི་བཀའ་ཕེབས་བྱུང་། ངས་རིན་པོ་ཆེར་ལམ་སྟོན་ཞུས་པ་དང་ཁོང་གིས་ཐེ་ཚོམ་མེད་པར་བཅར་དགོས་པ་དང་། ༸གོང་ས་མཆོག་གི་གསུང་སྒྱུར་ཞུ་བ་ལས་ཁེ་ཕན་ཆེ་བ་གང་ཡང་མེད། ངས་ལྷུར་བླངས་པའི་གཟུངས་སྔགས་བསྐྱར་ཟློས་བྱས་ཏེ་ཉིན་རེར་སྒོམ་ཐུན་རེ་བྱས་པ་དེ་སྲིད་དུ་ངའི་ཉམས་ལེན་གྱི་འགུལ་ཤུགས་ཉམས་ཆག་འགྲོ་གི་མ་རེད་ཅེས་གསུངས་ཀྱི་འདུག དེར་བརྟེན་ངས་དེ་ལྟར་བྱས་པ་དང་ཉིན་བཅུའི་རྗེས་༸གོང་ས་མཆོག་ཕྱིར་ཕེབས་གནང་བ་དང་དྷ་རམ་ས་ལར་ཕྱིར་ཡོང་ནས་བསྙེན་མཚམས་མཇུག་སྐྱོང་བྱས་པ་ཡིན།
རིན་པོ་ཆེས་རྒྱུན་དུ་ཆོ་གའི་བྱེད་སྒོ་རྣམས་དོན་དང་ལྡན་པ་ཞིག་དང་གལ་ཆེན་པོ་ཡིན་པར་ནན་པོ་གནང་བ་དང་། དེ་དག་ཚུལ་བཞིན་དུ་ལག་བསྟར་དགོས་པ་གསུངས། དཔེར་ན། སྔགས་ཀྱི་བསྙེན་མཚམས་སྐབས་དམིགས་བསལ་གཟུངས་སྔགས་གྲངས་ཀ་ངེས་ཅན་ཞིག་གསོག་དགོས་པ་དང་། དེ་རྗེས་སྦྱིན་སྲེག་ཆོ་ག་བྱ་དགོས། སྦྱིན་སྲེག་ནི་དམིགས་བསལ་གྱི་རྫས་ཆ་མང་པོ་མེའི་ནང་འབུལ་བའི་ཆོ་ག་ཞིག་ཡིན། ཆོ་གའི་དགོས་དོན་ཡང་ཉམས་ལེན་སྐབས་ཆད་ལུས་ཤོར་བ་དང་ནོངས་པ་ཅི་བྱུང་ལ་བཤགས་པ་བྱ་ཕྱིར་ཡིན།
བསྙེན་མཚམས་ཁག་ཅིག་དམིགས་བསལ་ཁག་པོ་ཡོད། དཔེར་ན། ངས་བསྙེན་སྒྲུབ་བྱས་པ་དེར་གཟུངས་སྔགས་གྲངས་འབུམ་བཅུ་གསོག་དགོས་པ་དང་། སྦྱིན་སྲེག་རྒྱས་པོ་བྱེད་པའི་སྐབས་རྩྭ་ཀུ་ཤ་རིང་པོ་ཆ་སྟོང་ཕྲག་བཅུ་འབུལ་བ་དང་སྦྲགས་ཆ་རེར་གཟུངས་སྔགས་རེ་འདོན་དགོས། སྟོང་ཕྲག་བཅུ་ཆ་ཚང་ངེས་པར་དུ་བར་གསེང་མེད་པར་འདུག་ཐེངས་གཅིག་ལ་མེར་སྲེག་དགོས། ངའི་བསྙེན་སྒྲུབ་དེའི་མཇུག་ཏུ་སྦྱིན་སྲེག་ཆོ་ག་བྱེད་པའི་སྐབས་རྩྭ་ཀུ་ཤ་མི་འདང་བར་དགོས་ངེས་ཀྱི་གྲངས་ཚད་ཕྲན་བུ་ལོན་ཐུབ་མ་སོང་། ཆོ་ག་ལྷག་མ་རྣམས་གྲུབ་པའི་རྗེས་ངས་དེའི་སྐོར་རིན་པོ་ཆེ་ལ་སྙན་སེང་ཞུས་པ་དང་། ཉིན་ཤས་རྗེས་ཁོང་གིས་སྦྱིན་སྲེག་བསྐྱར་དུ་བྱེད་རུ་བཅུག་བྱུང་། སྐབས་དེར་ངས་རྩྭ་ཀུ་ཤ་སྟོང་ཕྲག་བཅུ་ཆ་ཚང་གྲ་སྒྲིག་བྱས་པ་ཡིན།
ཆོ་གར་བྱང་ཆུབ་པའི་མཁས་པ་མང་པོ་མེད་པས། རང་མགོ་རང་ཐོན་དགོས་པར་རིན་པོ་ཆེས་ནན་ཏན་གནང་། དེའི་ཕྱིར་ཁོང་གིས་ཡར་ཐོན་ཆེ་བའི་ནུབ་ཕྱོགས་ཀྱི་དགེ་ཕྲུག་ཚོར་རང་རང་གིས་སྦྱིན་སྲེག་གི་ཆོ་ག་བྱེད་ཚུལ་མཛུབ་ཁྲིད་གནང་བ་དང་། དེའི་ཁྲོད་སྦྱེན་སྲེག་གི་ཐབ་གྲ་སྒྲིག་བྱེད་ཚུལ་དང་ཞ་ལའི་སྟེང་ཕྱེ་མའི་ཚོན་རྩིས་དགོས་ངེས་ཀྱི་དཀྱིལ་འཁོར་བཞེང་སྟངས་སོགས་ཚུད་ཡོད། གལ་སྲིད་ནུབ་ཕྱོགས་པ་སོ་སོའི་སྐད་ཡིག་ནང་མེད་པར། ཆོ་ག་འདོན་རོགས་གཞན་ཞིག་དགོས་ན། སོ་སོ་རང་ཉིད་ནས་མེའི་ནང་རྫས་རྣམས་རེ་རེ་བཞིན་འབུལ་དགོས་ཀྱི་རེད་ཅེས་གསུངས། དེ་ནི་སྡེ་པ་ (group) བྱས་ནས་བསྙེན་སྒྲུབ་བྱེད་སྐབས་སུའང་དེ་བཞིན་བྱེད་དགོས།
དེའི་ཕྱིར་བྱེད་ལུགས་ཁག་འགྲིགས་པ་ལས་དོན་དངོས་ཀྱི་ཐབས་ལམ་དང་འགལ་བ་ཆགས་ཀྱི་མེད། དཔེར་ན། སྔགས་ཀྱི་བསྙེན་སྒྲུབ་སྐབས་ཁྱིམ་གྱི་མཆོད་ཤོམ་ནང་དམིགས་བསལ་གྱི་འབུལ་རྫས་གྲ་སྒྲིག་ལེགས་པར་བྱས་ཏེ་འགོ་འཛུགས་པ་དང་། དེ་རྗེས་བར་ཆད་སེལ་བའི་སླད་ཉིན་ལྟར་འབུལ་རྫས་འབུལ་དགོས། བར་ཆད་རྣམས་རྣམ་ཤེས་ཀྱི་གཟུགས་སུ་ཡིད་ལ་འཆར་བ་བྱས་ནས། ཉིན་ལྟར་འབུལ་རྫས་ལོངས་སུ་སྤྱོད་པར་སྤྱན་འདྲེན་ཞུ་དགོས། རིན་པོ་ཆེས་དམིགས་ཡུལ་དེའི་སླད་སྲོལ་རྒྱུན་གྱི་རྒྱས་སྤྲོས་ཆེ་བའི་གཏོར་མའི་ཚབ་ཏུ་སྒམ་ཆུང་ངམ་ཤེལ་དམ་ནང་གི་ཁ་ཟས་ཕུལ་ན་འགྲིག་ཅེས་གསུངས།
མི་རྣམས་ཀྱིས་གནས་ཚད་མ་ལོན་ནའང་རིམ་པ་མཐོ་བའི་ཉམས་ལེན་ལ་འཇུག་ཐབས་བྱེད་པར་རིན་པོ་ཆེས་དགྱེས་ཚོར་གནང་གི་མེད། དཔེར་ན། མི་འགའ་ཤས་ཀྱིས་འདུན་པ་མེད་པའམ། ཐ་ན་སྒོམ་རྒྱུན་རིང་པོའི་བདག་བསྐྱེད་སོགས་བྱ་འདོད་མེད་པར་རྫོགས་རིམ་གྱི་གནད་ཕྲན་བུ་ཤེས་པ་ཙམ་གྱིས་ཐོག་ནས་དེའི་ཉམས་ལེན་ལ་འཇུག་ཐབས་བྱེད་ཀྱི་ཡོད། རྒྱུད་ཐམས་ཅད་ཀྱི་མཆོག་ཏུ་གྱུར་པ་རྣལ་འབྱོར་བླ་ན་མེད་པའི་རྒྱུད་ལ་དང་པོ་བསྐྱེད་རིམ་དང་དེ་ནས་རྫོགས་རིམ་ཡིན། དང་པོས་སྒོམ་ཉམས་ལེན་གྱི་ཐོག་ནས་དམིགས་རྣམ་སྦྱོང་བ་དང་བསམ་གཏན་གྱི་ནུས་པ་སྦྱོང་བར་བྱེད། ཕྱི་མས་རང་རྒྱུད་སྨིན་བྱེད་ལུས་ཀྱི་ནུས་པ་ཕྲ་མོའི་མ་ལག་དང་ལྷན་དུ་གོང་མཐོར་ཕྱིན་པའི་སེམས་ཀྱི་ནུས་པ་བེད་སྤྱོད་བྱེད། བདག་བསྐྱེད་སྒོམ་པའི་ཉམས་ལེན་ལ་བརྟེན་ནས་ཐོབ་པའི་ནུས་པ་མེད་པར། ལུས་ཕྲ་མོའི་རྩ་འཁོར་ (chakras) དང་། རྩ་ལམ་ (channel) ། རླུང་གི་ནུས་པ་བཅས་ལ་འཇུག་ཐབས་བྱེད་པ་ནི་དོན་མེད་ཀྱི་བྱ་བ་ཙམ་ལས་འདས།
རིན་པོ་ཆེས་གསུངས་དོན། རིམ་པ་མཐོ་བའི་སྔགས་ཀྱི་ཉམས་ལེན་རྣམས་གནས་ཚད་མ་ལོན་པར་ནོར་བ་བྱས་ན་གནོད་འཚེ་ཆེ། དཔེར་ན། འཕོ་བ་ནི་འཆི་རན་ཁར་རྣམ་ཤེས་གོང་དུ་འཕོ་བར་འདུ་བྱེད་པའི་ཉམས་ལེན་འདིས་རྐྱེན་པས་ཚེ་ཚད་ཐུང་དུ་འགྲོ་སྲིད། བཅུད་ལེན་སྐབས་གཟའ་འཁོར་འགའ་ཁ་ཟས་སྤོང་བར་བསྡད་པ་དང་བཅུད་ལེན་རིལ་བུ་ཁྱད་པར་ཅན་ཞིག་ལ་བརྟེན་ནས་འཚོ་ཞིང་། ཁྱད་པར་དུ་ཚོགས་པ་དང་མཉམ་དུ་བྱས་ན། ས་གནས་དེར་མུ་གེ་འབྱུང་སྲིད། དེར་མ་ཟད་ཉམས་ལེན་དེ་ལྟར་བྱེད་མཁན་ཚོར་ཟས་དང་ཆུས་འཕོངས་ནས་ནད་གཞི་ཚབས་ཆེན་འཕོག་སྟེ་འཆི་ཡང་སྲིད།
སྔགས་ཀྱི་བསྙེན་སྒྲུབ་ནི་རིམ་པ་མཐོ་བའི་ཉམས་ལེན་ཞིག་ཡིན་པས། གནས་ཚད་མ་ལོན་གོང་ནས་དེ་ལ་འཇུག་པར་རིན་པོ་ཆེས་དགག་བྱ་གནང་། དཔེར་ན། སྐབས་རེ་མི་རྣམས་ཀྱིས་དངོས་གཞིའི་ཉམས་ལེན་ལ་རྒྱུས་མངའ་མེད་པར་གཟུངས་སྔགས་འབུམ་གཅིག་གསོག་ཕྱིར་བསྙེན་མཚམས་ལ་སྡོད་པ་དང་། ཁོང་ཚོས་བསྙེན་མཚམས་ཀྱི་དུས་ཡུན་ཁྲོད་ནས་ཉམས་མྱོང་འཐོབ་པར་བསམ་བློ་གཏོང་གི་ཡོད། མ་གཞི་ཉམས་ལེན་བྱེ་བྲག་པ་ཞིག་གི་ཐོག་དུས་ཡུན་ངེས་ཅན་ཞིག་བཏང་ནས་སློབ་སྦྱོང་བྱེད་པ་དང་མྱོང་འདྲིས་བྱེད་པར་ཁེ་ཕན་ཆེན་པོ་ཡོད་ཀྱང་། རྒྱུན་སྲོལ་སྔགས་ཀྱི་བསྙེན་སྒྲུབ་སྐབས་བྱ་རྒྱུའི་གནད་དོན་ཞིག་མ་ཡིན། དཔེར་ན། ཆུ་རྐྱལ་མི་ཤེས་མཁན་ཞིག་གིས་ཉིན་གཅིག་གི་ཆུ་ཚོད་བཅུ་གཉིས་ཆུ་རྫིང་ནང་འཛུལ་ཏེ་སྦྱོང་བརྡར་བྱེད་ཀྱི་མེད། དེ་ལྟ་བུའི་ལྐུགས་པའི་བློ་ཁོག་གིས་རྩྭ་འཆུས་པའི་ནད་དང་ཟུངས་ཟད་ཁོ་ནར་འགྱུར། ཉམས་མྱོང་ལྡན་པའི་ཆུ་རྐྱལ་རྒྱག་མཁན་ཞིག་ལུས་རྩལ་འགྲན་མཁན་རྩེ་ཕུད་ཅིག་ཆགས་པར་དུས་ཡུན་ཐུང་ཐུང་ནང་དཀའ་ལས་ཆེན་པོས་སྦྱོང་བརྡར་བྱེད་པར་དམ་བསྒྲགས་བྱས་ཡོད། སྔགས་ཀྱི་བསྙེན་སྒྲུབ་ལའང་གཅིག་འགྱུར་ཡིན།
གཞན་ཡང་སྔགས་ཀྱི་ཉམས་ལེན་གསང་བའི་སྒོ་ནས་སྒྲུབ་དགོས། དེ་མིན་བར་ཆད་མང་པོ་ཡོང་སྲིད། ནུབ་ཕྱོགས་པ་མང་པོ་ཞིག་གིས་རང་གི་ཉམས་ལེན་དང་གྲུབ་འབྲས་རང་སོར་མ་ཉར་བར་ངོམ་སོ་རྒྱག་པ་རིན་པོ་ཆེས་གཟིགས་པ་དང་། འབྲེལ་ཡོད་ཀྱི་གཟུངས་སྔགས་གྲངས་འབུམ་ཚོ་ཁ་ཤས་བསགས་ཏེ་ལས་རུང་ཐུང་ཐུང་རེ་བྱེད་པའམ་བྱས་རྗེས། ཡི་དམ་བྱེ་བྲག་པ་ཞིག་ལ་རྣལ་འབྱོར་པ་ཆེན་པོ་ཞིག་ཡིན་ཁུལ་འུད་ཤོབ་ཤོད་པ་ནི་ཁུངས་མེད་འཆལ་གཏམ་ལས་མ་འདས། ལྷག་པར་དུ་ཉིན་རེའི་སྒྲུབ་ཐབས་རིང་པོ་ཁག་ཉམས་ལེན་མ་བྱས་པར་ཟོག་རྫུ་དང་ཁེངས་དྲེགས་བྱེད་པ་ནི་ཡ་ང་དགོས་པ་ཞིག་ཡིན། སྒྲུབ་ཐབས་རིང་པོ་རྣམས་ལས་དང་པོ་བ་ཚོའི་ཆེད་དུ་ཡིན་སྐོར་རིན་པོ་ཆེས་འགྲེལ་བཤད་སྐྱོན་པ་དང་། ལྷ་མོའི་འཁྲབ་གཞུང་རིང་པོ་ཞིག་གི་འཆར་སྣང་ལྟར། སྒྲུབ་ཐབས་དེ་དག་གི་ཁྲོད་རྒྱུན་དུ་ཤོག་ངོས་བརྒྱ་ལས་མང་བ་ཡོད་ཅིང་། སྒྲུབ་ཐབས་བསྡུས་པ་རྣམས་ཉམས་ལེན་ཆ་ཚང་ལ་མྱོང་འདྲིས་ཡོད་པའི་ཡར་ཐོན་ཅན་གྱི་ཉམས་ལེན་པ་རྣམས་ཀྱི་ཆེད་དུ་ཡིན། ཁོང་རྣམས་ཀྱིས་ཆོ་གའི་ཚིག་ཁ་ཤས་ཙམ་བཏོན་ནས་དམིགས་རྣམ་དང་བྱེད་སྒོ་ཡོངས་རྫོགས་ཁ་སྐོང་བྱ་ཐུབ།
ད་དུང་ནུབ་ཕྱོགས་པ་རྣམས་ཀྱིས་སྤྱིར་ཆོས་ཀྱི་སློབ་ཁྲིད་ཆ་ཚང་དང་། བྱེ་བྲག་ཏུ་སྔགས་དང་འབྲེལ་བའི་དབང་ལུང་མན་ངག་རྣམས་དང་པོ་ཉིད་ནས་བུམ་པ་གང་བྱོའི་ཚུལ་དུ་དགོས་འདོད་བྱེད་པར་ཚོད་འཛིན་བྱ་དགོས་ཞེས་རིན་པོ་ཆེས་བཀའ་ཕེབས། རྒྱ་གར་དང་བོད་ཀྱི་མཁས་གྲུབ་རྣམས་ལ་གཞུང་ཆེན་གསལ་པོ་ཕྱག་རྩོམ་གནང་བའི་ཡོན་ཏན་ངེས་པར་དུ་མངའ་ནའང་། ཁག་ཅིག་དགོས་པའི་དབང་གིས་སྦས་དོན་གྱི་ཚུལ་དུ་བརྩམས་ཏེ། སྔགས་ཀྱི་གདམས་པ་རྣམས་ཧ་ཅང་གསལ་པོ་དང་འཇུག་པ་བདེ་པོ་བཟོས་ན་ཉམས་ལེན་ཐད་ལྷད་སྐྱོན་ཞུགས་པ་དང་སྤུས་ཚད་ཞན་པོར་འགྱུར་ཉེན་སླ་བར་དགོངས། དཔེར་ན། མི་རྣམས་ཀྱིས་ཡིན་ཤག་ཤག་བྱས་ཏེ་གསུང་ཆོས་ཞུ་བ་ལས་དོ་གལ་ཆེན་པོས་དོན་གཉེར་བྱེད་ཀྱི་མེད།
ནང་པའི་སློབ་ཁྲིད་ཐབས་ཚུལ་ཀྱི་ཆ་ཤས་གལ་ཆེ་གཅིག་ནི་གཞན་གྱི་དྲི་བར་དོན་ཡོད་པ་བྱ་རྒྱུ་དེ་ཡིན། ཅི་སྟེ་སློབ་ཕྲུག་ཚོར་དོན་གཉེར་གཤའ་མ་མཆིས་ཚེ། ཁོང་ཚོས་ལན་ཞིབ་ཕྲ་རྙེད་ཐབས་བྱེད་པ་དང་། དེ་ལ་བརྟེན་ནས་ཆོས་ཕྱོགས་ཀྱི་ལྟ་སྐོར་ཙམ་དུ་ཡོང་མཁན་དང་རང་རྒྱུད་སྨིན་ཕྱིར་འབད་རྩོལ་བསྟེན་མི་འདོད་པ་རྣམས་རང་ཤུགས་ཀྱིས་བུད་འགྲོ་གི་ཡོད། གལ་སྲིད་གསང་སྔགས་ཀྱི་ཆོས་ཁ་གསལ་དུ་གཏོང་བའི་དགོས་དོན་དེ་མིའི་ལོག་རྟོག་དང་མི་དགེ་བའི་བག་ཆགས་མེད་པ་བཟོ་རྒྱུ་ཡིན་ཚེ། འགྲེལ་པ་ཁ་གསལ་པོ་དེ་འདྲ་ཁྱབ་སྤེལ་རུང་བར་༸གོང་ས་མཆོག་གིས་རྒྱབ་སྐྱོར་གནང་ཡོད། དེ་དག་ནི་གཞུང་ལུགས་ཐོག་ལ་འཁུར་ལེན་དགོས་པ་ལས་ཡི་དམ་བྱེ་བྲག་པ་ཞིག་གི་ཉམས་ལེན་བྱེ་བྲག་པ་ཞིག་གི་ཐོག་ལ་མིན། གལ་ཏེ་ཇི་ལྟར་བྱ་ཚུལ་གྱི་དཔེ་དེབ་ཁ་གསལ་པོ་ཡོད་ན། མི་རྣམས་ཀྱིས་དགེ་རྒན་གྱི་ལམ་སྟོན་ལ་མ་བསྟེན་པར་རིམ་པ་མཐོ་བའི་ཉམས་ལེན་ལ་འཇུག་ཐབས་བྱེད་སྲིད། དེ་ནི་ཉེན་ཁ་ཧ་ཅང་ཆེ།
རིན་པོ་ཆེས་ཉེན་ཁ་ཆེ་ཤོས་ནི་ཆོས་སྐྱོང་དང་སྲུང་མ་རྣམས་གང་བྱུང་གིས་བསྟེན་གསོལ་བྱེད་པ་དེ་ཡིན་ཞེས་གསུངས། ཆོས་སྐྱོང་ནི་སྔོན་བྱོན་མཁས་གྲུབ་རྣམས་ཀྱི་འདུལ་སྦྱོང་བྱས་པའི་མཐུ་སྟོབས་ཆེ་ལ་རྒྱུན་དུ་རྣམ་ཤེས་ངོ་བོར་བཞུགས། ཁོང་རྣམས་ཀྱིས་སངས་རྒྱས་ཀྱི་བསྟན་པ་སྲུང་ཕྱིར་དམ་བཅའ་བཞག་སྟེ། སྤྱིར་དྲག་པོའི་ངོ་བོར་སེམས་ཅན་དེ་དག་ཕན་པ་འགྲུབ་པ་དང་། ཉམས་ལེན་པ་གཤའ་མ་རྣམས་གནོད་པ་དང་བར་ཆད་ལས་སྲུང་ཕྱིར་ཞི་བར་བཏུལ། དེ་དག་ནི་ཉམས་ལེན་གྱི་རྟོགས་པ་མཐོན་པོར་སོན་པའི་རྣལ་འབྱོར་བ་འབའ་ཞིག་གིས་མ་གཏོགས་ཁ་ལོ་སྒྱུར་མི་ཐུབ།
རིན་པོ་ཆེས་མཚན་ཉིད་སློབ་གཉེར་ལ་གཅིག་ཏུ་འབུང་བའི་དགོན་པ་ཞིག་གི་ཉམས་ལེན་སྲུང་ཕྱིར་དམ་བཅས་པའི་སྲུང་མ་གཅིག་གི་སྒྲུང་ཡང་ཡང་གསུངས་གནང་གི་ཡོད། སུས་ཀྱང་མཚན་ཉིད་རྩོད་པའི་དུས་སུ་ཆོས་རྭའི་ནང་སྔགས་ཀྱི་ཉམས་ལེན་བྱེད་ཐབས་བྱས་ཚེ། ཁོས་དེ་དག་ལ་ནད་ན་ཚ་དང་བར་ཆད་གཏོང་ངེས་པ་ཡིན། མཚན་ཉིད་ཀྱི་སློབ་གཉེར་མཐར་ཕྱིན་པ་དང་དེ་ནས་རྒྱུད་གྲྭ་སྟོད་སྨད་གང་རུང་ནས་བསླབ་མཐར་ཕྱིན་པའི་དགེ་འདུན་པ་ཚོར་མ་གཏོག་གསང་སྔགས་ཉམས་ལེན་བྱེད་དུ་བཅུག་གི་མེད། འོན་ཀྱང་ད་དུང་དགོན་པའི་རྭ་བའི་ནང་ཆོག་གི་མེད་པ་རེད།
དགེ་བཤེས་ཤིག་གིས་སློབ་གཉེར་བ་ཡིན་པའི་སྐབས་དགོན་པའི་ནང་དུ་སྔགས་དང་འབྲེལ་བའི་ཆོ་གའི་ཡ་རྒྱལ་དུ་ཤུག་པའི་ལོ་མ་བསྲེགས་ཏེ་བསང་མཆོད་པ་ཕུལ་ཀྱི་ཡོད། དེས་རྐྱེན་པས་ཁོང་ལ་བར་ཆད་མུ་མཐུད་ནས་བྱུང་བ་རེད། དེ་རྗེས་ཁོང་གིས་རྒྱུད་གྲྭ་སྟོད་སྨད་གང་རུང་གཅིག་ལ་བཞུགས་ནས་སློབ་གཉེར་མཐར་ཕྱིན་པའི་རྗེས་མཆོད་པ་དེ་འབུལ་འགོ་བརྩམས་ཡོད་ནའང། དགོན་པའི་ཕྱི་རོལ་གྱི་ཉེ་འགྲམ་རི་འདེབས་སུ་མཇུག་བསྐྱངས། ལོ་ཤས་རྗེས། དགེ་བཤེས་ལགས་དེས་སྟོང་ཉིད་མངོན་སུམ་དུ་རྟོགས་ཏེ། སྲུང་མའི་ཞལ་གཟིགས། དེར་བརྟེན་དྲག་པོའི་རྣམ་པ་ཅན་གྱི་ལྷ་དེས། སྔོན་ཆད་གནོད་པ་བགྱིས་པར་མཐོལ་བཤགས་བྱས། འོན་ཏེ་དེ་ནི་ངས་ཁྱེད་ཀྱི་དགོན་པའི་སྲོལ་གཏོད་པ་པོར་ཁས་བླངས་པའི་དམ་བཅའི་ཆ་ཤས་ཤིག་ཡིན། ད་ཆ་ཁྱེད་ཀྱིས་སྟོང་ཉིད་མངོན་སུམ་རྟོགས་པས། ཐ་ན་ངས་གནོད་པ་བྱེད་དགོས་བསམ་ཀྱང་ག་ལ་ནུས། ཞེས་བརྗོད་པ་རེད།
རིན་པོ་ཆེས་དཔེ་དེའི་གལ་གནད་ལ་ནན་པོར་གསུངས་པ་དང་། ང་ཚོའི་ནུས་ཚད་ལས་བརྒལ་ནས་སྟངས་འཛིན་བྱེད་པའི་གླེན་པའི་ནུས་མཐུ་དེས་རྐྱེན་ངན་སློང་སྲིད། ཆོས་སྐྱོང་དང་སྲུང་མ་ནི་ཡི་དམ་གྱི་བྲན་གཡོག་ཡིན་པ་རྒྱུན་དུ་མ་བརྗེད་པ་བྱེད་དགོས་ཞེས་པའི་༸གོང་ས་མཆོག་གིས་གསུང་ཁོང་གིས་ཡང་ནས་ཡང་དུ་ལུང་འདྲེན་གནང་གི་ཡོད། རྣལ་འབྱོར་བླ་ན་མེད་པའི་རྒྱུད་སྡེའི་བསྐྱེད་རིམ་གྱི་ནུས་པ་ཡོངས་སུ་རྫོགས་པ་དང་ལྷན་དུ་ཡི་དམ་གྱི་ངོ་བོའི་ཐོག་ནས་བཀའ་གཏོང་ཐུབ་པ་རྣམས་ནི་དེའི་ཁོངས་སུ་གཏོགས། དེ་མིན་གནས་ཚད་མ་ལོང་པར་སྔ་ཐལ་དུ་འཇུག་པ་ནི་ཕྲུ་གུ་ཆུང་ཆུང་ཞིག་གིས་སེང་གེ་སྟོབས་ཆེན་ཞིག་སྲུང་སྐྱོབ་གཅོལ་ཀྱི་ཡིན་ཞེས་ཟེར་བ་དང་འདྲ། སེང་གེ་དེས་ཕྲུ་གུ་ཁྱུར་མིད་གཏོང་སྲིད། དེས་ན་༸གོང་ས་མཆོག་གིས། རང་རེའི་སྲུང་མ་རྩེ་ཕུད་དེ་ནི་རང་རང་སོ་སོའི་བྱ་བར་བརྟེན་པའི་ལས་དེ་ཡིན། དེ་མིན་སངས་རྒྱས་དང་། ཆོས། དགེ་འདུན་བཅས་དཀོན་མཆོག་གསུམ་ལ་སྐྱབས་སུ་འགྲོ་བར་དོན་དག་ག་རེ་ཡོད། ཞེས་བཀའ་བསྩལ།། །།
ང་ཚོའི་མཉམ་དུ་གཞན་ཕན་བྱེད་དུ་མཉམ་སྦྲེལ་གནང་རོགས།
ང་ཚོའི་ལས་ཀར་རྒྱབ་སྐྱོར་གནང་རོགས།
དྲ་ལྗོངས་འདི་ནི་ཆ་ཚང་ཞལ་འདེབས་ལ་བརྟེན་ནས་བསྡད་ཡོད། འདིའི་རྒྱུན་སྐྱོང་གི་ལས་གཞི་དང་གྲ་གྲིག་གི་རྒྱུ་ཆ་བརྒྱ་ཆ་ ༧༠ ལྷག་ཙམ་དང་ཕབ་སྒྱུར་གྱི་ལས་གཞིར་འགྲོ་གྲོན་ཆེན་པོ་ཡོད། ད་ལྟའི་ཆར་ང་ཚོར་དྭང་བླངས་ཞབས་ཞུ་བ་གྲངས་ ༨༠ སྐོར་ཞིག་དང་གལ་གནད་ཆེ་བའི་ཕོགས་ཡོད་ལས་བྱེད་མི་སྣ་ ༡༥ ཡོད། ང་ཚོའི་ལོ་རེའི་འགྲོ་གྲོན་ཡུ་རོ་ ༡༠༠༠༠༠ དང་ཨ་སྒོར་ ༡༥༠༠༠༠ ཡོང་ཐབས་ལ་སྐུ་ཉིད་ནས་རོགས་སྐྱོར་གནང་རོགས་ཞུ།
ང་ཚོའི་དྲ་ལྗོངས་འདི་བཞིན་མུ་མཐུད་དེ་རིན་མེད་ཐོག་ལོངས་སུ་སྤྱོད་ཐུབ་སླད།
ད་ང་ཚོའི་དམིགས་ཡུལ་རྙོབ་ཐུབ། (05%)


text:
དྲ་ཤོག་དེའི་ནང་གི་ཡིག་ཐོག་ཅི་ཡོད་ལ་ཁ་ཕོད་པ། ཁ་ལོ་བ་གཙོ་བོར་མཆོངས། ཁ་ལོ་བ་གཙོ་བོར་རྒྱུགས།
ཆོས་ལུགས་ཀྱི་མཚམས་ལས་འདས་པའི་བཟང་སྤྱོད།
སུད་སི། ཧྥ་རི་བྷག ཕྱི་ལོ་ ༢༠༡༣ ཟླ་ ༤ ཚེས་ ༡༢ ཉིན།
ཨེ་ལེག་ཛན་ཌར་ བྷར་ཛིན་གྱིས་སྒྲིག་སྦྱོར་ཕྲན་བུ་ཞུས།
རིམ་པ་གཉིས་པའི་ཁྱད་པར་ཐོག་དོ་སྣང་ཆེ་བ་བྱེད་པའི་སྐྱོན་ཆ།
བརྩེ་བའི་གཅེན་གཅུང་ཚོ་དེ་རིང་ཁྱེད་རྣམས་དང་སྐད་ཆ་ཤོད་རྒྱུའི་གོ་སྐབས་བྱུང་བས་ངོས་རང་ཧ་ཅང་དགའ་པོ་བྱུང་། ངས་མི་རྣམས་ལ་སྐད་ཆ་ཤོད་པའི་སྐབས་གསལ་པོར་ནན་བརྗོད་བྱ་འདོད་པ་ཞིག་ལ་ཐོག་མར་རང་ཉིད་འགྲོ་བ་མི་ཞིག་ཡིན་པ་དྲན་དགོས་པ་ཡིན། དེ་ཡང་དཔེར་ན། ང་ཚོས་ང་ སུད་སིའི་མི་ཡིན། ང་ཨི་ཊ་ལིའི་མི་ཡིན། ང་ ཧྥ་རན་སིའི་མི་ཡིན་སོགས་བསམ་བློ་གཏོང་མི་ཉན། དེ་བཞིན་ངའི་སྐད་སྒྱུར་བས་རང་ཉིད་ ཧྥ་རན་སིའི་མི་ཡིན་པ་དང་། ངས་རང་ཉིད་བོད་མི་ཡིན་ཞེས་བསམ་བློ་གཏོང་རྒྱུ་མེད། དེར་མ་ཟད་ངས་རང་ཉིད་ནང་པ་ཞིག་ཡིན་པའི་ཆ་ནས་བསམ་བློ་གཏོང་མི་རུང་། གང་ཡིན་ཟེར་ན། སྤྱིར་བཏང་ནས་ངས་སྐད་ཆ་ཤོད་སྐབས། མི་ཚེའི་ནང་སྐྱིད་པོ་དང་བར་ཆད་ཉུང་བ་ཡོང་བའི་ཐབས་སུ་རང་ཉིད་མི་ཞིག་ཡིན་པའི་ཐོག་ལ་བསམ་བློ་གཏོང་རྒྱུ་དེ་ཡིན་ཅེས་བརྗོད་ཀྱི་ཡོད།
མི་ཐེར་འབུམ་བདུན་ཡོད་པས་ལས་ཚང་མས་མི་ཚེ་སྐྱིད་པོ་ཞིག་འདོད་ཅིང་། ཚང་མར་དམིགས་ཡུལ་དེ་སྒྲུབ་པའི་ཐོབ་ཐང་ཡོད། དཔེར་ན། ང་བོད་པ་ཡིན་ཞེས་པ་ལྟ་བུའི་རིམ་པ་གཉིས་པའི་ཁྱད་པར་ཐོག་དོ་སྣང་ཤུགས་ཆེ་བ་བྱས་ན། བོད་ལྟ་བུ་བྱེ་བྲག་པ་ཞིག་ལ་སེམས་ཁུར་བྱེད་པ་ལྟ་བུ་མངོན་སྲིད། ང་ནང་པ་ཡིན་ཞེས་བརྗོད་ན་ནང་པ་གཞན་ཚོར་ཉེ་བའི་ཚོར་བ་སླེབ་སྲིད། འོན་ཀྱང་ཆོས་ལུགས་གཞན་ལ་ཚོར་བ་རང་བཞིན་གྱིས་ཐག་རིང་བ་ཡོང་གི་ཡོད།
ལྟ་ཚུལ་དེ་དག་ནི་དོན་དངོས་ཐོག་འདས་པའི་དུས་སུ་ཕྲད་པ་དང་དུས་རབས་ཉི་ཤུ་རྩ་གཅིག་པའི་ནང་འཕྲད་སྲིད་པའི་དཀའ་ངལ་དང་འགྲོ་བ་མིའི་དྲག་སྤྱོད་ཐེ་བའི་དཀའ་ངལ་གྱི་རྒྱུ་ཡིན། ཅི་སྟེ་རང་དང་འདྲ་བར་མི་གཞན་རྣམས་འགྲོ་བ་མིར་བརྩི་འཇོག་བྱས་ན་དྲག་སྤྱོད་ནམ་ཡང་མི་ཡོང་། དེ་ལྟར་ཕན་ཚུན་གསོད་རེས་བྱེད་དགོས་པའི་རྒྱུ་མཚན་མེད། ང་ཚོས་ངའི་རྒྱལ་ཁབ་དང་། ཁོང་ཚོའི་རྒྱལ་ཁབ། ཁོང་ཚོའི་ཆོས་ལུགས་ཞེས་རིམ་པ་གཉིས་པའི་ཁྱད་པར་ཐོག་རིག་པ་བསྒྲིམས་ནས་འགྲོ་བ་མིའི་མཐུན་སྒྲིལ་ལ་སྣང་ཆུང་བཏང་ན། ཁྱད་པར་བཟོས་ཏེ་སོ་སོའི་མི་རིགས་དང་ཆོས་ལུགས་ལ་དོ་ཁུར་ཆེ་བ་བྱེད་ཀྱི་ཡོད། དེས་ན་ང་ཚོས་གཞན་གྱི་ཐོབ་ཐང་ལ་བརྩིས་མེད་གཏོང་བ་དང་གཞན་གྱི་ཚེ་སྲོག་ལ་གཅེས་སྤྲས་བྱེད་ཐུབ་ཀྱི་མེད། དེང་སང་ང་ཚོར་འཕྲད་བཞིན་པའི་དཀའ་ངལ་མང་པོ་ཞིག་ནི་གཞི་རྟེན་དེ་དག་སྟེ། རིམ་པ་གཉིས་པའི་ཁྱད་པར་ཐོག་དོ་སྣང་ཤུགས་ཆེ་བ་བྱས་པ་ལས་བྱུང་།
ད་ཆ་གཉེན་པོ་གཅིག་པུ་དེ་ནི་ས་མཚམས་དང་ཁྱད་པར་མེད་པར་ང་ཚོ་ཚང་མ་འགྲོ་བ་མི་ཞིག་ཏུ་རྒྱ་ཆེ་ས་ནས་བསམ་བློ་གཏོང་རྒྱུ་དེ་ཡིན། དཔེར་ན། ངས་སྐད་ཆ་ཤོད་པའི་སྐབས། གལ་སྲིད་ངས་རང་ཉིད་ནང་པ་ཞིག་དང་ལྷག་པར་དུ་ཏཱ་ལའི་བླ་མ་ཡིན་བསམ་ནས་བཤད་ན། སྐད་ཆ་ཉན་མཁན་ཚོ་དང་རང་བཞིན་གྱི་ཉེ་བའི་ཚོར་བ་ཞིག་མི་སླེབས། དེ་ནི་ལྐུགས་རྟགས་རང་ཡིན། ཅི་སྟེ་ངས་ཁྱེད་རང་ཚོའི་བདེ་དོན་ལ་བཅོས་མིན་གྱི་སེམས་ཁུར་དང་བཅས་སྐད་ཆ་བཤད་ན། འགྲོ་བ་མི་རྣམས་གཅེན་གཅུང་དང་སོ་སོ་ལྟར་འགྲོ་བ་མི་ཞིག་ཡིན་པའི་ཆ་ནས་སྐད་ཆ་ཤོད་དགོས། དོན་དངོས་ཐོག་ང་ཚོས་ཚང་མ་གཅིག་པ་ཡིན། བསམ་བློ་དང་། མྱོང་ཚོར། སྡུག་བསྔལ་སོགས་གང་ཐད་ནས་བལྟས་ཀྱང་ང་རང་ཚོ་གཅིག་པ་ཡིན། དེ་ལས་གལ་ཆེ་བ་ཞིག་ལ་ང་ཚོ་ཚང་མས་མི་ཚེ་སྐྱིད་པོ་ཞིག་འདོད་ཀྱི་ཡོད། ང་རང་ཡང་གཅིག་པ་ཡིན། དེར་བརྟེན་ང་ཚོས་རིམ་པ་དེའི་ཐོག་གོ་སྡུར་བྱེད་ཀྱི་ཡིན།
ཆོས་དང་མ་འབྲེལ་བའི་བཟང་སྤྱོད།
ཆོས་དང་མ་འབྲེལ་བའི་བཟང་སྤྱོད་ནི་ལུས་ཀྱི་གྲུབ་ཆ་དང་འབྲེལ་བ་ཧ་ཅང་དམ་པོ་ཡོད། འོན་ཏེ་ཆོས་ལུགས་ཀྱི་དད་པ་ནི་མི་གཅིག་པུར་ཡོད། འགྲོ་བ་མིའི་ཁྲོད་དུ་དད་པ་གོང་མཐོར་ཕྱིན་ཀྱང་། དེ་ནི་ལུས་ཀྱི་གྲུབ་ཆ་ཞིག་དེ་བས་མ་ཡིན། ཆོས་དང་མ་འབྲེལ་བའི་བཟང་སྤྱོད་ཀྱིས་མི་ཐེར་འབུམ་བདུན་ཡོད་པར་ཚང་མར་ཁྱབ་ཀྱི་ཡོད། ངས་ཁ་སང་ཞུས་པ་བཞིན། མི་ཐེར་འབུམ་བདུན་ནས་ཐེར་འབུམ་གཅིག་གིས་ལུགས་མཐུན་ངང་ཆོས་ལ་དད་པ་མེད་ཅེས་བཤད་ཡོད་པ་དང་། ཚོད་དཔག་བྱས་ཐེར་འབུམ་དྲུག་ཆོས་ལ་དད་པ་ཡོད་མཁན་ཡིན་པར་བསམ་བློ་བཏང་ན། དེ་དག་ཁྲོད་ལྷད་ཞུགས་པའི་སྐྱོན་ཅན་མང་པོ་ཡོད། དཔེར་ན། དཀྲོག་གཏམ་དང་། བཤུ་གཞོག ལྐོག་ཟ། མགོ་སྐོར། རྫུན། ཚུལ་སྤྱོད་སོགས་ཀྱིས་སྐྱོན་ཞུགས་པ་ཡོད། དེ་ནི་ངའི་བསམ་པར་བསམ་བློའི་ཀུན་སྤྱོད་ལ་ཤེས་ན་ཡིད་ཆེས་མེད་པའི་སྐྱོན་རེད། དེར་བརྟེན་ཐ་ན་ཆོས་ཀྱང་དམིགས་ཡུལ་ལོག་པར་བེད་སྤྱོད་བྱེད་ཀྱི་ཡོད། ངས་ཁ་སང་བརྗོད་མེད་ལ་མ་ལྟོས་པར། སྐབས་རེ་ཆོས་ཀྱིས་ང་ཚོར་ཚུལ་འཆོས་བྱེད་སྟངས་སློབ་ཀྱི་ཡོད་པར་སྙམ། ང་ཚོས་ཁ་ནས་བྱམས་པ་དང་སྙིང་རྗེ་ལྟ་བུའི་ཚིག་མཛེས་པོ་དེ་འདྲ་བཤད། ལག་ལེན་དུ་འགེལ་གྱི་མེད། དེས་ན་དྲང་བདེན་མེད་པ་ཡོང་གི་ཡོད།
ཆོས་ལུགས་ཀྱིས་སྲོལ་རྒྱུན་གྱི་རྣམ་པའི་ཐོག་ནས་བསླབ་བྱ་བཟང་པོ་དེ་དག་གསུང་གི་ཡོད། འོན་ཀྱང་སོ་སོའི་ངོས་ནས་དེ་དག་སེམས་ཐག་ཉེ་པོར་འཛིན་ཐུབ་ཀྱི་མེད། དེ་ནི་བསམ་བློའི་ཀུན་སྤྱོད་མེད་པའི་རྐྱེན་གྱིས་རེད། ཡང་ན་བསམ་བློའི་ཀུན་སྤྱོད་ཀྱི་རིན་ཐང་མི་ཤེས་པའི་དབང་གིས་ཡིན། ཆོས་ལ་ཡིད་ཆེས་ཡོད་མེད་ལ་མ་ལྟོས་པར་མི་རྣམས་ལ་བསམ་བློའི་ཀུན་སྤྱོད་དེར་སློབ་སྦྱོང་སྤྲོད་ཕྱོགས་ཐད་བསམ་བློ་མང་ཙམ་གཏོང་དགོས། དེ་ནས་ཆོས་ཀྱི་སྐོར་ལ་བཤད་ན། ཆོས་ལུགས་རྣམ་དག་ཅིག་ཆགས་ངེས་ཡིན། ངས་ཁ་སང་བརྗོད་པ་བཞིན། ཆོས་ལུགས་ཚང་མས་རིན་ཐང་དེ་དག་ཐོག་ནན་བརྗོད་བྱེད་ཀྱི་ཡོད།
སོ་སོའི་ཁྱབ་ཁོངས་གཅིག་པུར་ཆགས་ནས་སྡོད་མི་རུང་བ།
འདས་པའི་དུས་རབས་ནང་། མི་རྣམས་ཕན་ཚུན་གསོད་རེས་བྱེད་པ་དང་ཆབས་ཅིག་དཀོན་མཆོག་ལ་སྨོན་ལམ་འདེབས་ཀྱི་ཡོད། ཧ་ཅང་ཁག་པོ་རེད། དེང་སང་ཡང་སྐབས་རེ་ཆོས་ལུགས་ཀྱི་མིང་ཐོག་ནས་འཁྲུག་རྩོད་ཡོང་གི་ཡོད་པ་དང་། ངའི་བསམ་པར་ཕྱོགས་གཉིས་ཀས་དཀོན་མཆོག་ལ་སྨོན་ལམ་འདེབས་ཀྱི་ཡོད། མཚམས་རེ་ངས་བསྟན་བཤིག་གྱི་ཚུལ་དུ། དཀོན་མཆོག་མགོ་འཐོམ་ཡོད་ཀྱི་རེད་ཅེས་བཤད་ཀྱི་ཡོད། ཕྱོགས་གཉིས་ཀས་ཁོང་ལ་སྨོན་ལམ་འདེབས་ཀྱི་ཡོད་སྟབས་ཐག་གཅོད་ཇིལྟར་བྱེད་ཐུབ། དེ་ཧ་ཅང་ཁག་པོ་རེད། ཐེངས་གཅིག་ཨར་ཇན་ཊི་ནའི་ནང་ཚན་རིག་པ་དང་ཆོས་ལུགས་ཀྱི་དབུ་ཁྲིད་ཁག་ཅིག་དང་མཉམ་དུ་བགྲོ་གླེང་ཞིག་གི་སྐབས། མ་གཞི་དེ་ཆོས་ལུགས་ནང་ཁུལ་གྱི་ཚོགས་འདུ་མིན་ཀྱང་། མ་ཐུ་རཱ་ན་(Maturana)ཞེས་པའི་དངོས་ཁམས་རིག་པ་སྨྲ་བ་ཞིག་ཐུག་འཕྲད་བྱས་པ་ཡིན། ཁོང་ནི་ཝ་རེ་ལ་(Varela)དམ་པའི་དགེ་རྒན་ཡིན་པ་དང་དེ་སྔོན་སུད་སིའི་ནང་ནས་ཐུག་འཕྲད་བྱུང་། དེ་རྗེས་ཨར་ཇན་ཊི་ནའི་ནང་ཐུག་བྱུང་། དེ་ནས་བཟུང་ཐུག་འཕྲད་མ་བྱུང་། ཁོང་གི་གཏམ་བཤད་གནང་བའི་སྐབས་ཁོང་གིས་དངོས་ཁམས་རིག་པ་སྨྲ་བ་ཞིག་ཡིན་པའི་ཆ་ནས། རང་གི་ཚན་རིག་གི་ཁྱབ་ཁོངས་གཅིག་པུར་ཆགས་ཞེན་བྱས་ནས་སྡོད་མི་ཉན་ཅེས་གསུངས་སོང་། དེར་བརྟེན་ངས་ཤེས་རྟོགས་བྱུང་བའི་གཏམ་རླབས་ཆེན་དང་རྒྱུ་མཚན་ལྡན་པ་ཞིག་རེད་འདུག
ང་རང་ནང་པ་ཞིག་ཡིན། འོན་ཀྱང་ངས་ནང་ཆོས་ལ་ཧ་ཅང་ཆགས་ཞེན་སྐྱེ་མི་ཉན། གང་ཡིན་ཞེ་ན། ཆགས་ཞེན་ནི་ཉོན་མོངས་ཤིག་རེད། རང་རྒྱུད་དུ་ཆགས་ཞེན་ཇེ་ཆེར་སོང་ན། སོ་སོའི་ལྟ་ཚུལ་ཕྱོགས་ལྷུང་ཅན་ཞིག་ཆགས་རྒྱུ་རེད། སོ་སོའི་སེམས་ཕྱོགས་སུ་ལྷུང་ན། ཡུལ་གྱི་གནས་ལུགས་ཚུལ་བཞིན་དུ་མཐོང་མི་ཐུབ།
དེར་བརྟེན་ཆོས་ཁ་ལ་ཁྱེར་ནས་འཁྲུག་རྩོད་བྱེད་པའི་གནད་དོན་མང་ཆེ་བའི་རྐྱེན་རྩ་གཙོ་བོ་དེ་ཆོས་ལུགས་ཀྱི་དད་པ་མིན་པར། དཔལ་འབྱོར་རམ་ཆབ་སྲིད་ཀྱི་ཁེ་ཕན་ཐོག་ནས་ཡིན་ངེས།
འོན་ཀྱང་དཔེར་ན། དད་པའི་རྗེས་འབྲང་པ་ལྟ་བུའི་གནད་དོན་ཁ་ཤས་ཁྲོད་མི་རྣམས་ཀྱིས་སོ་སོའི་ཆོས་ལུགས་ལ་ཞེན་ཆགས་ཤུགས་ཆེན་པོ་བྱེད་ཀྱི་ཡོད། དེ་ལ་བརྟེན་ནས་ཁོང་ཚོས་ཆོས་ལུགས་གཞན་གྱི་རིན་ཐང་མཐོང་ཐུབ་ཀྱི་མེད།
མ་ཐུ་རཱ་ནའི་བརྗོད་པ་དེ་ནི་ངོས་ལ་བསླབ་བྱ་དུམ་བུ་ཞིག་ཏུ་སྣང་། མི་མང་པོ་ཞིག་དང་ཐུག་འཕྲད་བྱུང་བའི་འབྲས་བུར་ངས་སྲོལ་རྒྱུན་གཞན་མང་པོ་ཞིག་ལ་ཡིད་སྨོན་བྱེད་ཐུབ་པ་དང་། ངས་རང་ཉིད་དད་པའི་རྗེས་འབྲང་པ་ཞིག་གམ་རྨོངས་ཞེན་ཅན་ཞིག་མ་ཆགས་པའི་རེ་བ་ལོས་བྱེད། མཚམས་རེ་ངས་འདི་བརྗོད་ཀྱི་ཡོད། ཐེངས་གཅིག་ང་རང་ཧྥ་རན་སིའི་ནང་གི་ལོར་ཌེ་སེ་(Lourdes)ཕྱིན་ནས། ཡི་ཤུ་མ་ཤི་ཀའི་སྐུ་འདྲ་ཆེན་པོ་ཞིག་ཡོད་སའི་ས་ཆར་གནས་སྐོར་དུ་ཕྱིན་པ་ཡིན། དེར་ངས་ཆུ་ཕྲན་བུ་བཏུང་ནས་སྐུ་འདྲའི་མདུན་དུ་ལངས་ཏེ། མི་ས་ཡ་མང་པོས་དུས་རབས་དེ་དག་རིང་གནས་དེར་བསྐྱོད་དེ་སྐུ་འདྲར་སྨོན་ལམ་བཏབ་ནས་སེམས་ནང་དགའ་བདེ་ཐོབ། ནད་པ་ཚོར་སོ་སོའི་དད་པ་དང་དཀོན་མཆོག་གི་བྱིན་རླབས་ལ་བརྟེན་ནས་ནད་གསོས་པ་སོགས་ངས་གོ་ཐོས་བྱུང་བ་བཞིན་ཡིད་ལ་སྒོམ་པ་ཡིན། དེར་བརྟེན་ངས་དེ་དག་ཡིད་ལ་བྱས་ཏེ་ཡི་ཤུའི་ཆོས་ལུགས་ལ་སེམས་གཏིང་ནས་ཡི་རང་ཆེན་པོ་བྱུང་བ་དང་མིག་ནས་མཆི་མ་ཤོར་གྲབས་བྱས་བྱུང་། སྐབས་གཞན་ཞིག་ལ་པོ་ཅུ་གྷལ་(Portugal) ནང་གི་ཧྥ་ཊི་མ་(Fatima)ནང་གནས་ཚུལ་ཡ་མཚན་ཅན་ཞིག་བྱུང་སོང་། ཡི་ཤུ་རྣམ་དག་ཆོས་པ་དང་ཡི་ཤུ་ཆོས་པ་གཞན་གྱི་དབུས་སུ་མཱ་རི་(Mary)ཡི་སྐུ་འདྲའི་མདུན་དུ་ང་ཚོས་འཁྱུག་ཙམ་རིང་ངག་བཅད་སྒོམ་བརྒྱབ་པ་ཡིན། ང་དང་གཞན་རྣམས་ཕྱིར་ཐོན་གྲབས་བྱེད་སྐབས། ངས་ཁ་ཕྱིར་བསྐོར་ནས་ལྟ་སྐབས་མཱ་རི་ཡིས་ང་ལ་འཛུམ་དམུལ་གནང་བཞིན་འདུག ངས་ཡང་བསྐྱར་ཞིབ་ལྟ་བྱེད་སྐབས་ཁོང་གིས་ང་ལ་འཛུམ་མདངས་སྟོན་གྱི་འདུག ངའི་བསམ་པརམཱ་རི་ཡིས་ངོས་ཀྱི་ཕྱོགས་ལྷུང་མེད་པའི་ཐབས་ལམ་དེ་ངོས་འཛིན་མཁྱེན་ཡོད་བཟོ་འདུག་སྙམ་བྱུང་། གལ་སྲིད་ངས་མཱ་རི་དང་མཉམ་དུ་བསྡད་དེ་ལྟ་གྲུབ་ཀྱི་ཐོག་ལ་བགྲོ་གླེང་བྱས་ན། མི་མཐུན་པ་མང་པོ་ཡོང་ངེས་པ་ཡིན།
གང་ལྟར་ཡང་སོ་སོའི་ཆོས་ལུགས་ལའང་ཞེན་ཆགས་བྱས་ན་ཡག་པོ་མེད། སྐབས་རེ་ཆོས་ལ་བརྟེན་ནས་སྤྱི་ཚོགས་འཁྲུག་རྩོད་དང་འགལ་ཟླ་བཟོ་བས་དེ་ནི་ཛ་དྲག་གི་གནད་དོན་ཞིག་ཡིན། ཆོས་ནི་སྙིང་རྗེ་དང་བཟོད་པ་གོང་སྤེལ་གཏོང་བ་སྟེ་ཁོང་ཁྲོ་དང་ཞེ་སྡང་གི་གཉེན་པོ་སྟེན་པའི་ཐབས་ཤིག་ཡིན། དེར་བརྟེན་ཆོས་ལ་བརྟེན་ནས་ཆོས་ལུགས་གཞན་ལ་ཞེ་སྡང་བྱེད་པའི་རྒྱུར་སོང་ན། དེ་ནི་སྨན་གྱིས་ནད་བཅོས་རྒྱུའི་ཚབ་ཏུ་ནད་ཀྱི་རྐྱེན་བྱེད་པ་དང་མཚུངས། ཐབས་ཤེས་གང་ཡོད་རེད། ཐབས་སྐྱོ་བའི་བྱེད་སྟངས་དེ་དག་ཚང་མ་རྩ་བའི་ཆ་ནས་བསམ་བློའི་ཀུན་སྤྱོད་ལ་ཤེས་ནས་ཡིད་ཆེས་མེད་པའི་རྐྱེན་གྱིས་ཡིན། བྱས་ཙང་ཆོས་དང་མ་འབྲེལ་བའི་བཟང་སྤྱོད་གོང་མཐོར་གཏོང་སླད་ང་ཚོར་ཉམས་ལེན་དང་ཐབས་ལམ་མི་འདྲ་བ་མང་པོ་དགོས་འདུག
ཆོས་དང་མ་འབྲེལ་བའི་རིང་ལུགས་དང་གཞན་ལ་གུས་བརྩི་བྱེད་པ།
ཆོས་ལུགས་རིས་མེད་དམ་ཆོས་དང་མ་འབྲེལ་བའི་བཟང་སྤྱོད་ལ་མཚོན་ན། ངས་རྒྱ་གར་གྱི་སྲིད་བློན་གཞོན་པ་ཟུར་པ་སྐུ་ཞབས་ཨ་ཌི་ཝཱ་ཎི་(Advani)ལགས་ངོ་ཤེས་ཀྱི་ཡོད། ཐེངས་གཅིག་ཁེ་ན་ཌ་ནས་ཡིན་པའི་བརྙན་འཕྲིན་རུ་ཁག་གཅིག་གིས་རྒྱ་གར་ནང་དམངས་གཙོའི་ལམ་ལུགས་ཚགས་ཚུགས་པོ་ཡོང་བའི་གཞི་རྟེན་གང་ཡིན་མིན་ཐད་ཁོང་ལ་བཅར་འདྲི་བྱས་བྱུང་ཞེས་གསུངས་ཀྱི་འདུག ཁོང་གིས་རྒྱ་གར་ནང་ལོ་ངོ་སྟོང་ཕྲག་མང་པོའི་རིང་སྲོལ་རྒྱུན་ཁག་གི་དབར་མི་མཐུན་པ་ཕྲན་བུ་དང་ལྟ་ཚུལ་མི་འདྲ་བ་ཡོད་ནའང་། ཕན་ཚུན་གཅིག་གིས་གཅིག་ལ་གུས་བརྩི་བྱས་པ་ལས་བྱུང་བ་རེད་ཅེས་ལན་གནང་སྐོར་ངོས་ལ་གསུངས་བྱུང་། ཁོང་གིས་ངོས་ལ་རྒྱང་འཕེན་པའམ་ཆད་མཐའ་སྨྲ་བའི་གྲུབ་མཐའ་ནི་རྒྱ་གར་ནང་ལོ་ངོ་སྟོང་ཕྲག་གསུམ་གྱི་སྔོན་ནས་དར་བ་དང་། ཆོས་ལུགས་གཞན་གྱིས་རྒྱང་འཕེན་པའི་ལྟ་བར་སྐྱོན་བརྗོད་དྲག་པོ་བྱས་ཀྱང་། རྒྱང་འཕེན་པའི་གྲུབ་མཐའ་འཛིན་མཁན་རྣམས་ད་དུང་དྲང་སྲོང་དུ་ལྟ་གི་ཡོད་ཅེས་གསུངས་བྱུང་། དེ་ནི་མི་མཐུན་པའམ་བགྲོ་གླེང་གི་རྩོད་གཞི་ཡོད་ནའང་གུས་བརྩི་ཡོད་པའི་རྟགས་ཡིན། དེར་བརྟེན་ང་ཚོས་ཀྱང་ཆོས་ལ་ཡིད་ཆེས་མེད་མཁན་ཚོར་གུས་བརྩི་བྱེད་དགོས།
ཁ་སང་ངས་ཆོས་དང་མ་འབྲེལ་བའི་སྐོར་བཤད་སྐབས་ངའི་ཡི་ཤུ་དང་ཁ་ཆེའི་གྲོགས་པོ་འགའ་ཞིག་གི་བློ་ལ་འཐད་པོ་ཞེ་དྲགས་བྱུང་ཡོད་ཀྱི་མ་རེད། ཧྥ་རན་སིའི་དང་བོལ་ཤི་ཝིག་(Bolshevik)གསར་བརྗེའི་སྐབས་ཆོས་ལ་ངོ་རྒོལ་བྱེད་པའི་འདོད་ཕྱོགས་ཤིག་བྱུང་ཡོད། འོན་ཀྱང་ངས་ཆོས་ལུགས་དང་ཆོས་ལུགས་ཀྱི་བསྟི་གནས་གཉིས་བར་ཁྱད་པར་གསལ་པོ་བཟོ་འདོད་བྱུང་། དེ་གཉིས་ནི་ཐ་དད་ཡིན། བསམ་ཤེས་ཅན་གྱི་མི་རྣམས་ཀྱིས་ཆོས་ལ་ངོ་རྒོལ་ཇི་ལྟར་བྱེད་སྲིད་དམ། ཆོས་ཟེར་ན་སྙིང་རྗེ་དང་བྱམས་བརྩེའི་དོན་ཡིན། སུ་གཅིག་གིས་ཀྱང་དེ་ལ་སྐྱོན་བརྗོད་བྱེད་མི་ཐུབ། འོན་ཀྱང་ཆོས་ལུགས་ཀྱི་བསྟི་གནས་ནི་ཐ་དད་ཡིན། ཧྥ་རན་སིའི་དང་བོལ་ཤི་ཝིག་གསར་བརྗེའི་སྐབས། གཉིས་ཀའི་སྐབས་དབང་འཛིན་པ་ཚོས་མི་དམངས་ལ་བཤུ་གཞོག་ཞེ་དྲགས་བཏང་ཡོད། དེར་མ་ཟད་དབང་འཛིན་པ་ཚོར་ཆོས་ལུགས་ཀྱི་བསྟི་གནས་ནས་རྒྱབ་སྐྱོར་ཤུགས་ཆེ་བྱས་པ་དང་། དེར་བརྟེན་གཞུང་འཛིན་དབང་འཛིན་པ་ཚོར་ངོ་རྒོལ་བྱེད་དགོས་ན་ངེས་པར་དུ་ཆོས་ལུགས་ཀྱི་བསྟི་གནས་ལའང་ངོ་རྒོལ་བྱ་རྒྱུ་གཏོགས་ཡོད། དེར་བརྟེན་ཆོས་ལུགས་སམ་དཀོན་མཆོག་ལ་ངོ་རྒོལ་བྱེད་རྒྱུའི་འདོད་ཕྱོགས་སླེབས་པ་རེད།
དེང་སང་ཡང་བོད་བརྒྱུད་ནང་པའི་སྤྱི་ཚོགས་ཐེ་བའི་ཆོས་ལུགས་ཀྱི་བསྟི་གནས་ཁག་ནང་བཤུ་གཞོག་གི་རིགས་ཡོད་ན། ང་ཚོས་མཐའ་གཅིག་ཏུ་ངོ་རྒོལ་བྱེད་དགོས། ང་རང་སྒེར་གྱི་ཉམས་ལེན་ལ་གཞིགས་ན། ལོ་ངོ་གཉིས་ཀྱི་གོང་ངས་༸ཏཱ་ལའི་བླ་མས་རྩོད་མེད་དུ་བོད་ཀྱི་ཆོས་སྲིད་གཉིས་ཀྱི་དབུ་ཁྲིད་བྱེད་པའི་མི་ལོ་བརྒྱ་ཕྲག་བཞི་ལྷག་གི་ལོ་རྒྱུས་ལྡན་པའི་སྲོལ་རྒྱུན་དེར་མཇུག་སྡོམ་བརྒྱབ་པ་ཡིན། ངས་དང་དུ་བླངས་ཏེ་དགའ་པོ་དང་གདེང་ཚོད་ཀྱི་ངང་ནས་མཇུག་སྡོམ་བརྒྱབ་པ་ཡིན། དངོས་གནས་བྱས་ན་དེ་འདྲའི་གནད་དོན་གྱིས་ཆོས་ལུགས་སམ་ནང་ཆོས་ཀྱི་རིན་ཐང་ལ་གནོད་སྲིད། དེར་བརྟེན་ང་ཚོས་ཆོས་ལུགས་ཀྱི་བསྟི་གནས་དང་ཆོས་ཀྱི་ཉམས་ལེན་དང་བསླབ་བྱ་ངོ་མའི་བར་ཁྱད་པར་འབྱེད་དགོས།
ཆོས་དང་མ་འབྲེལ་བའི་རིང་ལུགས་ཞེས་པའི་ཐད་རྒྱ་གར་གྱི་གོ་རྟོགས་དང་བསྟུན་ན། ཆོས་ལུགས་ལ་ཡི་མ་རངས་པའི་གོ་བ་ཅི་ཡང་མེད། དེ་ལས་ལྡོག་སྟེ་ཆོས་ལ་གུས་བརྩི་བྱེད་ཀྱི་ཡོད་ཅིང་ད་དུང་ཆོས་ལ་ཡིད་ཆེས་མེད་མཁན་ཚོར་ཡང་གུས་ཞབས་བྱེད་ཀྱི་ཡོད། ངའི་བསམ་པར་དེ་ནི་ཧ་ཅང་ཡག་པོ་ཞིག་རེད་འདུག ང་ཚོས་དེ་གོང་མཐོར་ཇི་ལྟར་གཏོང་ཐུབ་བམ། ཆོས་བཤད་བྱས་ནས་གཏོང་ཐུབ་བམ། མི་ཐུབ། སྨོན་ལམ་བཏབ་ནས་གཏོང་ཐུབ་བམ། མི་ཐུབ། འོན་ཀྱང་ཤེས་ཡོན་ལ་བརྟེན་ནས་གཏོང་ཐུབ། ང་ཚོས་ལུས་ཀྱི་འཕྲོད་བསྟེན་ཐད་སློབ་སྦྱོང་བྱེད་ཀྱི་ཡོད། དེར་བརྟེན་ག་རེ་བྱས་ནས་མྱོང་ཚོར་རམ་སེམས་ཀྱི་འཕྲོད་བསྟེན་ཐད་སློབ་སྦྱོང་མི་བྱེད། དཀོན་མཆོག་གམ་སྐྱེ་བ་ཕྱི་མ། ཡང་ན་སངས་རྒྱས་སམ་ཐར་པ་སོགས་ཀྱི་སྐོར་ཤོད་མི་དགོས། སེམས་སྐྱིད་པོ་ཡོད་པའི་མི་ཞིག་ཏུ་ཡར་རྒྱས་གཏོང་ཕྱོགས་སྐོར་གྲོས་བསྡུར་བྱེད་དགོས། མི་སྐྱིད་པོ་ཞིག་གིས་ཁྱིམ་ཚང་སྐྱིད་པོ་བཟོ་ཐུབ་པ་དང་དེ་ལ་བརྟེན་སྤྱི་ཚོགས་ཧྲིལ་པོ་སྐྱིད་པོ་ཞིག་ཡོང་ཐུབ། དེར་བརྟེན་ངའི་བསམ་པར་མྱོང་ཚོར་གྱི་འཕྲོད་བསྟེན་ཐད་ང་ཚོས་སློབ་སྦྱོང་བྱེད་དགོས་ཀྱི་འདུག
མྱོང་ཚོར་གྱི་འཕྲོད་བསྟེན།
མྱོང་ཚོར་གྱི་འཕྲོད་བསྟེན་ཟེར་ན་གང་རེད། དེ་ནི་ང་ཚོའི་སེམས་ཀྱི་ལྷིང་འཇགས་་སམ་ཡང་ན་སེམས་ཀྱི་ཞི་བདེར་གནོད་མཁན་གྱི་རྐྱེན་ལ་དོ་སྣང་བྱེད་པར་ཟེར། རྐྱེན་དེ་དག་ནི་སེམས་ཀྱི་ན་ཚ་འདྲ་པོ་ཡོད། གང་ཡིན་ཞེ་ན། ཉོན་མོངས་དེ་དག་གིས་རང་གི་སེམས་ཀྱི་ཞི་བདེ་གཏོར་བཤིག་གཏོང་བ་ཙམ་མ་ཟད་དངོས་པོའི་གནས་ལུགས་ལ་རྒྱུས་མངའ་བྱེད་པའི་རང་གི་ནུས་པ་ཉམས་དམས་པར་བྱེད་ཀྱི་ཡོད། དེ་ནི་གནོད་ཚབས་ཤིན་ཏུ་ཆེ། རྒྱུ་མཚན་ནི། རང་ཉིད་ཁོང་ཁྲོ་ལངས་པའི་སྐབས། དངོས་པོའི་གནས་ཚུལ་མི་མཐོང་བ་དང་རང་གི་སེམས་ཕྱོགས་སུ་ལྷུང་གི་ཡོད། དེ་བཞིན་འདོད་ཆགས་ལ་མཚོན་ནའང་ཡུལ་གྱི་གནས་ལུགས་སྒྲིབ་པར་བྱེད་ཀྱི་ཡོད། དེ་ནི་སེམས་ཀྱི་ན་ཚ་ཡིན། ང་ཚོའི་སེམས་ཀྱི་རང་བཞིན་ནི་གསལ་ཞིང་རིག་པ་ཡིན་པ་དང་། དེར་བརྟེན་གསལ་ཞིང་རིག་པ་དེ་སྒྲིབ་མཁན་གྱི་སེམས་ཀྱི་རྐྱེན་གང་ཡིན་རུང་མི་དགེ་བའམ་ཉོན་མོངས་ཁོངས་སུ་བསྡུ།
དེར་བརྟེན་མྱོང་ཚོར་གྱི་འཕྲོད་བསྟེན་ནི་ཉོན་མོངས་དེ་དག་ཤུགས་ཆུང་དུ་བཏང་ནས་སེམས་གསལ་པོ་དང་ལྷིང་པོ་ཞིག་ཡོང་བའི་ནུས་པ་རྒྱུན་འཛིན་བྱེད་ཀྱི་ཡོད། དེ་ལ་སེམས་བདེ་ཐང་ཞེས་བྱ། དེ་ལྟར་ཡོང་བར་ཐོག་མར་ང་ཚོས་དེ་དོན་གཉེར་གྱི་བསམ་པ་ཞིག་སྐྱེད་དགོས། བསམ་པ་དེ་མེད་པར་མི་རྣམས་ལ་དེ་བྱེད་ཟེར་བཙན་ཤེད་བྱེད་མི་ཐུབ། ཁྲིམས་དང་སྒྲིག་ལམ་སོགས་ཀྱིས་གྱིས་སྟངས་འཛིན་བྱེད་མི་ཐུ། འོན་ཏེ་སེམས་ཀྱི་ཞི་བདེ་ཡོང་ཐབས་ལ་མཚོན་ན། སོ་སོའི་དོན་གཉེར་གྱི་འདུན་པ་ལས་ཡོང་དགོས། དེ་ཡང་དེའི་རིན་ཐང་མཐོང་བ་ལས་འབྱུང་། དེ་ལྟའི་རིན་ཐང་དེ་ང་ཚོས་གཞན་ལ་བསླབ་ན་དགེ་མཚན་ཆེ།
སེམས་དང་མྱོང་ཚོར་ཐད་ཚན་རིག་གི་རྙེད་དོན།
ད་ང་ཚོས་ཚན་རིག་ལ་བལྟས་ན། ཐོག་མར་དེང་དུས་ཚན་རིག་གིས་ཚད་འཇལ་ཐུབ་པའི་ཕྱི་དངོས་པོའི་ཐོག་དོ་ནན་བྱས་ཡོད། ངའི་བསམ་པར་དུས་རབས་ཉི་ཤུ་པའི་དུས་མཇུག་དང་ད་ལྟ་དུས་རབས་ཉི་ཤུ་རྩ་གཅིག་པའི་དུས་འགོར་སེམས་དང་མྱོང་ཚོར་ཐད་དོ་དབྱིངས་བྱེད་མཁན་གྱི་ཚན་རིག་པ་ཉིན་རེ་ལས་བསྡད་པར་ཇེ་མང་དུ་འགྲོ་གི་ཡོད། གང་ཡིན་ཞེ་ན། འཕྲོད་བསྟེན་གྱི་ཐོག་ལ་སླེབས་སྐབས་སེམས་དང་མྱོང་ཚོར་བར་འབྲེལ་བ་ཧ་ཅང་ཉེ་པོ་ཡོད། ཚན་རིག་པ་འགའ་ཞིག་གིས་སེམས་བདེ་ཐང་དང་ལུས་བདེ་ཐང་སྐོར་བརྗོད་ཀྱི་ཡོད། གསོ་བ་རིག་པའི་ཚན་རིག་པ་ཚོས་ཀྱང་འཇིགས་སྐྲག་དང་། ཁོང་ཁྲོ། ཞེ་སྡང་ལྟ་བུའི་ཉོན་མོངས་རྣམས་དོན་དངོས་ཐོག་ང་ཚོའི་ནད་འགོག་མ་ལག་ལ་གནོད་སྐྱོན་ཆེན་པོ་ཡོད་སྐོར་བརྗོད་ཀྱི་ཡོད། ཆབས་ཅིག་སྙིང་རྗེ་ཆེ་བའི་སེམས་ཀྱིས་རྩ་བའི་ཆ་ནས་ལུས་ཀྱི་འཕྲོད་བསྟེན་རྒྱུན་སྐྱོང་དང་ཡར་རྒྱས་གཏོང་གི་ཡོད། ཨ་ཅང་ཅང་སེམས་སྐྱིད་པོ་ཡོད་པའི་མི་རྣམས་ལ་དེས་རྐྱེན་པས་ལུས་ལ་བཟང་ཕྱོགས་ནས་ཤུགས་རྐྱེན་ཆེན་པོ་ཐེབས་ཀྱི་ཡོད།
ཐབས་སྐྱོ་བའི་གནས་སྟངས་ཤིག་གི་ཁྲོད་ནས་བཟང་སར་བལྟ་བ།
ང་རང་སྒེར་གྱི་མི་ཚེའི་ནང་། ལོ་ངོ་བཅུ་དྲུག་ལ་ངས་ལས་་འགན་མང་པོ་ཞིག་འཁྱེར་དགོས་བྱུང་སྟེ། གནས་སྟངས་ཧ་ཅང་ཁག་པོ་ཡོད། དེ་ནས་ལོ་ངོ་ཉི་ཤུ་རྩ་བཞིར་ངོས་ཀྱི་ལུང་པ་རྒྱ་མིའི་ལག་ཏུ་ཤོར་ནས། ད་བར་སྐྱབས་བཅོལ་བ་ཞིག་བྱས་ནས་བསྡད་དགོས་བྱུང་། ཆབས་ཅིག་བོད་ནང་སྡུག་བསྔལ་དང་དཀའ་ངལ་རུ་འཛིངས་ནས་ཡོད་པ་དང་། བོད་མི་ཚོས་ང་ལ་ཡིད་ཆེས་དང་རེ་བ་ཆེན་པོ་བྱས་ཡོད། འོན་ཀྱང་ང་ལ་བྱ་ཐབས་ཅི་ཡང་མེད། གང་ལྟར་ངའི་སེམས་ཀྱི་ཞི་བདེས་གནས་སྟངས་ཚང་མར་དོན་དངོས་དང་མཐུན་པའི་ཐོག་ནས་བལྟ་ཐུབ་པ་བྱུང་། རྒྱལ་སྲས་ཆེན་པོ་ཞི་བ་ལྷས། གལ་ཏེ་བཅོས་སུ་ཡོད་ན་ནི། དེ་ལ་མི་དགར་ཅི་ཞིག་ཡོད། གལ་ཏེ་བཅོས་སུ་མེད་ན་ནི། དེ་ལ་མི་དགའ་བྱས་ཅི་ཕན། ཞེས་གསུངས། དེ་ནི་དོན་དངོས་དང་མཐུན་པ་ཞིག་ཡིན། དེར་བརྟེན་བསླབ་བྱ་དེ་ཉམས་ལེན་བྱེད་ཀྱི་ཡོད།
ཆོས་རྣམས་ལ་དོན་དངོས་དང་མཐུན་པའི་ཐོག་ནས་བལྟ་དགོས་པ་དང་ཕན་ཚུན་ལྟོས་གྲུབ་ཡིན་པ་ཤེས་རྒྱུ་གལ་ཆེ། དེ་ལྟར་བྱས་ན་གནས་ཚུལ་ག་རེ་བྱུང་ཀྱང་། བཟང་ཕྱོགས་ཀྱི་འབྲས་བུ་ཞིག་ཡོང་ཐུབ། ང་རང་ལ་མཚོན་ན། སྐྱབས་བཅོལ་ཞིག་ཆགས་ཀྱང་། མི་མང་པོ་ཞིག་དང་ཐུག་འཕྲད་བྱ་རྒྱུའི་གོ་སྐབས་བྱུང་། དེ་ཡང་ཉམས་ཐག་དང་། འགོ་ཁྲིད། མཁས་པ། ཆོས་ལ་ཡིད་ཆེས་མེད་མཁན་སོགས་མང་པོ་ཞིག་རྒྱུས་མངའ་བྱུང་། དེ་ནི་ཕན་ཐོགས་པོ་འདུག གང་ཡིན་ཞེ་ན། གལ་ཏེ་ང་བོད་ནང་ལྷག་བསྡད་ཡོད་ན། ད་ལྟ་ང་རང་ཡོད་པའི་ཤེས་བྱའི་ཕྱེད་ཀ་ཙམ་ལས་ཐོབ་ཡོད་མདོག་ཁ་པོ་མ་རེད། དེར་བརྟེན་ཕྱོགས་གཅིག་ནས་བྱུས་ཉེས་ཤིག་ཡིན་ཀྱང་། ཕྱོགས་གཞན་ཞིག་ནས་གོ་སྐབས་བཟང་པོ་མང་པོ་ཞིག་ཐོབ་པ་རེད། ཅི་སྟེ་ང་ཚོས་ཕྱོགས་གང་ས་ནས་བལྟས་ན། འགྲིགས་ཤག་བསམ་པའི་ཚོར་བ་སླེབས་སྲིད། གནས་ཚུལ་ཐབས་སྐྱོ་པོ་དེ་འདྲ་བྱུང་ཡོད། འོན་ཀྱང་དེ་དག་ཡག་པོ་ཆགས་པའང་སྲིད་པ་ཡིན།
འདས་པའི་དུས་སུ་བོད་མི་རྣམས་ཧ་ལམ་ཁེར་རྐྱང་དུ་གནས་ཡོད། ད་ལྟ་བོད་མིའི་བསམ་བློ་གཏོང་སྟངས་རྒྱ་ཆེན་པོ་ཆགས་ཡོད། དུས་རབས་དེ་དག་རིང་བོད་མི་ཚོས་གཉིད་ཁུག་པ་ལྟར་བསྡད་པ་རེད། ད་ལྟ་གཉིད་སད་ཡོད། དེ་ཧ་ཅང་ཡག་པོ་རེད། དེར་བརྟེན་ང་ཚོས་ཕྱོགས་གང་ས་ནས་བལྟ་ཐུབ་ན། བཟང་ཕྱོགས་ཀྱི་ཆ་མང་པོ་མཐོང་རྒྱུ་ཡོད། དེ་ནི་སེམས་ཀྱི་ཞི་བདེ་རྒྱུན་སྐྱོང་བྱེད་པར་ཕན་ཐོགས་ཆེ། དེང་གྱི་ཆར་ངའི་གྲོགས་པོ་རྙིང་པ་མང་པོ་ཞིག་དང་ཐུག་འཕྲད་བྱུང་བའི་སྐབས། ཁོང་ཚོས་ངའི་གདོང་པ་མཐོང་བ་དང་། ད་དུང་གཞོན་ཉམས་དོད་པོ་ཞེ་དྲགས་འདུག་ཟེར་གྱི་འདུག བྱས་ཙང་མི་མང་པོ་ཞིག་གི་གཞོན་ཉམས་དོད་པོ་ཉར་བའི་གསང་ཐབས་ཤེས་འདོད་བྱེད་ཀྱི་འདུག སྤྱིར་བཏང་ནས་ངས་མི་རྣམས་ལ་ཆུ་ཚོད་བརྒྱད་དམ་དགུའི་གཉིས་ཡག་པོ་ཁུག་ན་དེས་སེམས་ཀྱི་ཞི་བདེར་ཕན་ཐོགས་ཆེན་པོ་འདུག་ཅེས་ཞུ་གི་ཡོད། དོན་དངོས་ཐོག་དེ་རྐྱེན་ཞིག་ཡིན་ངེས། འོན་ཀྱང་ང་ཚོའི་སེམས་ཀྱི་གནས་སྟངས་ལྷིང་པོ་དང་ལྷོད་པོ་ཞིག་ཡོད་པའི་ཁེ་ཕན་ངོ་མ་དེ་གང་ཡིན་ནམ་ཞེ་ན།
སེམས་ལྷོད་པོ་ཡོད་ན་དེས་གཤག་བཅོས་ལྟ་བུ་བྱས་རྗེས་རྨ་ཁ་གསོ་བར་ཕན་རླབས་ཤིན་ཏུ་ཆེ། ངོས་ཀྱི་མཁྲིས་སྣོད་ལ་གཤག་བཅོས་བྱེད་དགོས་བྱུང་བའི་སྐབས། ཚབས་ཧ་ཅང་ཆེ། ཕྱིས་སུ་གཤག་བཅོས་སྨན་པས། སྤྱིར་བཏང་གཤག་བཅོས་དེ་རིགས་བྱེད་པར་སྐར་མ་བཅོ་ལྔ་ནས་ཉི་ཤུ་བར་འགོར་གྱི་རེད། འོན་ཀྱང་ངའི་ནད་གཞི་ཚབས་ཆེ་བས། ཧ་ལམ་ཆུ་ཚོད་གསུམ་ཙམ་འགོར་སྲིད་ཅེས་གསུང་གྱི་འདུག ངའི་མཁྲིས་སྣོད་ཆེན་པོ་ཆགས་ཏེ་ལྡབ་གཉིས་ཙམ་ཆེ་རུ་སོང་བ་དང་རྣག་མང་པོ་བསགས་འདུག འོན་ཀྱང་ཉིན་ལྔའི་ནང་དྲག་སྐྱེད་བྱུང་། དེ་འདྲ་རེད། དེར་བརྟེན་སེམས་ལྷོད་པོ་དང་བཟང་ཕྱོགས་ནས་ལྟ་རྒྱུ་ནི་ལུས་ཀྱི་འཕྲོད་བསྟེན་ལ་ཕན་ཐོགས་ཧ་ཅང་ཆེན་པོ་ཡོད་པ་དང་། ཅི་སྟེ་གནས་ཚུལ་སྡུག་ཅག་ཅིག་བྱུང་ནའང་། མགྱོགས་མྱུར་སླར་གསོ་ཐུབ་པ་ཡོང་གི་ཡོད། དེས་ན་འཕྲོད་བསྟེན་ཡག་པོ་ཡོང་བར་སེམས་ཀྱི་ཞི་བདེ་ཧ་ཅང་དགོས་གལ་ཆེ།
ནང་གི་མཛེས་ཉམས་དང་ཕྱིའི་མཛེས་ཆ།
ཕྱེད་བསྟན་བཤིག་དང་ཕྱེད་ཀུ་རེའི་ཚུལ་དུ་ངས་འདིར་བརྗོད་རྒྱུར། བུད་མེད་ཁ་ཤས་བྱུང་རྫས་ཐོག་དངུལ་ཧ་ཅང་མང་པོ་འགྲོ་སོང་གཏོང་རྒྱུར་དགའ་པོ་ཡོད། ཁ་ཤས་ཀྱིས་ངོ་གདོང་ལ་སྔོན་པོ་དང་ལྗང་ཁུ་སོགས་ཚོན་འདྲ་མིན་བྱུག་གི་ཡོད། གཞན་གྱི་བལྟས་ན་མཛེས་པོ་དེ་ཙམ་མི་མཐོང་། འོན་ཀྱང་ཁོ་རང་ཚོའི་བསམ་པར་སྙིང་རྗེ་པོ་ཞེ་དྲགས་མཐོང་གི་ཡོད། མི་རྣམས་ཀྱིས་ཕྱིའི་མཛེས་ཉམས་ལ་དོ་སྣང་ཆེ་བ་བྱེེད་ཀྱི་ཡོད། ཉིན་གཞན་ཞིག་ལ་མི་མང་ལ་གཏམ་བཤད་བྱེད་པའི་སྐབས། བུད་མེད་གཅིག་གིས་སྐྲ་སྔོན་པོ་བཟོས་འདུག མཐོང་སྣང་ལ་མི་མཛེས་པ་ཞེ་དྲགས་འདུག དེར་བརྟེན་ངས་ཁོ་མོར་རྩེད་མོའི་རྣམ་པར་སྐྲ་སྔོན་པོ་བཟོས་ན་སྙིང་རྗེ་པོ་འདུག་ཅེས་བཤད་པ་ཡིན། ཕྱིའི་རྣམ་པ་གལ་ཆེན་པོ་ཡིན། འོན་ཀྱང་དེ་ལས་གལ་ཆེ་བ་ནི་ནང་གི་རྣམ་པ་ཡིན། ཕྱིའི་མཛེས་ཆར་འགྲོ་སོང་མང་པོ་གཏོང་མཁན་གྱི་བུད་མེད་རྣམས་ཀྱིས་ཐུགས་རྗེ་གཟིགས། ནང་སེམས་ཀྱི་མཛེས་ཆར་དོ་སྣང་མང་ཙམ་བྱེད་རོགས་གནང་། དེ་ལྟར་བྱུང་ན་དགེ་མཚན་ཤིན་ཏུ་ཆེ།
སེམས་དང་མྱོང་ཚོར་གཉིས་ཤེས་ཡོན་གྱི་སློབ་གཞི་ལྟར་སྦྱོང་དགོས་སྐོར།
ང་ཚོས་ཚན་རིག་གི་རྙེད་དོན་སྐོར་ཤོད་ཀྱི་ཡོད། ནང་སེམས་ཀྱི་ཞི་བདེ་ངོ་མ་དེ་ཧ་ཅང་གལ་འགངས་ཆེ། སེམས་ཀྱི་ཞི་བདེའི་རྨང་གཞི་ནི་རང་གིས་རང་ལ་གདེངས་་སྤོབས་དང་ནང་སེམས་ཀྱི་སྟོབས་ཤུགས་ཡིན་ཅིང་། དེ་དག་ནི་བྱམས་བརྩེ་དང་སྙིང་རྗེ་ཉམས་ལེན་བྱེད་པ་ལས་ཡོང་གི་ཡོད། དེ་ཡང་གཞན་ལ་གུས་ཞབས་དང་སེམས་ཁུར་བྱེད་པའི་ཐོག་ནས་ཡོང་དགོས། དེ་ལ་ཆོས་དང་མ་འབྲེལ་བའི་བཟང་སྤྱོད་ཅེས་བྱ།
སྔོན་འགྲོའི་སློབ་གྲྭ་ནས་བཟུང་གཙུག་ལག་སློབ་གྲྭ་ཆེན་མོ་བར། ང་ཚོས་སེམས་ཀྱི་སྐོར་ལ་སློབ་སྦྱོང་བྱེད་ཐུབ་ལ་མྱོང་ཚོར་ལ་གདོང་ལེན་བྱེད་སྟངས་སྦྱོང་ཐུབ། དེ་དང་འབྲེལ་བའི་སློབ་གཞི་ནི་ཧ་ཅང་རྒྱ་ཆེན་པོ་ཡོད། སེམས་དང་མྱོང་ཚོར་ཐད་འགྲེལ་བཤད་མང་པོ་ཡོད་ཅིང་དེ་གཉིས་ཀྱི་འབྲེལ་བའི་ཐད་ལ་མང་པོ་ཡོད། སེམས་ཀྱི་ཆ་ཤས་ཤིག་ནང་གང་ཡང་རུང་བ་ཞིག་བྱུང་ན་དེའི་འབྲས་བུར་ཆ་ཤས་གཞན་ཞིག་ལ་ཤུགས་རྐྱེན་སྦྱིན་གྱི་ཡོད་པ་སོགས་རྒྱུ་འབྲས་ཀྱི་རྣམ་གཞག་མཐོང་ཐུབ། དེ་ལ་གདོང་ལེན་བྱེད་པར་ང་ཚོས་སེམས་དང་ཀླད་པ་གཉིས་ཕན་ཚུན་འབྲེལ་བ་ཡོད་པའི་ཚུལ་ལ་བསམ་བློ་ཞིབ་ཚགས་པོ་གཏོང་དགོས།
སློབ་གཞི་རྒྱ་ཆེན་པོ་དེ་ཤེས་ཡོན་གྱི་འདུ་ཤེས་ཐོག་ནས་སློབ་སྦྱོང་བྱས་ན་དགེ་མཚན་ཆེན་པོ་ཡོད། ཨ་རིའི་ནང་འདས་པའི་ལོ་ཤས་ནང་ཚན་རིག་པ་རྣམས་ཀྱིས་གནས་ཚུལ་དེ་དག་ཐོག་ཉམས་ཞིབ་བྱས་ཏེ། མངོན་གསལ་དོད་པའི་གྲུབ་འབྲས་གང་འཚམ་ཐོན་ཡོད། དེའི་འབྲས་བུར། ཆོས་དང་མ་འབྲེལ་བའི་བཟང་སྤྱོད་སྐོར་ཤེས་ཡོན་གཞན་ལྟར་སློབ་ཁྲིད་བྱེད་ཀྱི་ཡོད། ད་ལྟ་ང་ཚོས་ཆོས་དང་མ་འབྲེལ་བའི་བཟང་སྤྱོད་ཐོག་ལ་གཞི་བཞག་སྟེ་གཏན་འབེབས་སློབ་ཚན་གྱི་ཟིན་བྲིས་འཆར་འགོད་བྱེད་བཞིན་ཡོད། དེ་ནི་ཆོས་དང་མ་འབྲེལ་བའི་ཤེས་ཡོན་ཐད་ཧ་ཅང་འཇུག་པོ་ཡོང་ངེས།
གལ་ཏེ་ཁྱེད་རྣམས་ལ་གོ་སྐབས་བྱུང་ཚེ། འདིར་ཕེབས་པ་རྣམས་དང་། ལྷག་པར་དུ་ཤེས་ལྡན་མི་སྣ། མཁས་དབང་རྣམས་ཀྱིས་དེའི་ཐོག་བསམ་བློ་མང་ཙམ་བཏང་ནས་བགྲོ་གླེང་འདྲ་ཚུགས་ཐུབ་ན་དཔེ་ཡག་པོ་རེད། ད་ལྟའི་ཆར་ཤེས་ཡོན་ལམ་ལུགས་ཁྲོད་བསམ་བློའི་ཀུན་སྤྱོད་ཀྱི་སློབ་ཚན་ཏག་ཏག་ཅིག་མེད། བྱས་ཙང་དེའི་སླད་མི་རྣམས་ཀྱིས་ཆོས་ལ་བརྟེན་གྱི་ཡོད། མ་གཞི་དེ་ཡག་པོ་ཡིན་ཀྱང་། ཆོས་ལ་ཡིད་ཆེས་མེད་མཁན་མང་པ་ཡོད་པས་ཆོས་ལུགས་ཀྱི་ལྟ་ཚུལ་ནི་ཚང་མའི་བློ་ལ་འཐད་པོ་མེད། ཁག་པོ་ཞེ་དྲགས་ཡོད། དེར་བརྟེན་ང་ཚོས་འཇིག་རྟེན་ཡོངས་ཀྱིས་ཁས་ལེན་ཐུབ་པའི་ཆོས་དང་མ་འབྲེལ་བའི་ལམ་ཞིག་འཚོལ་དགོས།
གྲུབ་སོང་། ད་དྲི་བ་དྲི་ལན་བྱེད་ཀྱི་ཡིན།
དྲི་བ་དྲི་ལན
དྲི་བ། ༸གོང་ས་མཆོག ངས་བཀའ་འདྲི་ཞུ་དགོས་པའི་བསམ་པའི་གནད་དོན་ཐོག་ཁྱེད་ཀྱིས་འགྲེལ་བཤད་ཟུར་ཙམ་གནང་གྲུབ་སོང་། འོན་ཀྱང་དཔྱིལ་ཕྱིན་པའི་ཤེས་པའི་ཆེད། ཡང་བསྐྱར་བཀའ་འདྲི་ཞུ་འདོད་བྱུང་། དགོངས་པ་མ་འཚོམས་རོགས་གནང་། སློབ་གྲྭ་ཁག་དང་གཙུག་ལག་སློབ་གཉེར་ཁང་ནང་ཆོས་དང་མ་འབྲེལ་བའི་བཟང་སྤྱོད་སློབ་ཁྲིད་བྱེད་ཕྱོགས་ཐད་ཁྱེད་ནས་གཞན་དང་མཉམ་དུ་སློབ་ཁྲིད་ཀྱི་ལས་འཆར་རན་པོ་ཞིག་གསར་འཛུགས་གནང་གི་ཡོད་དམ། གནང་གི་ཡོད་ན། ཁྱེད་ལ་ཤེས་ཡོན་ནམ་དཔལ་འབྱོར་གྱི་ཆ་ནས་རྒྱབ་སྐྱོར་གནང་མཁན་དེ་འདྲ་ཡོད་དམ།
༸གོང་ས་མཆོག རྒྱ་གར་ནང་ལྡི་ལིར་ཡོད་པའི་གཙུག་ལག་སློབ་གྲྭ་འགའི་རོགས་རམ་ཡོད་པའི་ཐོག་ནས་ང་ཚོས་གཏན་འབེབས་སློབ་ཚན་གྱི་ཟིན་བྲིས་ཐད་ལས་དོན་འགོ་བཙུགས་ཟིན་པ་ཡིན། དེའི་སྐོར་ངས་གོང་དུ་བརྗོད་པ་ཡིན། དེ་ནས་ང་ཚོར་སེམས་དང་ཚེ་སྲོག་གི་བསྟི་གནས་ཡོད། ཨ་རིའི་ནང་ལ་མཚོན་ན། ཝི་སི་ཀོན་སིན་གཙུག་ལག་སློབ་གྲྭ་དང་། ཨི་མོ་རི་གཙུག་ལག་སློབ་གྲྭ། སི་ཊན་ཧྥོརཌི་གཙུག་ལག་སློབ་གྲྭ་སོགས་ཀྱི་ནང་གང་ཟག་སྒེར་གྱི་སྣེ་ཁྲིད་འོག་ཆོས་དང་མ་འབྲེལ་བའི་བཟང་སྤྱོད་ཤེས་ཡོན་ལག་བསྟར་བྱེད་བཞིན་ཡོད། དེ་བཞིན་བསྟི་གནས་དེ་ཡུ་རོབ་ནང་དུའང་རྒྱ་སྐྱེད་བཏང་ཟིན། མི་རིང་བར་ང་ཚོས་ལྡི་ལིའི་ཕྱི་ནང་གང་རུང་དུ་འཛུགས་འཆར་ཡོད། ད་ལྟ་བར་དུ་དེའི་ཐོག་ཤུགས་སྣོན་བརྒྱབ་པ་ཡིན། ནམ་ཞིག་གཏན་འབེབས་སློབ་ཚན་གྲུབ་པ་དང་། གཅིག་བྱས་ན་ང་ཚོས་དགེ་རྒན་འགའ་ཞིག་ལ་སྦྱོང་བརྡར་སྤྲད་དེ་ལག་བསྟར་བྱེད་ཐུབ་པ་སྲིད། དེ་ལག་བསྟར་བྱེད་འོས་པ་ཞིག་ཡིན། ང་ཚོས་བལྟ་རྒྱུ་རེད།
དྲི་བ། ༸གོང་ས་མཆོག རྒྱུ་སྐར་དང་འདིའི་ནང་ཡོད་པའི་འཛམ་གླིང་དང་། རྩི་ཤིང་། དུད་འགྲོ། ཡིད་འཕྲོག་པའི་འགྲོ་བ་མི་བཅས་ཚང་མར་ང་རང་དགའ་པོ་ཡོད། འོན་ཀྱང་འགྲོ་བ་མི་རྣམས་ཀྱིས་རྒྱུན་དུ་རྒྱུ་སྐར་གཏོར་བཤིག་གཏོང་གི་ཡོད། དཔེར་ན། ཆུང་ས་ནས་བཤད་ན་འགྱིག་དམ་ཉོ་བ་དང་། ཆེ་ས་ནས་ཤིང་ནགས་གཅོད་འབྲེག་ལྟ་བུ་བྱེད་ཀྱི་ཡོད། ངས་ངང་རྒྱུད་རིང་པོ་བྱེད་དགོས་པ་ཤེས་ཀྱི་ཡོད། འོན་ཀྱང་བྱ་སྤྱོད་དེ་འདྲ་མཐོང་བ་དང་། ཚེ་སྲོག་གཞན་ཞིག་འཆི་འགྲོ་བ་དང་སྡུག་བསྔལ་གྱིས་མནར་བ་མཐོང་སྐབས། སེམས་ནང་ཁོང་ཁྲོ་ཤུགས་ཆེན་པོ་བསྐྱེད་ནས་དེ་ལ་འཐབ་རྩོད་བྱེད་འདོད་ཡོང་གི་འདུག དེར་བརྟེན་ངའི་དྲི་བ་ནི། སྒྲུབ་ཕྱོགས་ཀྱི་ཁོང་ཁྲོ་ཞིག་ཡོད་དམ། ངས་བྱམས་བརྩེའི་ཐོག་ནས་འཐབ་རྩོད་བྱེད་ཐུབ་བམ།
༸གོང་ས་མཆོག ངས་གོང་དུ་བཤད་པ་ལྟར་ཁོང་ཁྲོ་ནི་ཀུན་སློང་དང་འབྲེལ་བ་ཡོད། གཞན་ལ་སེམས་ཁུར་བྱེད་པའི་ཐོག་ནས་ཁོང་ཁྲོ་བྱེད་པ་གཅིག་དང་། ཞེ་སྡང་གི་ཀུན་ནས་བསླངས་པའི་ཁོང་ཁྲོ་གཅིག་ཡོད། དེ་གཉིས་ཐ་དད་ཡིན།
དྲི་བ། ༸གོང་ས་མཆོག འདི་གར་ཆིབས་སྒྱུར་གནང་བར་ཐུགས་རྗེ་ཆེ། ཁྱེད་ཀྱི་གསུང་ཐོས་པ་དང་མཇལ་རྒྱུ་བྱུང་བར་ཧ་ཅང་དགའ་ཚོར་ཆེ། ང་ལ་དྲི་བ་སྟབས་བདེ་ཞིག་ཡོད། གལ་སྲིད་ཁྱེད་ལ་སང་ཉིན་དུས་ཚོད་སྟོང་པ་ཞིག་ཡོད་ན། ག་རེ་གནང་འདོད་ཡོད་དམ། ཐུགས་རྗེ་ཆེ།
༸གོང་ས་མཆོག སྤྱིར་བཏང་ནས་ང་ལ་དུས་ཚོད་བྱུང་ན་གཙོ་ཆེ་བ་བོད་ཡིག་ནང་ངས་ནང་པའི་དཔེ་ཆ་ཀློག་གི་ཡོད། བོད་བརྒྱུད་ནང་བསྟན་ནང་། གཞུང་པོད་གསུམ་བརྒྱ་ཙམ་ཡོད། དེ་དག་ལས་པོད་བརྒྱ་སངས་རྒྱས་ཉིད་ཀྱི་བཀའ་ཡིན། ཧ་ལམ་ཡི་ཤུའི་གསུང་རབ་དང་འདྲ། དེ་ནས་པོད་ཉིས་བརྒྱ་བསྟན་བཅོས་ཡིན། དེར་བརྟེན་དཔེ་ཆ་དེ་མཆོད་པའི་ཡུལ་ཙམ་མིན་པར་སློབ་སྦྱོང་བྱེད་དགོས་པའི་གཞུང་ཞིག་ཡིན་ཅེས་ངས་རྒྱུན་དུ་བོད་རིགས་ཚོར་བརྗོད་ཀྱི་ཡོད། ངས་མི་གཞན་རྣམས་ལ་དེ་ལྟར་བརྗོད་པ་བཞིན་ ང་རང་གི་ངོས་ནས་ཀྱང་དཔེ་ཆ་དེ་དག་ཀློག་ཐབས་བྱེད་དགོས་ཀྱི་ཡོད། པོད་གསུམ་བརྒྱ་ཡོད་པ་ལས་ད་བར་ངས་ཧ་ལམ་པོད་སུམ་ཅུ་ནས་བཞི་བཅུའི་བར་བཀླགས་ཡོད་ཀྱི་རེད། བྱས་ཙང་ད་དུང་ཀློག་རྒྱུ་མང་པོ་ལྷག་ཡོད། ང་ལ་ཉིན་གཉིས་ཀྱི་དུས་ཚོད་སྟོང་པ་བྱུང་ན། གཅིག་བྱས་ན་གངས་རི་ཡོད་སའི་ས་ཆར་ཕྱིན་ཏེ། གངས་ལ་བལྟ་འདོད་ཡོད།
དྲི་བ། ༸གོང་ས་མཆོག འཛམ་གླིང་འདིའི་ནང་ཁྱེད་རང་གིས་ཆོས་ལ་དད་པ་ཡོད་མཁན་མི་ཐེར་འབུམ་དྲུག་དང་མེད་མཁན་ཐེར་འབུམ་གཅིག་ཡོད་སྐོར་གསུང་སོང་། ང་ལ་བསམ་ཚུལ་གཅིག་ཡོད་པ་ནི། དེ་གཉིས་ཀ་མིན་པའི་མིའི་རིགས་ཀྱི་སྡེ་ཚན་གསུམ་པ་ཞིག་ཡོད། ཁོང་ཚོ་སྲོལ་རྒྱུན་ཆོས་ལུགས་ཤིག་གི་བསྟི་གནས་ནང་འདུག་རྒྱུར་དགའ་པོ་མེད། འོན་ཀྱང་ཁོང་ཚོ་ཆོས་ཁས་མི་ལེན་མཁན་མ་ཡིན། ཁོང་ཚོས་ཆོས་ལུགས་ཀྱི་བསྟི་གནས་ཤིག་གི་མཚམས་ལས་འདས་ནས་སེམས་དོན་གྱི་བསླབ་བྱ་འདོད་ཀྱི་ཡོད། དེར་བརྟེན་ཁོང་ཚོར་ཁྱེད་ཀྱིས་བཀའ་སློབ་གང་གནང་འཆར་ཡོད་དམ།
༸གོང་ས་མཆོག ལོ་མང་སྔོན་ང་ལ་སི་ཊོག་ཧོམ་(Stockholm)ནང་མི་ཁ་ཤས་གྲུབ་པའི་སྡེ་ཚན་ཆུང་ཆུང་ཞིག་ཐུག་བྱུང་། ཁོང་ཚོས་ད་ཡོད་ཀྱི་སྲོལ་རྒྱུན་ནམ་ཆོས་ལུགས་བྱེ་བྲག་པ་ཞིག་ལ་དགའ་མོས་གང་ཡང་བྱེད་ཀྱི་མི་འདུག འོན་ཀྱང་ཁོང་ཚོས་སེམས་དོན་གྱི་ཆོས་དོན་གཉེར་བྱེད་ཀྱི་འདུག དེ་འདྲ་ཡོད་པ་བདེན་པ་རེད། འོན་ཀྱང་ཁྱེད་རང་ཚོས་དུས་རབས་གསར་པའམ་འདི་ནས་ཏོག་ཙམ་བླངས། ཡང་དེ་ནས་ཏོག་ཙམ་བླངས་ཏེ་ཕན་ཚུན་བསྲེས་ནས་ཆེན་པོ་ཞིག་བཟོས་ཀྱང་དེ་ལ་ཕན་ཐོགས་ཞེ་དྲགས་མེད།
ངའི་བསམ་པར། སོ་སོ་རང་ཉིད་ཕྱི་དངོས་པོའི་དགོས་མཁོར་འདོད་པ་ཚིམས་པ་ཙམ་མིན་པར། དེའི་སྟེང་གཏིང་ཟབ་པའི་རིན་ཐང་འཚོལ་ཐབས་བྱ་རྒྱུ་ཧ་ཅང་གལ་ཆེ། ང་ཚོས་སོ་སོའི་མི་ཚེར་བརྟག་དཔྱད་བྱེད་རྒྱུ་གལ་ཆེ་ཞིང་། ང་ཚོའི་བདེ་སྐྱིད་དེ་དཔེར་ན། དབང་ཤེས་ལ་བརྟེན་ནས་འདོད་པ་ཚིམས་པ་ལྟ་བུའི་ཐོག་ནས་ཡོང་གི་མེད་པ་ཤེས་དགོས། དཔེར་ན། རོལ་དབྱངས་ཤིག་བཏང་ན་རང་ཉིད་ལ་འདོད་པ་ཚིམས་ཀྱི་ཡོད། འོན་ཀྱང་རོལ་དབྱངས་མཚམས་བཞག་པ་དང་འདོད་པ་ཚིམས་ནས་སྡོད་ཀྱི་མེད། ནང་སེམས་ཀྱི་རིམ་པའི་ཐོག་དད་པའམ་སྙིང་རྗེའི་ཚོར་སྣང་སྟོབས་ཆེན་ཞིག་ཡོད་ན། གཏན་དུ་གནས་པའི་འདོད་པ་ཚིམས་པ་ཞིག་ཡོང་གི་ཡོད།
དྲི་བ། ཁྱེད་ལ་མཚོན་ན། མི་ཞིག་གི་མི་ཚེའི་ནང་གལ་ཆེ་ཤོས་ཀྱི་དངོས་པོ་གང་ཡིན་ནམ།
༸གོང་ས་མཆོག ངས་རྒྱུན་དུ་མི་རྣམས་ལ་མི་ཚེའི་དགོས་དོན་གཙོ་བོ་དེ་ནི་མི་ཚེ་སྐྱིད་པོ་ཞིག་ཡོང་རྒྱུ་དེ་ཡིན་ཅེས་བརྗོད་ཀྱི་ཡོད། བདེ་སྐྱིད་དང་དགའ་ཉམས་དེ་སྒྲུབ་པར། ང་ཚོས་དབང་ཤེས་དང་ཉམས་མྱོང་གྱི་རིམ་པའི་ཐོག་ནམ་ཡང་མ་བརྟེན་པར། ང་ཚོའི་སེམས་ཀྱི་གནས་སྟངས་ལ་བརྟེན་དགོས། དེར་བརྟེན་སྤྱིར་བཏང་ནས་ང་ཚོས་སོ་སོའི་ནང་སེམས་ཀྱི་རིན་ཐང་ལ་དོ་སྣང་མང་ཙམ་བྱེད་དགོས་ཞེས་ངས་ཤོད་ཀྱི་ཡོད། ཐུགས་རྗེ་ཆེ།
དཀར་ཆག་གཅིག་པའི་དྲ་ཤོག
ང་ཚོའི་མཉམ་དུ་གཞན་ཕན་བྱེད་དུ་མཉམ་སྦྲེལ་གནང་རོགས།
ང་ཚོའི་ལས་ཀར་རྒྱབ་སྐྱོར་གནང་རོགས།
དྲ་ལྗོངས་འདི་ནི་ཆ་ཚང་ཞལ་འདེབས་ལ་བརྟེན་ནས་བསྡད་ཡོད། འདིའི་རྒྱུན་སྐྱོང་གི་ལས་གཞི་དང་གྲ་གྲིག་གི་རྒྱུ་ཆ་བརྒྱ་ཆ་ ༧༠ ལྷག་ཙམ་དང་ཕབ་སྒྱུར་གྱི་ལས་གཞིར་འགྲོ་གྲོན་ཆེན་པོ་ཡོད། ད་ལྟའི་ཆར་ང་ཚོར་དྭང་བླངས་ཞབས་ཞུ་བ་གྲངས་ ༨༠ སྐོར་ཞིག་དང་གལ་གནད་ཆེ་བའི་ཕོགས་ཡོད་ལས་བྱེད་མི་སྣ་ ༡༥ ཡོད། ང་ཚོའི་ལོ་རེའི་འགྲོ་གྲོན་ཡུ་རོ་ ༡༠༠༠༠༠ དང་ཨ་སྒོར་ ༡༥༠༠༠༠ ཡོང་ཐབས་ལ་སྐུ་ཉིད་ནས་རོགས་སྐྱོར་གནང་རོགས་ཞུ།
ང་ཚོའི་དྲ་ལྗོངས་འདི་བཞིན་མུ་མཐུད་དེ་རིན་མེད་ཐོག་ལོངས་སུ་སྤྱོད་ཐུབ་སླད།
ད་ང་ཚོའི་དམིགས་ཡུལ་རྙོབ་ཐུབ། (05%)
ཤོག་ངོས་བརྗོད་བྱ།
- རིམ་པ་གཉིས་པའི་ཁྱད་པར་ཐོག་དོ་སྣང་ཆེ་བ་བྱེད་པའི་སྐྱོན་ཆ།
- ཆོས་དང་མ་འབྲེལ་བའི་བཟང་སྤྱོད།
- སོ་སོའི་ཁྱབ་ཁོངས་གཅིག་པུར་ཆགས་ནས་སྡོད་མི་རུང་བ།
- ཆོས་དང་མ་འབྲེལ་བའི་རིང་ལུགས་དང་གཞན་ལ་གུས་བརྩི་བྱེད་པ།
- མྱོང་ཚོར་གྱི་འཕྲོད་བསྟེན།
- སེམས་དང་མྱོང་ཚོར་ཐད་ཚན་རིག་གི་རྙེད་དོན།
- ཐབས་སྐྱོ་བའི་གནས་སྟངས་ཤིག་གི་ཁྲོད་ནས་བཟང་སར་བལྟ་བ།
- ནང་གི་མཛེས་ཉམས་དང་ཕྱིའི་མཛེས་ཆ།
- སེམས་དང་མྱོང་ཚོར་གཉིས་ཤེས་ཡོན་གྱི་སློབ་གཞི་ལྟར་སྦྱོང་དགོས་སྐོར།
- དྲི་བ་དྲི་ལན


text:
དྲ་ཤོག་དེའི་ནང་གི་ཡིག་ཐོག་ཅི་ཡོད་ལ་ཁ་ཕོད་པ། ཁ་ལོ་བ་གཙོ་བོར་མཆོངས། ཁ་ལོ་བ་གཙོ་བོར་རྒྱུགས།
ཨན་ཝར་ ས་ཌ་ཊེའི་(Anwar Sadat)ཞི་བདེའི་གསུང་བཤད།
ཨ་རི། མ་རི་ལན་ཌི། ཀོ་ལེ་རྗི་པཱག མ་རི་ལན་ཌིའི་གཙུག་ལག་སློབ་གྲྭ་ཆེན་མོ།
ཕྱི་ལོ་ ༢༠༡༣ ཟླ་ ༥ ཚེས་ ༧ ཉིན།
ཨེ་ལེག་ཛན་ཌར་ བྷར་ཛིན་གྱིས་སྒྲིག་སྦྱོར་ཕྲན་བུ་ཞུས།
ངོ་སྤྲོད།
ངས་ནམ་རྒྱུན་མི་མང་ལ་གཏམ་བཤད་བྱེད་པའི་སྐབས་ལམ་ལུགས་སྲོལ་(formality)དེ་འདྲ་མི་དགོས། དོན་དངོས་སུ་ང་ཚོ་ཚང་མ་མི་ཡིན་པ་གཅིག་པ་རེད། མི་ཞིག་ཡིན་པའི་ཆ་ནས་སྐྱེ་བ་དང་འཆི་བ་ནི་ཆོས་ཉིད་ཡིན། དེ་ལ་ལམ་ལུགས་དེ་འདྲ་མི་དགོས། དེ་ལྟར་ང་ཚོ་ཡོང་བ་དང་འགྲོ་གི་ཡོད། དེར་བརྟེན་ངས་གཏམ་བཤད་བྱེད་སྐབས། ཐོག་མར་བརྩེ་བའི་གཅེན་གཅུང་ཚོ། ང་ཚོ་ཚང་མ་འགྲོ་བ་མི་གཅིག་པ་རེད་ཅེས་བཤད་དེ་འགོ་འཛུགས་ཀྱི་ཡོད། ང་ཚོ་ནི་མི་ཐེར་འབུམ་བདུན་ཡོད་པའི་ནང་གི་ཆ་ཤས་ཤིག་ཡིན་ཅིང་། མི་རེ་ངོ་རེས་མི་ཚེ་སྐྱིད་པོ་ཞིག་འདོད་ཀྱི་ཡོད་པ་དང་། དེ་ནི་ཞི་བདེ་དང་ལྡན་པའི་མི་ཚེ་དང་ཧ་ཅང་འབྲེལ་བ་ཉེ་པོ་ཡོད། མི་ཚང་མས་སྡུག་བསྔལ་མི་འདོད་པ་དང་ཚང་མར་དམིགས་ཡུལ་དེ་སྒྲུབ་པའི་རང་དབང་ཡོད། ངའི་བསམ་པར། ཐ་ན་འཛམ་གླིང་ནང་རྙོག་དྲ་ཁོ་ནའི་རྒྱུར་གྱུར་བའི་ལས་བྱེད་མཁན་མི་རྣམས་ཀྱང་། ཞོགས་པ་ལངས་པའི་ཚེ། དེ་རིང་ང་ལ་དཀའ་ངལ་མ་འཕྲད་པ་ཤོག་ཅེས་རེ་བ་བྱེད་པ་ནི་རང་བཞིན་ལྷན་སྐྱེས་ཡིན། མི་ཐེར་འབུམ་བདུན་ཡོད་པའི་ཁྲོད་ནས་ཞོགས་པ་མལ་ལས་ལངས་པ་ཐག་དེ་རིང་ང་ལ་དཀའ་ངལ་མང་བ་འཕྲད་པ་ཤོག་ཅེས་རེ་བ་བྱེད་མཁན་སུ་གཅིག་མེད།
གནད་འགག་ནི་ང་ཚོ་ཚང་མ་མི་ཡིན་པ་གཅིག་པ་རེད། ངས་རྒྱུན་དུ་བརྗོད་པ་བཞིན། སེམས་དང་། མྱོང་ཚོར། ལུས་བཅས་ཀྱི་ཐོག་ནས་ང་ཚོ་ཚང་མ་གཅིག་པ་ཡིན། ལྷག་པར་དུ་ངས་གཏམ་བཤད་བྱེད་སྐབས། མི་རྣམས་ལ་ཉེ་རིང་ཅི་ཡང་མེད་པར་རང་གི་སྤུན་ཟླ་མི་རིགས་ཤིག་ཏུ་བརྩི་གི་ཡོད། གལ་ཏེ་ངས་ང་ནང་པ་ཡིན། ང་བོད་པ་ཡིན། ང་ཏཱ་ལའི་བླ་མ་ཡིན། ང་མི་དམིགས་བསལ་ཞིག་ཡིན་ཅེས་ནན་ཆེར་བརྗོད་ན་བྱབ་ཆུང་རང་རེད། དེ་ལྟའི་བསམ་བློས་འགོག་རྐྱེན་བཟོ་གི་ཡོད། དཔེར་ན་ཤ་མདོག་དང་བཟོ་ལྟའི་ཐོག་ནས་ཁྱད་པར་ལོས་ཡོད། འོན་ཀྱང་བསམ་བློ་གཏིང་ཟབ་པ་བཏང་ན། མྱོང་ཚོར་གྱི་ཆ་ནས་ང་ཚོར་ཁྱད་པར་མེད་ཅིང་། ལས་བཟང་ངན་བྱེད་པའི་ནུས་པ་གཅིག་མཚུངས་ཡོད། སེམས་དང་བློ་གྲོས་ཀྱི་ཐོག་ནས་ཚང་མར་ནུས་པ་གཅིག་མཚུངས་ཡོད། དེར་བརྟེན་འགྲོ་བ་མི་ཞེས་སྐད་ཆ་བཤད་ན་ལེགས་པར་སྙམ།
བདེ་སྐྱིད་ཅེས་པ་གང་ཡིན་ནམ།
མི་ཚང་མས་བདེ་སྐྱིད་འདོད་ཀྱི་ཡོད་སྟབས། དྲི་བ་ནི་བདེ་སྐྱིད་ཅེས་པ་གང་ཡིན་ནམ་ཞེས་པ་འདི་ཡིན། ཡིད་རྟོན་རུང་བ་དང་གཏན་གྱི་བདེ་བ་དངོས་དེ་གང་ཡིན་ནམ། ང་ཚོར་དེར་བསམ་བློ་གཏིང་ཟབ་པོ་གཏོང་དགོས། བདེ་སྐྱིད་དམ་དགའ་ཚོར་ནི་གཙོ་བོ་ང་ཚོའི་དབང་ཤེས་བརྒྱུད་དེ་ཡོང་གི་ཡོད། དཔེར་ན། ཆོས་ཤིག་ཡིད་དུ་འོང་བ་མཐོང་བ་དང་། རྣ་བར་གཏམ་སྙན་པོ་ཐོས་པ། རོའམ་དྲི་ཞིམ་པོ་ཁ་བ་བཅས་ཀྱི་ཐོག་ནས་འདོད་པ་ཚིམས་ཡོང་གི་ཡོད། འོན་ཀྱང་དབང་ཤེས་ཀྱི་མྱོང་བར་བརྟེན་པའི་བདེ་བ་ནི་ཕྱི་ཚུལ་ཙམ་དུ་ཟད། ཇི་སྲིད་དེར་མཐུན་རྐྱེན་འཛོམས་པོ་ཞིག་བྱུང་ན། རང་ལ་དགའ་ཚོར་རམ་བདེ་བ་ཡོང་ཞིང་། དེ་མ་ཐག་སྒྲ་ལྟ་བུའི་བར་ཆད་ཅིག་ཕྲད་ན། བདེ་བ་དེ་ཉམས་འགྲོ་གི་ཡོད། ཡང་ན་མི་རྣམས་ཀྱིས་གཟུགས་མཐོང་བརྙན་འཕྲིན་ལ་བརྟེན་ནས་བདེ་བ་འཐོབ་ཐབས་བྱེད་པ་དང་། དེ་མེད་པའི་སྐབས་སེམས་ནང་ཉོབ་སྣང་སྐྱེ་གི་ཡོད། མི་འགའ་ཞིག་འཛམ་གླིང་གི་ས་ཆ་གང་སར་འགྲུལ་བཞུད་བྱ་རྒྱུར་དགའ་ཞིང་། རྒྱུན་དུ་ས་ཆ་དང་། རིག་གཞུང་། རོལ་མོ། བྲོ་བ་སོགས་གསར་པ་མྱོང་གི་ཡོད། ངའི་བསམ་པར་དེ་ནི་སེམས་ལ་སྦྱོང་བརྡར་བྱས་པ་བརྒྱུད་ནང་སེམས་ཀྱི་ཞི་བདེ་བསྐྲུན་རྒྱུའི་ནུས་པ་མེད་པའི་རྐྱེན་གྱིས་རེད་བསམ་གྱི་འདུག
འོན་ཏེ་ལོ་ནས་ལོ་བསྟུད་དབེན་པ་བསྟེན་ནས་མཚམས་སྒྲུབ་བྱེད་མཁན་གྱི་མི་རྣམས་ཀྱིས་དངོས་གནས་བདེ་སྐྱིད་ལྡན་པའི་མི་ཚེ་སྐྱེལ་གྱི་ཡོད། ཐེངས་ཤིག་སྦར་སི་ལོ་ནར་(Barcelona)ངོས་ལ་ཡི་ཤུ་རྣམ་དག་ཆོས་ལུགས་ཀྱི་དགེ་འདུན་ཞིག་ཐུག་བྱུང་། ཁོང་གི་དབྱིན་སྐད་དང་ངའི་དབྱིན་སྐད་འདྲ་པོ་ཞེ་དྲགས་འདུག དེར་བརྟེན་ཁོང་དང་མཉམ་དུ་སྐད་ཆ་ཤོད་རྒྱུར་བློ་སྟོབས་བྱུང་། གོ་སྒྲིག་པས་དགེ་འདུན་པ་དེ་ལོ་ལྔ་རིའི་སྟེང་སྒོམ་སྒྲུབ་གནང་སྟེ་བཞུགས་འདུག་ཅེས་གསུངས་བྱུང་། ངས་ཁྱེད་རང་རིའི་སྟེང་ག་རེ་གནང་ནས་བཞུགས་པ་ཡིན་ནམ་ཞེས་བཀའ་འདྲི་ཞུས་སྐབས། ཁོང་གིས་བྱམས་བརྩེའི་ཐོག་སྒོམ་བརྒྱབ་ནས་བསྡད་པ་ཡིན་ཞེས་ལན་གནང་བྱུང་། དེ་གསུང་པའི་སྐབས་ཁོང་གི་སྤྱན་ཟུང་ནས་རྒྱུན་ལྡན་མིན་པའི་རྣམ་པ་ཞིག་མངོན་ཞིང་། སེམས་ཀྱི་ཞི་བདེར་འདོད་པ་ཡོད་པ་བསྟན། དེར་བརྟེན་དེ་ནི་དབང་ཤེས་ཀྱི་མྱོང་བ་ལ་མ་བརྟེན་པར་གཏིང་ཟབ་པའི་རིན་ཐང་གི་ཐོག་ནས་རྒྱུད་དུ་སྐྱེད་པའི་སེམས་ཀྱི་ཞི་བདེའི་དཔེ་མཚོན་གཅིག་ཡིན། རྒྱུན་དུ་བྱམས་བརྩེའི་ཐོག་བསམ་བློ་བཏང་ནས་བཅོས་མིན་གྱི་ཞི་བདེ་བསྐྲུན་གྱི་ཡོད།
དེར་བརྟེན་ད་ཆ་ངས་གཏམ་བཤད་བྱེད་སྐབས། ཕྱི་ལུས་ཀྱི་དགའ་ཉམས་ཆེད་ཕྱི་དངོས་པོའི་ཡར་རྒྱས་གལ་འགངས་ཆེ་ནའང་། ཕྱི་དངོས་པའི་རིན་ཐང་གིས་ནང་སེམས་ཀྱི་དགའ་ཉམས་སྦྱིན་མི་ཐུབ་ཅེས་ངས་རྟག་ཏུ་ནན་བརྗོད་བྱེད་ཀྱི་ཡོད། སྐབས་རེ་མི་རྣམས་ཕྱུག་པོ་ཆགས་སྐབས། འདོད་རྔམ་ཆེ་རུ་འགྲོ་བ་དང་། གནོན་ཤུགས་ཆེ་རུ་འགྲོ་གི་ཡོད། དེའི་འབྲས་བུར་བདེ་བ་མེད་པའི་མི་ཞིག་ཆགས་རྒྱུ་རེད། རྒྱུ་མཚན་དེ་བས་ན་མི་ཚེ་སྐྱིད་པོ་ཞིག་ཡོང་བར། ཕྱི་དངོས་པོའི་དཔལ་འབྱོར་གཅིག་པུར་ཡིད་ཆེས་བྱེད་མི་ཉན། དངོས་པོའི་མཐུན་རྐྱེན་གལ་ཆེན་པོ་ཡིན། འོན་ཀྱང་དེ་དང་མཉམ་དུ་ང་ཚོས་ནང་སེམས་ཀྱི་རིན་ཐང་ལ་དོ་ནན་པོ་བྱས་ཏེ་བལྟ་དགོས། ང་ཚོ་ཆོས་ཁས་ལེན་མཁན་ཡིན་མིན་ལ་མ་ལྟོས་པར། ང་ཚོ་ཚང་མ་འགྲོ་བ་མི་ཡིན་པས། ནང་སེམས་ཀྱི་ཞི་བདེ་གལ་ཆེན་པོ་ཡིན།
སེམས་ཀྱི་ཞི་བདེ་དང་ལུས་ཀྱི་འཕྲོད་བསྟེན།
ཚན་རིག་པ་ཁ་ཤས་ཀྱིས་སོ་སོའི་རྙེད་དོན་ལ་གཞིགས་ཏེ། སེམས་ནང་གནོན་ཤུགས་ཧ་ཅང་ཆེ་བས་ཁྲག་ཤེད་དང་གཞན་ལ་དཀའ་ངལ་བཟོ་ཚུལ་བརྗོད་ཀྱི་ཡོད། དེ་བཞིན་གསོ་བ་རིག་པའི་སྨན་པ་ཁ་ཤས་ཀྱིས། སེམས་ནང་རྒྱུན་དུ་དངངས་སྐྲག་དང་། ཁོང་ཁྲོ། ཞེ་སྡང་ཡོད་པས་ང་ཚོའི་ནད་འགོག་མ་ལག་ཟད་འགྲོ་ཚུལ་བརྗོད། དེར་བརྟེན་འཕྲོད་བསྟེན་ཡག་པོ་ཡོང་བའི་རྐྱེན་གཙོ་བོ་ཞིག་ནི་སེམས་ཀྱི་ཞི་བདེ་ཡིན། གང་ཡིན་ཞེ་ན། སེམས་དང་ལུས་ཀྱི་འཕྲོད་བསྟེན་གཉིས་ནི་ཕན་ཚུན་ཧ་ཅང་འབྲེལ་བ་ཉེ་པོ་ཡོད། ངོས་རང་གི་ཉམས་མྱོང་ལ་མཚོན་ན། ལོ་གཉིས་ཀྱི་སྔོན་གསར་འགོད་ལྷན་ཚོགས་ཤིག་གི་སྐབས། གསར་འགོད་པ་གཅིག་གི་ངའི་ཡང་སྲིད་སྐོར་ལ་སྐད་ཆ་དྲིས་བྱུང་། ངས་བསྟན་བཤིག་གི་ཚུལ་དུ་ཁོང་ལ་བལྟས་ནས། ངའི་མིག་ཤེལ་མར་ཕུད་དེ། ངའི་གདོང་ལ་བལྟས་ན། ཡང་སྲིད་བྲེལ་བ་འདུག་གམ་མི་འདུག་ཅེས་ཁོང་ལ་སྐད་ཆ་དྲིས་པ་ཡིན། ཁོང་གིས་བྲེལ་བ་མི་འདུག་ཅེས་བརྗོད་ཀྱི་འདུག
ཉེ་ཆར་ང་ཡུ་རོབ་ཏུ་འགྲོ་སྐབས། གྲོགས་པོ་རྙིང་པ་འགའ་ཞིག་གིས་ང་ལོ་ཉི་ཤུ་དང་། སུམ་ཅུ། བཞི་བཅུའི་སྐབས་ཀྱི་པར་རྣམས་བསྡུར་རྗེས་མི་ཚང་མས་ངའི་ངོ་གདོང་ནས་ད་དུང་གཞོན་ཉམས་མངོན་གྱི་འདུག་ཟེར་གྱི་འདུག ངའི་མི་ཚེའི་ནང་ངས་དཀའ་ངལ་གྱི་ཁེངས་པའི་གཉན་འཕྲང་ཅན་གྱི་དུས་ཚོད་ཤ་སྟག་འགྲིམས་ནས་ཡོང་པ་ཁྱེད་རང་ཚོས་ཕལ་ཆེར་མཐོང་ཐུབ་ཅིང་། སེམས་ཁྲལ་དང་། སེམས་སྡུག ཁེར་རྐྱང་གི་ཚོར་བ་སྐྱེ་བའི་རྐྱེན་ཧ་ཅང་མང་པོ་ཕྲད། འོན་ཀྱང་ངའི་བསམ་པར་རང་གི་སེམས་ཀྱི་གནས་སྟངས་ལྟོས་བཅས་ཀྱིས་ཞི་བདེས་ཁེངས་ནས་ཡོད། སྐབས་རེ་ང་རང་རླུང་ལངས་པ་བྱུང་ཡོད་ནའང་། རྩ་བའི་ཆ་ནས་ངའི་སེམས་ཀྱི་གནས་སྟངས་ནི་ཅུང་ཞི་འཇམ་པོ་ཡོད།
དེ་བཞིན་དངུལ་མང་པོ་བྱུག་རྫས་ཐོག་གཏོང་མཁན་བུད་མེད་ཚོར་ངས་རྩེད་མོ་ཞིག་རྩེ་འདོད་བྱུང་། དང་པོ་སོ་སོའི་ཁྱོ་གས་ཧ་ཅང་གོང་ཆེན་པོ་འདུག་ཅེས་རྙོག་དྲ་ཤོད་སྲིད། གང་ལྟར་ཡང་ཕྱི་ལུས་ཀྱི་མཛེས་ཉམས་གལ་ཆེ་ནའང་། དེ་ལས་ནང་སེམས་ཀྱི་མཛེས་ཉམས་གལ་ཆེ་བ་ཡིན། རང་ལ་གདོང་པ་མཛེས་པོ་ཞིག་ཡོང་སྲིད། འོན་ཀྱང་མདོག་ཉེས་པོ་ཡོད་ཀྱང་བཅོས་མིན་གྱི་འཛུམ་མདངས་དང་བརྩེ་བའི་ཉམས་ཤིག་ཐོན་ན་བྱུག་རྫས་མེད་ནའང་སྙིང་རྗེ་པོ་མཐོང་བ་ཡོད། དེ་ནི་མཛེས་ཉམས་དངོས་གནས་དེ་རེད། རིན་ཐང་ངོ་མ་དེ་ང་ཚོའི་རྒྱུད་ལ་ཡོད། ཕྱིའི་མཐུན་རྐྱེན་ལ་འགྲོ་སོང་མང་པོ་གཏོང་དགོས་ཤིང་རྒྱུན་དུ་ག་ཚོད་བྱུང་ཀྱང་དེ་ལས་མང་བ་དགོས་འདོད་ཡོང་གི་ཡོད། འོན་ཀྱང་ནང་སེམས་ཀྱི་ཞི་བདེར་འགྲོ་གྲོན་གཏོང་མི་དགོས། ནང་སེམས་ཀྱི་རིན་ཐང་དེ་དག་ལ་བསམས་ནས་གོམས་འདྲིས་བསྟེན་ཐབས་བྱས་ན། རིམ་གྱིས་ཉོན་མོངས་རྣམས་ཤུགས་ཆུང་དུ་འགྲོ་ངེས་ཡིན། དེ་ལ་བརྟེན་ནས་ནང་སེམས་ཀྱི་ཞི་བདེ་སྒྲུབ་ཐུབ།
གཞན་གྱི་བདེ་དོན་ལ་བཅངས་པའི་སྙིང་རྗེའི་སྤྱོད་ཚུལ་ལམ་སེམས་ཁུར་གྱི་ཚོར་བས་རང་གིས་རང་ལ་གདེང་སྤོབས་བསྐྲུན་གྱི་ཡོད། རང་ལ་གདེང་སྤོབས་བྱུང་ན། རང་གི་བྱ་གཞག་ཚང་མ་ངོ་ལྐོག་མེད་པ་དང་། ཡིད་ཆེས་བརྟན་པོ། དྲང་པོ་དྲང་བཞག་ངང་ལེགས་གྲུབ་ཡོང་ཐུབ། དེ་ལ་བརྟེན་གཞན་ལ་ཡིད་ཆེས་སྟེར་ཐུབ་པ་དང་ཡིད་ཆེས་ནི་མཛའ་འབྲེལ་གྱི་གཞི་རྟེན་ཡིན། ང་ཚོ་མི་རྣམས་ཀྱང་སྤྱི་ཚོགས་ཀྱི་སེམས་ཅན་ཞིག་ཡིན་སྟབས་ང་ཚོར་གྲོགས་པོ་དགོས། གྲོགས་པོ་ནི་མཐའ་གཅིག་ཏུ་དབང་ཆའམ་དངུལ། ཡང་ན་ཤེས་ཡོན་ནམ་ཤེས་བྱ་བཅས་ལ་བརྟེན་ནས་མི་འབྱུང་བར་རྒྱུ་རྐྱེན་གཙོ་བོ་ཡིད་ཆེས་ཡིན། དེར་བརྟེན་གཞན་གྱི་བདེ་དོན་ལ་སེམས་ཁུར་དང་གུས་བརྩིའི་ཚོར་བ་ནི་གྲོས་མོལ་གྱི་རྨང་གཞི་ཡིན།
ཨན་ཝར་ ས་ཌ་ཊེའི་ཞི་བདེའི་གསུང་བཤད།
ངས་ངེས་པར་དུ་བརྗོད་དགོས་པ་ཞིག་ལ་ཨན་ཝར་ ས་ཌ་ཊེའི་ཞི་བདེའི་གཏམ་བཤད་འདི་བྱེད་ཐུབ་པར་ང་རང་དངོས་གནས་དགའ་པོ་བྱུང་ལ་གཟི་བརྗིད་ཆེ། སྲིད་འཛིན་ཞིག་ཡིན་པའི་ཆ་ནས་ཁོང་གིས་འཛམ་གླིང་འདིའི་ནང་ཞི་བདེ་བསྐྲུན་ཆེད་ཐག་ཆོད་པ་དང་བློ་ཁོག་ཆེན་པོས་མདུན་སྐྱོད་གནང་སྐབས། ང་རང་རྒྱང་རིང་ནས་ཡིད་སྨོན་བྱེད་མཁན་ཞིག་ཏུ་གྱུར། དེ་རིང་ཁོང་གི་ཡུགས་མོ་ཐུག་པར་ཧ་ཅང་དགའ་པོ་བྱུང་བ་དང་། ཁོང་གི་ཁྱོ་ག་འདས་པོར་ཡི་རང་ཆེན་པོ་ཡོད་སྐོར་བརྗོད་པ་སོགས་སྐལ་བ་བཟང་པོ་བྱུང་། གལ་སྲིད་ཁོ་པའི་སེམས་ནང་དོགས་པའམ་ཞེ་སྡང་སོགས་ཉར་ཡོད་ན། དེ་ལྟའི་བློ་སྟོབས་བྱུང་རྒྱུ་ཧ་ཅང་ཁག་པོ་རེད། བསམ་བློ་གཏོང་སྟངས་རྒྱ་ཆེ་ས་ཞིག་དང་དོན་དངོས་དང་མཐུན་པའི་ཐོག་ནས་ཕུགས་རྒྱང་རིང་པོའི་ཁེ་ཕན་ལ་བལྟ་བ་ནི་ལེགས་ཤོས་ཡིན་ཏེ། སོ་སོའི་དགྲ་དང་མཉམ་དུ་མཐུན་པོ་དང་། སྐད་ཆ་ཤོད་པ། ལག་པ་གཏོང་བ་སོགས་བྱེད་ཐུབ་ཅིང་། མཐུན་ཆོས་དང་མི་མཐུན་པའི་ཆོས་མང་པོ་ཞིག་ལ་བསམ་བློ་གཏོང་ཐུབ།
མི་ཚང་མས་བདེ་བ་འདོད་ཅིང་སྡུག་བསྔལ་ལམ་དཀའ་ངལ་བཟོ་མཁན་གྱི་འཚེ་བའི་ལས་མི་འདོད། འཚེ་བའི་བྱ་སྤྱོད་ཀྱི་རྣམ་པ་སྡུག་ཤོས་ནི་སྔོན་དཔག་མི་ཐུབ་པ་དེ་ཡིན། སོ་སོའི་སེམས་ནང་ཀུན་སློང་ངམ་དམིགས་ཡུལ་བཟང་པོ་ཡོད་ཀྱང་། འཚེ་བའི་ལས་ཤིག་བརྩམས་ཟིན་ན། ཐབས་ལམ་འཚེ་བ་ཡིན་པས་དེའི་འབྲས་བུ་མི་བཟོད་པ་མྱོང་དགོས། དེ་ག་དུས་ཡིན་ཀྱང་ཡོང་གི་ཡོད། དེར་བརྟེན་ངས་འདིར་ཁོང་གི་མཚན་ཐོག་ནས་སྐད་ཆ་དེ་དག་བཤད་རྒྱུ་བྱུང་བས་གཟི་བརྗིད་ཆེ་བས། གཙུག་ལག་སློབ་གྲྭ་དང་འབྲེལ་ཡོད་མི་རྣམས་ལ་གོ་སྐབས་འདི་གནང་བར་ཐུགས་རྗེ་ཆེ་ཞུ་རྒྱུ་ཡིན།
ཆོས་ལུགས་མཐུན་སྒྲིལ་གོང་མཐོར་གཏོང་བ།
ངས་གཏམ་བཤད་བྱེད་སྐབས་རིམ་པོ་དང་པོ་རང་ཉིད་འགྲོ་བ་མི་ཞིག་ཡིན་པར་བསམ་བློ་གཏོང་གི་ཡོད། ཆོས་ཁས་ལེན་མཁན་ཡིན་རུང་མིན་རུང་ང་ཚོ་ཚང་མ་འགྲོ་བ་མི་ཡིན་པ་གཅིག་པ་རེད། དེའི་ཐོག་གཞི་བཞག་སྟེ་ངས་ནང་སེམས་ཀྱི་ཞི་བདེའི་ཐོག་སྐད་ཆ་ཤོད་ཀྱི་ཡོད། རིམ་པ་གཉིས་པར་བསམ་བློ་བཏང་ན། ང་ནང་པ་ཞིག་རེད། ངའི་དམ་བཅའ་གཅིག་ནི་ཆོས་ལུགས་ཀྱི་མཐུན་སྒྲིལ་གོང་མཐོར་གཏོང་རྒྱུ་དེ་ཡིན། འཛམ་གླིང་ནང་གི་ཆོས་ལུགས་ཆེ་ཁག་ཁྲོད་སྡེ་ཚན་གཉིས་ཡོད་དེ། འཇིག་རྟེན་བཀོད་པ་པོ་འདོད་མཁན་དང་མི་འདོད་མཁན་གཉིས་ཡིན། དེ་དག་ནི་གཞི་རྩའི་ཁྱད་པར་རེད། འཇིག་རྟེན་བཀོད་པ་པོ་འདོད་མཁན་གྱི་ཆོས་ལུགས་ནང་དུའང་། སྐྱེ་བ་སྔ་ཕྱིར་ཡིད་ཆེས་ཡོད་མེད་ཀྱི་ཁྱད་པར་ཡོད། དེར་བརྟེན་ཧིན་དུའི་སྲོལ་རྒྱུན་ནང་མཐར་གཏུགས་ན་འཇིག་རྟེན་བཀོད་པ་པོ་ཞིག་ཡོད། འོན་ཀྱང་ལས་རྒྱུ་འབྲས་འདོད་པས་སྐྱེ་བ་སྔ་ཕྱི་ཁས་ལེན། ཐ་ན་ཡི་ཤུ་དང་ཁ་ཆེའི་བར་དུའང་ཁྱད་པར་ཕྲན་བུ་ཡོད་དེ། དཀོན་མཆོག་གཅིག་དང་། དཀོན་མཆོག་ཙམ། ཡི་ཤུའི་ཆོས་ལུགས་ཀྱིས་འདོད་པའི་ཡབ་དང་། སྲས། དམ་པའི་ཐུགས་བཅས་གསུམ་འདུས་གྱི་ངོ་བོ་སོགས་ལྟ་བུའོ།
གནའ་བོའི་ཧིན་དུའི་སྲོལ་རྒྱུན་ནང་། ཉུང་མཐར་ལོ་ངོ་སྟོང་ཕྲག་གསུམ་རིང་འཇིག་རྟེན་བཀོད་པ་པོའི་རྣམ་གཞག་འདོད་ཀྱི་མེད། དེའི་འཇུག་འབྲས་ལྟ་བུར་གཅེར་བུ་པ་དང་ནང་པས་ཀྱང་དེ་འདོད་ཀྱི་མེད། འཇིག་རྟེན་བཀོད་པ་པོ་མི་འདོད་པའི་སྲོལ་རྒྱུན་དེ་དག་ནང་། རྟག་གཅིག་རང་སྐྱ་ཐུབ་པའི་གང་ཟག་གི་བདག་འདོད་མི་འདོད་ཀྱི་ཆ་ནས་ཁྱད་པར་ཡོད།
ལྟ་གྲུབ་མི་འདྲ་བ་དེ་དག་གི་དགོས་དོན་ཅི་ཡིན་ནམ་ཞེ་ན། བསམ་ཤེས་ཅན་དང་སྙིང་རྗེ་ཆེ་བའི་གང་ཟག་ཅིག་ཆགས་པའི་ཐབས་ལམ་མི་འདྲ་བ་ཡོད། དེ་འདྲ་སོང་ཙང་ཆོས་ལུགས་སོ་སོས་བྱམས་བརྩེ་དང་། སྙིང་རྗེ། བཟོད་པ། བཟོད་གསོལ་བཅས་ཀྱི་བསླབ་བྱ་རྒྱག་གི་ཡོད། དཀའ་ངལ་དང་ཁོང་ཁྲོའི་རྒྱུ་མང་པོ་ཡོད་པས་བཟོད་གསོལ་དང་བཟོད་པ་སྟོན་མཁན་གྱི་བསླབ་བྱ་དེ་དག་ཉམས་ལེན་བྱེད་དགོས། བཟོད་པས་ཁོང་ཁྲོར་གཉེན་པོ་བྱེད་པ་དང་། བཟོད་གསོལ་གྱི་ཞེ་སྡང་གི་གཉེན་པོ་བྱེད།
དེར་བརྟེན་ཆོས་ལུགས་ཆེ་ཁག་ཚང་མས་བསླབ་བྱ་གཅིག་མཚུངས་རྒྱག་ཅིང་བྱམས་བརྩེའི་རིན་ཐང་གསུང་ནས་ཞི་བདེ་བསྐྲུན་པའི་ནུས་པ་གཅིག་མཚུངས་ཡོད། ཞི་བདེ་ནི་མཐུར་ཐུག་ཞེ་སྡང་དང་ཁོང་ཁྲོ་མེད་པ་བཟོ་བྱེད་སྙིང་རྗེ་དང་འབྲེལ་བ་དམ་པོ་ཡོད་པ་གསལ་པོ་ཡིན། ཁྱིམ་ཚང་ཞིག་དང་མི་བྱེ་བྲག་པ་ཞིག་གི་ཐོག་ནས་བཤད་ཀྱང་ཞི་བདེ་ནི་ནང་སེམས་ཀྱི་ཞི་བདེའི་ཐོག་ནས་ཡོང་དགོས། ནང་སེམས་ཀྱི་ཞི་བདེའི་འབྱུང་ཁུངས་ནི་སྙིང་རྗེ་དང་བཟོད་གསོལ་ཡིན། ཆོས་ལུགས་ཀྱི་སྲོལ་རྒྱུན་ཚང་མར་ཞི་བདེ་དང་ལྡན་པའི་འཛམ་གླིང་འདི་དང་། ཞི་བདེ་དང་ལྡན་པའི་ཁྱིམ་ཚང་། ཞི་བདེ་དང་ལྡན་པའི་མི་ཞིག་བཟོ་རྒྱུར་ནུས་པ་གཅིག་པ་ཡོད།
དེས་ན་ལྟ་གྲུབ་མི་འདྲ་དེ་དག་གི་རྒྱུ་མཚན་གང་ཡིན་ནམ་ཞེ་ན། མི་རྣམས་ལ་ཁམས་དང་མོས་པ་སྣ་ཚོགས་ཡོད་ཅིང་། ཁ་ཤས་ལ་འཇིག་རྟེན་བཀོད་པ་པོ་འདོད་པའི་ཆོས་ལུགས་ཕན་ནུས་ཆེ་བ་དང་། ཁ་ཤས་ལ་དེ་མི་འདོད་མཁན་གྱི་ཆོས་ལུགས་ཕན་ཐོགས་ཆེ། དེ་ནི་སྨན་སྣ་ཚོགས་པ་དང་འདྲ་པོ་ཡོད། སྨན་གྱི་རྒྱུ་ཆ་མི་འདྲ་བ་སྣ་ཚོགས་ཡོད་སྲིད་ཀྱང་། ཚང་མའི་དམིགས་ཡུལ་ནི་ནད་གཞི་བཅོས་རྒྱུ་དེ་ཡིན། ལུས་ཀྱི་གནས་སྟངས་དང་ལོ་ཚོད་མི་འདྲ་བའི་རྐྱེན་གྱིས་ན་ཚ་མི་འདྲ་བ་ཡོང་གི་ཡོད་པས། དེ་ལ་དཔག་ནས་སྨན་མང་པོ་དགོས། དེ་ག་ནང་བཞིན་སེམས་ཀྱི་སྨན་ཡང་མི་འདྲ་བ་དགོས། དེར་བརྟེན་ཆོས་ལུགས་ཆེ་ཁག་ཚང་མར་ནུས་པ་དང་དམིགས་ཡུལ་གཅིག་མཚུངས་ཡོད། དེས་ན་མི་ཐེར་འབུམ་བདུན་ཡོད་པར་ཧ་ཅང་རན་པོ་ཡོད།
སེམས་ཁམས་མི་འདྲ་བར་ཐབས་ལམ་མི་འདྲ་བ།
ནང་པ་ཚོས་སངས་རྒྱས་བཅོམ་ལྡན་འདས་ལ་དད་པ་རྩེ་གཅིག་ཏུ་ཡོད་པ་གསལ་པོ་ཡིན། ཁོང་གིས་ཀྱང་ལྟ་གྲུབ་ཀྱི་ཆ་ནས་མི་འདྲ་བ་མང་པོ་གསུངས་ཡོད། རྒྱུ་མཚན་ག་རེ་རེད། གང་ཡིན་ཞེ་ན། རྗེས་འཇུག་གདུལ་བྱ་རྣམས་ལ་ཁམས་དང་མོས་མི་གཅིག་པ་མང་པོ་ཡོད་པ་དང་། དེར་བརྟེན་སྲོལ་རྒྱུན་གཅིག་གི་ནང་དུའང་ཐབས་ལམ་སྣ་ཚོགས་པ་དགོས་གལ་ཆེ། ས་བབས་གནས་སྟངས་ཀྱི་ཆ་ནས་ཁོར་ཡུག་མི་འདྲ་བའི་ནང་མི་ཚེ་སྐྱེལ་སྟངས་མི་འདྲ་བར་འཚོ་སྡོད་བྱེད་མཁན་མི་ཐེར་འབུམ་ཁ་ཤས་ཡོད་ཅིང་། དེ་དག་ལ་ཁམས་དང་མོས་མི་འདྲ་བ་ཡོད་པས་ཐབས་ལམ་མི་འདྲ་བ་དགོས་ཀྱི་ཡོད། ཆོས་ལུགས་ཆེ་ཁག་ཚང་མས་བྱམས་བརྩེ་དང་། སྙིང་རྗེ། བཟོད་གསོལ་བཅས་དགོས་སྐོར་བསླབ་བྱ་གཅིག་མཚུངས་རྒྱག་པ་ཤེས་པ་ནི་གཉིས་མོས་ཀྱི་གུས་བརྩི་སྦྱོང་བའི་རྨང་གཞི་ཡིན། གཉིས་མོས་ཀྱི་གུས་བརྩི་སྦྱངས་པ་དང་ཕན་ཚུན་གཅིག་གིས་གཅིག་ལས་བློ་སྐྱེད་ལེན་ཐུབ་པ་ཡོང་ཞིང་། དེ་ལ་བརྟེན་ནས་སོ་སོའི་ཆོས་ལུགས་ཕྱུག་ཏུ་གཏོང་གི་ཡོད།
ང་རང་སྒེར་གྱི་ཉམས་མྱོང་ལ་གཞིགས་ན། ཡི་ཤུ་དང་། ཁ་ཆེ། འཇེའུ། ཧིན་དུ་བཅས་ཐུག་འཕྲད་བྱུང་བའི་ཉེར་ལེན་ལ་བརྟེན་ནས་གསར་པ་མང་པོ་སྦྱངས་ཐུབ་བྱུང་། དེ་ལ་བརྟེན་ནས་རང་གི་ཉམས་ལེན་ཕུན་སུམ་ཚོགས་སུ་འགྲོ་གི་འདུག དེར་བརྟེན་གཉིས་མོས་ཀྱི་གུས་བརྩི་དང་ཡི་རང་ལ་གཞི་བཞག་པའི་སྟེང་ནས་ཆོས་ལུགས་ནང་ཁུལ་བར་ཁ་ཞེ་གཉིས་མེད་ཀྱི་མཛའ་འབྲེལ་གོང་མཐོར་གཏོང་ཐུབ་པ་སྲིད། བྱས་ཙང་ངའི་དམ་བཅའ་གཉིས་པ་ནི་ཆོས་ལུགས་ནང་ཁུལ་བར་མཛའ་འབྲེལ་གོང་མཐོར་གཏོང་རྒྱུ་དེ་ཡིན།
ང་ཚོའི་ཉིན་རེའི་མི་ཚེའི་ནང་སེམས་ཀྱི་རིན་ཐང་ལག་བསྟར་བྱེད་པ།
ངས་གོང་དུ་ཞུས་པ་བཞིན། དེ་རིང་འདི་གར་ཡོང་རྒྱུ་བྱུང་བར་ཧ་ཅང་དགའ་པོ་བྱུང་། ཆབས་ཅིག་ང་ཚོས་ཨན་ཝར་ སཱ་དཱ་དམ་པ་ཁོང་གི་སྐོར་སྐད་ཆ་ཤོད་ཀྱི་ཡོད་པས། ང་ཚོས་ངེས་པར་དུ་ཁོང་གི་ཆེ་བ་དྲན་པ་ཙམ་མིན་པར་ཆེ་བ་དེ་དག་སོ་སོའི་ཉིན་རེའི་མི་ཚེའི་ནང་ལག་བསྟར་བྱེད་དགོས། ཁོང་གི་གྲོས་མོལ་གྱི་སྙིང་སྟོབས་ནང་། དཀའ་ངལ་ག་ཚོད་ཕྲད་ཀྱང་གང་ཡང་མེད། སྐད་ཆ་བཤད་དེ་དཀའ་ངལ་སེལ་ཐབས་བྱ་རྒྱུ་གལ་ཤིན་ཏུ་ཆེ་ཞེས་གསུངས་ཡོད། སྤྱིར་བཏང་དུས་རབས་ཉི་ཤུ་པ་ནི་འཚེ་བའི་དུས་རབས་ཤིག་ཏུ་ཕྱིན་པ་རེད། འོན་ཀྱང་དུས་རབས་ཉི་ཤུ་རྩ་གཅིག་པ་འདི་ཞི་བདེའི་དུས་རབས་ཤིག་ཏུ་སྒྱུར་ཐུབ་པ་བྱེད་དགོས་ཞེས་ངས་རྒྱུན་དུ་བཤད་ཀྱི་ཡོད། དེ་ལྟར་བརྗོད་དུས་དཀའ་ངལ་གཅིག་ཀྱང་མི་འཕྲད་པའི་དོན་མིན། གང་ཡིན་ཟེར་ན་དཀའ་ངལ་ནི་རྟག་ཏུ་འཕྲད་སྲིད། ཞི་བདེའི་དུས་རབས་ཤིག་སྒྱུར་དགོས་ཞེས་བརྗོད་པའི་དོན་ནི། ང་ཚོས་སོ་སོའི་དཀའ་ངལ་སེལ་ཆེད་ཞི་བདེ་དང་གྲོས་མོལ་ལ་བརྟེན་པའི་ཐབས་ལམ་ཞིག་ཡར་རྒྱས་གཏོང་དགོས།
ང་འདིར་མ་སླེབས་གོང་མངའ་སྡེའི་སྤྱི་ཁྱབ་ཀྱི་བུ་ཐུག་བྱུང་། ངས་ཁོང་ལ་ཞུས་དོན་ང་དང་མི་རབས་གཅིག་པའི་དུས་རབས་ཉི་ཤུ་པའི་གཅེན་གཅུང་མང་པོ་ཞིག་ཕྱིན་ཟིན། ང་ཚོ་ནི་འགྲོ་རྒྱུར་གྲ་སྒྲིག་ཟིན་ནས་ཡོད། དེར་བརྟེན་དུས་རབས་ཉི་ཤུ་རྩ་གཅིག་པའི་མི་རབས་ལོ་ན་བཅོ་ལྔ་ནས་སུམ་ཅུ་མན་ཆད་ཀྱི་མི་རབས་རྣམས་དོན་དམ་པའི་དུས་རབས་ཉི་ཤུ་རྩ་གཅིག་པའི་མི་རབས་ཡིན། དུས་རབས་འདི་ནང་ནས་ལོ་ངོ་བཅུ་ཕྲག་དགུ་ཙམ་མ་གཏོགས་ལྷག་མེད་ཅིང་། མི་རབས་གསར་པ་ཚོས་དུས་ཚོད་ལྷག་མ་དེ་དག་སྐྱེལ་དགོས། བྱས་ཙང་འཛམ་གླིང་འདི་གསར་པ་ཞིག་དང་། ལེགས་པ། བདེ་སྐྱིད་དང་ལྡན་པ་ཞིག་བཟོ་རྒྱུར་ཁྱེད་རང་ལའང་གོ་སྐབས་དང་ལས་འགན་ཡོད་ཅེས་བཤད་པ་ཡིན། དེ་ནི་འགྲོ་བ་མི་ཚང་མ་གཅིག་པ་ཡིན་པར་ཡིད་ཆེས་བརྟན་པོ་ཞིག་རྙེད་པའི་ཐོག་ནས་ལེགས་གྲུབ་ཡོང་ཐུབ།
ཆོས་ལུགས་སམ་མི་རིགས་ཀྱི་གནས་སྟངས་མི་འདྲབ་དེ་རིམ་པ་གཉིས་པ་ཞིག་ཡིན་ཅིང་དེ་ཙམ་གལ་ཆེན་པོ་མ་ཡིན། ང་ཚོས་རིམ་པ་གཉིས་པ་དེའི་ཐོག་དོ་ནན་ཤུགས་ཆེན་པོ་བྱས་ཏེ་འགྲོ་བ་མི་གཅིག་གྱུར་ཡིན་ཚུལ་གཏིང་བརྗེད་དུ་སོང་བ་ལ་བརྟེན་དཀའ་ངལ་ཡོང་གི་ཡོད། ང་ཚོས་བསམ་བློ་རྒྱ་ཆེ་ས་ནང་གཏོང་དགོས། དང་པོ་ང་ཚོས་འགྲོ་བ་མི་གཅིག་གྱུར་ཡིན་པར་བསམ་བློ་གཏོང་དགོས། དེང་སང་འཛམ་གླིང་གི་དཀའ་ངལ་ཞིག་ནི་གོ་ལའི་ཚ་དྲོད་འཕེལ་བ་དེ་ཡིན་ཅིང་། གོ་ལའི་དཔལ་འབྱོར་གྱིས་རྒྱལ་ཁབ་ཀྱི་ས་མཚམས་དང་ཆོས་ལུགས་ཀྱི་ཁྱད་པར་རྣམས་སྐབས་དོན་དང་འབྲེལ་མེད་ཡིན་ཚུལ་བསྟན། དེར་བརྟེན་མི་རབས་གསར་པ་ཚོས་གོ་ལ་ཡོངས་ཀྱི་རིམ་པའི་ཐོག་ནས་འགྲོ་བ་མི་རིགས་རྣམས་གཅིག་གྱུར་ཡིན་པའི་ཐོག་ལ་བསམ་བློ་མང་ཙམ་གཏོང་དགོས། རིམ་པ་གཉིས་པ་དེའི་ཐོག་ལ་རིག་པ་བསྒྲིམས་ནས་འཕྲལ་གྱི་ཁེ་ཕན་ཕྲན་བུ་ཞིག་ལ་ཆགས་ཏེ་གཅིག་གྱུར་གྱི་གནས་བབས་དེ་བློས་གཏོང་བྱས་ན་བྱུས་ཉེས་ཆེན་པོ་ཡིན། མཐར་དུས་རབས་འདི་ཞི་བདེའི་དུས་རབས་ཤིག་ཏུ་འགྱུར་སླད་ལྟ་ཚུལ་ཡང་དག་པ་ཞིག་གཏོད་དགོས། དེའི་ཐོག་ནས་གོ་ལ་ཧྲིལ་པོར་དམག་ཤུགས་མེད་པ་བཟོ་ཐུབ་སྲིད། དེ་ནི་སྲིད་པ་ཡིན། དེར་བརྟེན་དེའི་ཐད་བསམ་བློ་མང་ཙམ་གཏོང་རོགས་གནང་།
ཐུགས་རྗེ་ཆེ། ད་དྲི་བ་དྲི་ལན་བྱས་ན་སྙམ།
དྲི་བ་དྲི་ལན།
དྲི་བ། ༸གོང་ས་མཆོག ཕྱི་ལོ་ ༢༠༡༡ ལོར་ནིའུ་ཝག་(Newark)ལ་ཁྱེད་ཀྱི་ཆིབས་སྒྱུར་སྐབས། ཨ་རིའི་ཤེས་ཡོན་ལམ་ལུགས་ནང་སེམས་ཀྱི་བསླབ་བྱ་འཇུག་དགོས་སྐོར་བཀའ་སློབ་གནང་སོང་། ལམ་ལུགས་དང་མཐུན་པའི་བཟང་སྤྱོད་ཀྱི་འཛིན་གྲྭ་ཞིག་འཛུགས་རྒྱུར་ཁྱེད་ཀྱིས་དགོངས་ཚུལ་གང་ཡོད་དམ། འཛམ་གླིང་གི་ས་ཕྱོགས་གང་སར་གཞུང་འབྲེལ་བཀའ་ཁྱབ་ཡོད་པའི་བཟང་སྤྱོད་ཀྱི་འཛིན་གྲྭ་མང་པོ་ཡོད། ཨ་རིའི་ཤེས་ཡོན་ལམ་ལུགས་ཁྲོད་ལམ་ལུགས་ལྟར་མཐུན་པའི་བཟང་སྤྱོད་ཀྱི་སློབ་གཞི་ཞིག་འཛུགས་དགོས་ཞེས་ལམ་སྟོན་གནང་རྒྱུར་དཀའ་ངལ་གང་འདྲ་ཞིག་གཟིགས་ཀྱི་ཡོད་དམ།
༸གོང་ས་མཆོག འགྲོ་བ་མི་རིགས་གཅིག་གྱུར་ཡིན་པའི་ཤེས་པའི་འབྲས་བུར། ངའི་བསམ་པར། ཤེས་ཡོན་གྱིས་དངོས་གནས་ངོ་མཚར་ཆེ་བའི་འཛམ་གླིང་གསར་པ་ཞིག་བསྐྲུན་ཡོད། འཛམ་གླིང་གི་ཆ་ཤས་གང་སར་མི་རྣམས་ཀྱིས་ཤེས་ཡོན་ནི་གལ་ཆེན་པོ་ཞིག་ཏུ་འཛིན་གྱི་ཡོད། དེང་གྱི་ཆར་རྒྱལ་ཁབ་དང་སྤྱི་ཚོགས་མང་པོ་ཞིག་ནང་དེང་དུས་ཀྱི་ཤེས་ཡོན་ཚད་ཧ་ཅང་མཐོན་པོ་ཡོད། འོན་ཀྱང་ད་དུང་ང་ཚོར་དཀའ་ངལ་དང་རྙོག་ཟིང་ཡོད། ཐ་ན་སྤྱི་ཚོགས་ནང་དཀའ་ངལ་མང་པོ་བཟོ་མཁན་གྱི་མི་རྣམས་ལ་ཤེས་ཡོན་གྱི་ཆ་ནས་བསམ་ན། ཆུ་ཚད་ཧ་ཅང་མཐོན་པོ་ཡོད། སེམས་ཀྱི་ཞི་བདེར་མཚོན་ན། ངོས་ལ་ཤེས་ཡོན་ཐད་བྱང་ཆུབ་པའི་གྲོགས་པོ་མང་པོ་ཡོད། འོན་ཀྱང་མི་ཞིག་ཡིན་པའི་ཆ་ནས་ཁོང་ཚོས་སྐྱིད་པོ་མེད་པ་ཞེ་དྲགས་བྱེད་ཀྱི་འདུག དེ་ལ་བརྟེན་ནས་སེམས་ལ་བདེ་ཐང་མེད་པ་བཟོ་གི་ཡོད་པ་དང་། དེ་ལས་སྲོག་གཅོད་པ་དང་། རྫུན་སྨྲ་བ། ཚུལ་ཆོས་བྱེད་པ། བཤུ་གཞོག་གཏོང་བ། ཐུབ་ཚོད་བྱེད་པ་སོགས་ཡོང་གི་ཡོད།
དེར་བརྟེན་ཆོས་ལུགས་ཆེ་ཁག་ཚང་མས་ང་ཚོར་གཏིང་ཟབ་པའི་རིན་ཐང་ཞིག་སློབ་ཀྱི་ཡོད་ཅེས་རྒྱུན་དུ་ངས་མི་རྣམས་ལ་བརྗོད་ཀྱི་ཡོད། རིན་ཐང་དེ་དག་སློབ་མཁན་མི་རྣམས་ཀྱི་ཁྲོད་དུའང་དེ་དག་ཁ་ཞེ་གཉིས་མེད་ཀྱིས་ཉམས་ལེན་མི་བྱེད་མཁན་ཡང་ཡོད། སྐབས་རེ་ཆོས་ཁ་ལ་ཁྱེར་ནས་སྐད་ཆ་ཤོད་མཁན་རྣམས་ཀྱིས་དོན་དངོས་སུ་མི་ཚེ་ཚུལ་ཆོས་ངང་སྐྱེལ་ཞིང་། ཁ་ནས་ཚིག་མཛེས་པོ་དེ་འདྲ་བཤད་ཀྱང་ལག་ལེན་གཞན་ཞིག་བསྟར་གྱི་ཡོད་ཅེས་ངས་ཐེངས་མང་པོ་བརྗོད་པ་ཡིན། དེ་ནི་ནང་སེམས་ཀྱི་རིན་ཐང་ལ་ཤེས་རབ་ཀྱི་གྲོགས་དང་བཅས་པའི་ཡིད་ཆེས་བརྟན་པོ་ཞིག་མེད་པའི་རྟགས་ཡིན། དད་པ་ཙམ་ལ་བརྟེན་ནས་ཡིད་ཆེས་རྣལ་མ་ཞིག་ཐོབ་པ་ནི་ཚད་ཅན་ཞིག་ལས་མ་འདས། འོན་ཀྱང་ཡི་ཤུའི་བླ་ཆེན་པོག་སྐུ་གོང་མས་གསུངས་པ་ལྟར། དད་པ་དང་རྒྱུ་མཚན་མཉམ་དུ་འགྲོ་དགོས་ཀྱི་ཡོད།
ངའི་བསམ་པར་དེ་ནི་བདེན་པ་རེད། ཤེས་ཡོན་དང་གོ་རྟོགས་ཀྱི་ཐོག་ནས་ང་ཚོར་རྒྱུ་མཚན་དགོས་པ་ཡིན། རེ་བ་གཅིག་པུ་དེ་ནི་ཤེས་ཡོན་ཡིན། གལ་ཏེ་ང་ཚོས་མི་རྣམས་སེམས་པ་བཟང་པོ་བྱེད་སྟངས་དང་གཞན་ལ་སེམས་ཁུར་བྱེད་སྟངས་བསླབ་ན། ཁོང་ཚོས་དེ་དག་ནི་རང་གི་བདེ་དོན་དང་འཕྲོད་བསྟེན་གྱི་མཐའ་མའི་འབྱུང་རྩ་ཞིག་ཡིན་པ་ཤེས་རྟོགས་ཐུབ། ཁྱིམ་ཚང་དང་སྤྱི་ཚོགས་ནང་དཀའ་ངལ་འབྱུང་བ་ནི་སེམས་ཀྱི་བཟང་སྤྱོད་ཞན་པའི་དབང་གི་ཡིན། དེར་བརྟེན་ད་ཡོད་ཀྱི་ཤེས་ཡོན་ཁྱབ་ཁོངས་ནང་། ང་ཚོས་ནང་སེམས་ཀྱི་བཟང་སྤྱོད་ཀྱི་སློབ་གསོ་ངེས་པར་དུ་འཇུག་དགོས། གང་ཡིན་ཟེར་ན། ད་ལྟ་ལྡེང་གི་མེད།
སེམས་དང་མྱོང་ཚོར་ལ་གཞིགས་ན། གནའ་བོའི་རྒྱ་གར་གྱི་གཞུང་ནང་ཁོང་ཁྲོ་དང་། ཞེ་སྡང་། དངངས་སྐྲག་སོགས་ཉོན་མོངས་ལ་གདོང་ལེན་བྱེད་ཕྱོགས་ཐད་འགྲེལ་བཤད་མང་པོ་ཡོད། དེར་བརྟེན་ངོས་ཀྱི་ཉམས་མྱོང་ནང་། འདས་པའི་མི་ལོ་སུམ་ཅུའི་ནང་དེང་རབས་ཀྱི་ཚན་རིག་པ་དང་ཤེས་ཡོན་པ་མཉམ་དུ་བགྲོ་གླེང་བྱུང་བ་ལ་བརྟེན་ཁོང་ཚོ་མང་པོ་ཞིག་གིས་ནང་ཆོས་ཐེ་བའི་གནའ་བོའི་རྒྱ་གར་གྱི་སྲོལ་རྒྱུན་ནང་གནས་ཚུལ་ཧ་ཅང་མང་པོ་ཞིག་ཡོད་པར་ཡིད་སྨོན་བྱེད་ཀྱི་འདུག ཚན་རིག་པ་དེ་དག་གིས་གནས་ཚུལ་དེ་དག་ཡོད་པ་ཙམ་ལ་ཡིད་སྨོན་མ་བྱས་པར། དེ་དག་ལ་བརྟག་དཔྱད་བྱས་ཏེ་ཡིད་སྨོན་བྱེད་དགོས་པའི་དཔང་རྟགས་མིག་སྔར་ར་སྤྲོད་བྱས་ཡོད། དེར་བརྟེན་འདས་པའི་ལོ་གཉིས་ཀྱི་སྔོན་ནས་ང་ཚོས་དེང་དུས་ཀྱི་ཤེས་ཡོན་ལམ་ལུགས་ནང་སེམས་དང་འབྲེལ་བའི་བཟང་སྤྱོད་ཀྱི་སློབ་གཞི་ངོ་སྤྲོད་བྱེད་ཕྱོགས་ལ་བསམ་མནོ་བཏང་བ་ཡིན། ང་ཚོར་གང་དགོས་པ་ནི་སེམས་ཀྱི་ཐོག་ཤེས་ཡོན་གྱི་སློབ་གཞིའམ་ངས་བརྗོད་པ་ལྟར་བསམ་བློའི་ས་ཁྲ་ཞིག་དགོས། དེ་ནས་སློབ་ཕྲུག་ཚོས་སོ་སོའི་མྱོང་བའི་ཐོག་ནས་ཁོང་ཁྲོས་རང་གི་སེམས་ཀྱི་ཞི་བདེ་གཏོར་བཤིག་གཏོང་ཚུལ་ཤེས་རྟོགས་ཐུབ།
རང་གི་ཕ་མ་དང་གྲོགས་པོས་སོ་སོར་བྱམས་བརྩེའི་ཐོག་ནས་གཅེས་སྐྱོང་བྱས་པར་སློབ་ཕྲུག་ཚོས་ཡིད་སྨོན་ཞེ་དྲགས་སྐྱེ་གི་ཡོད། ལོ་ན་ཆུང་དུས་ནས་བཟུང་། བརྩེ་བའི་རིན་ཐང་དེ་མི་ཚེའི་ནང་གསོན་པོར་གནས། ང་ཚོར་ལྟར་མི་རྣམས་འཚར་ལོངས་བྱུང་བའི་སྐབས། ཚང་མ་སོ་སོ་རང་གིས་བྱེད་ཐུབ་པར་སོང་། མཚམས་རེ་ཁོང་ཚོས་བརྩེ་བ་དགོས་ཀྱི་མེད་ཅེས་ཤོད་ཀྱི་ཡོད། འོན་ཏེ་གཞི་རྩའི་མིའི་རིན་ཐང་དེ་དག་རྩ་བའི་ལུས་པོའི་གྲུབ་ཆའི་ཐོག་ནས་ཡོང་བ་ལས་ཆོས་ལ་བརྟེན་ནས་མི་འབྱུང་། ཨ་མ་ཞིག་གི་རང་གི་བུ་ལ་བཅངས་པའི་བརྩེ་བ་ནི་ཧ་ལས་པ་ཞིག་ཡིན། དེ་ང་ཚོས་དུད་འགྲོའི་སྟེང་ནས་ཀྱང་མཐོང་ཐུབ། དེ་ནི་ལུས་པོའི་གྲུབ་ཆ་རང་ཡིན། ཆོས་ལ་བརྟེན་ནས་མ་ཡིན། དེས་ན་ཕྲུ་གུ་རྣམས་ལོ་ན་ཆུང་བའི་སྐབས་ང་ཚོར་གང་དགོས་སམ་ཞེ་ན། བྱམས་བརྩེའི་མྱོང་བ་དེ་གསོན་པོར་སོ་སོའི་སེམས་ནང་གནས་པའི་སྐབས། ཁོང་ཚོར་རིན་ཐང་དེའི་གལ་གནད་སློབ་རྒྱུ་གནད་འགག་ཆེ། དེས་མ་ཤི་བར་དུ་ཤུགས་རྐྱེན་སྦྱིན་གྱི་ཡོད། རིན་ཐང་དེ་དག་ནི་དོན་དམ་པའི་ང་ཚོའི་བདེ་སྐྱིད་དང་དགའ་ཚོར་གྱི་འབྱུང་ཁུངས་ཡིན།
ང་ཚོས་ཆོས་ལུགས་ལ་མཐའ་གཅིག་བརྟེན་རྒྱུའི་ཚབ་ཏུ་ཚན་རིག་གི་རྙེད་དོན་ཐེ་བའི་འགྲེལ་བཤད་དམ་རྒྱུ་མཚན་བེད་སྤྱོད་བྱེད་དགོས། གལ་ཏེ་ང་ཚོས་ཆོས་ལ་བརྟེན་ན། ཐབས་ལམ་དེ་ཀུན་ལ་ཁྱབ་མེད། ང་ཚོས་འདིར་ཀུན་ལ་ཁྱབ་པའི་དཀའ་ངལ་གྱི་སྐོར་ཤོད་ཀྱི་ཡོད་སྟབས། དཀའ་ངལ་དེ་ལ་གདོང་ལེན་བྱེད་པའི་ཐབས་ལམ་དེའང་ཀུན་ལ་ཁྱབ་པ་ཞིག་དགོས། ངས་རྒྱུན་དུ་ཐབས་ལམ་དེ་ལ་ཆོས་དང་མ་འབྲེལ་བའི་བཟང་སྤྱོད་ཅེས་འབོད་ཀྱི་ཡོད། ཆོས་དང་མ་འབྲེལ་བ་ཞེས་པའི་ཐ་སྙད་འདིར་ངས་འགྲེལ་བཤད་བྱེད་དགོས། གང་ཡིན་ཟེར་ན། ནུབ་ཕྱོགས་སུ་ཐ་སྙད་དེས་ཆོས་ལ་མ་གུས་པའམ་ངན་ཕྱོགས་ཀྱི་དོན་ཞིག་སྟོན་གྱི་ཡོད་པ་འདྲ། འོན་ཀྱང་རྒྱ་གར་གྱི་ཐ་སྙད་དེའི་གོ་དོན་ལ་གཞིགས་ན། ཆོས་ལུགས་བྱེ་བྲག་པ་ཞིག་ཕྱོགས་ཞེན་མེད་པར། ཆོས་ལ་ཡིད་ཆེས་མེད་མཁན་ཐེ་བའི་ཆོས་ལུགས་ཀུན་ལ་གུས་བརྩི་དགོས་པ་སྟོན་གྱི་ཡོད། རྒྱུ་མཚན་དེར་བརྟེན་རྒྱ་གར་རང་བཙན་ཐོབ་པའི་རྗེས། རྩ་ཁྲིམས་ཀྱང་ཆོས་དང་མ་འབྲེལ་བའི་ལྟ་ཚུལ་ཐོག་གཞི་བཞག་ཡོད།
གང་ཡིན་ཞེ་ན། རྒྱ་གར་ནི་ཆོས་ལུགས་སྣ་ཚོགས་འཛོམས་པའི་རྒྱལ་ཁབ་གཅིག་ཡིན་པས། ཆོས་ལུགས་བྱེ་བྲག་ཅིག་ལེགས་པ་རེད་ཅེས་བརྗོད་མི་ཐུབ། གོ་ལ་ཡོངས་ཀྱི་རིམ་པའི་ཐོག་ནས་ཆོས་དང་མ་འབྲེལ་བ་ཞེས་པ་ནི་ཚང་མས་ཁས་ལེན་ཐུབ་པའི་ཀུན་ཁྱབ་ཀྱི་ལམ་ཞིག་ཡིན། དེར་བརྟེན་ཆོས་དང་མ་འབྲེལ་བའི་ཤེས་ཡོན་གྱི་ཁྱབ་ཁོངས་ནང་འཚམ་པའི་གཏན་འབེབས་སློབ་ཚན་ཞིག་བཟོ་ཐབས་བྱེད་ཀྱི་ཡོད། ད་ལྟ་ང་ཚོ་དེའི་ཐོག་ལས་ཀ་བྱེད་བཞིན་པ་དང་གཅིག་བྱས་ན་ལོ་གཅིག་ནང་གྲ་སྒྲིག་ལེགས་གྲུབ་ཡོང་སྲིད། འོན་ཀྱང་ང་ཚོས་ཚན་རིག་པ་དང་། ལྟ་སྒྲུབ་སྨྲ་བ། ཤེས་ཡོན་པ་སོགས་དང་མཉམ་དུ་སློབ་སྦྱོང་འཕར་མ་བྱེད་དགོས། དེ་དག་ནི་ང་ཚོས་རྒྱ་གར་ནང་ལག་བསྟར་བྱེད་བཞིན་ཡོད།
ནམ་ཞིག་ང་ཚོས་སློབ་གཞི་དེ་ལེགས་གྲུབ་བྱུང་ན། གཅིག་བྱས་ན་གཙུག་ལག་སློབ་གྲྭ་འདི་འདྲ་བའི་ནང་ཚོད་ལྟའི་ཚུལ་དུ་ལས་གཞི་དེ་ལག་བསྟར་བྱེད་ཐུབ། སློབ་གྲྭ་གཅིག་གིས་ལས་གཞི་དེ་གཉེར་ནས་ལོ་གཉིས་ཀྱི་རྗེས་དེའི་གྲུབ་འབྲས་ལ་བརྟག་དཔྱད་བྱེད་ཆོག གལ་ཏེ་བཟང་ཕྱོགས་ཀྱི་གྲུབ་འབྲས་ཤིག་ཐོན་ན། གཏན་འབེབས་བྱས་ཏེ་སློབ་གྲྭ་ཁག་བཅུ་དང་བརྒྱ་བར་རྒྱ་སྐྱེད་བཏང་ནས་རིམ་གྱིས་རྒྱལ་ཁབ་ཀྱི་རིམ་པར་ལག་བསྟར་བྱེད་ཐུབ། རྒྱལ་ཁབ་ཀྱི་རིམ་པའི་རྗེས་ཆོས་ལུགས་ལ་གཞི་མ་བཞག་པར་ཆོས་དང་མ་འབྲེལ་བའི་རྩ་དོན་ཐོག་གཞི་བཞག་སྟེ་འཛམ་གླིང་ཧྲིལ་པོར་བཟང་སྤྱོད་ཀྱི་ཤེས་ཡོན་བློ་སྟོབས་སྤེལ་ཐུབ་པ་སྲིད།
དྲི་བ། མཐར་ལྷུང་གི་ཁ་ཆེའི་སེམས་ཚོར་དང་། ཨ་རི་དང་ཁ་ཆེའི་དབར་གྱི་འཇིགས་སྣང་གིས་རྐྱེན་པས་ཆོས་ལུགས་ནང་ཁུལ་གྲོས་མོལ་ཡོང་ཐབས་མཛད་པའི་ཁྱེད་ཀྱི་འབད་རྩོལ་དེ་འདས་པའི་ལོ་ངོ་བཅུ་ཕྲག་ནང་ཁག་པོ་བྱུང་སོང་བསམ་པ་དགོངས་ཀྱི་ཡོད་དམ། ཕྱི་ཟླ་ ༩ ཚེས་ ༡༡ ནས་བཟུང་ལོ་ངོ་བཅུ་ཕྲག་འདིའི་ནང་གྲོས་མོལ་ཐད་ལས་སླ་རུ་ཕྱིན་ཡོད་དམ།
༸གོང་ས་མཆོག འགྱུར་བ་ཆེན་པོ་གལ་ཕྱིན་མེད། ང་ཚོས་འདས་པའི་ལོ་ངོ་སུམ་ཅུ་བཞི་བཅུའི་རིང་གྲོས་མོལ་བྱས་པ་ཡིན། འཛུམ་དམུལ་བཞིན་འཚམས་འདྲི་ཙམ་བྱེད་པའི་རྒྱུན་སྲོལ་གྱི་མཛད་སྒོའམ་ཞབས་འདེགས་ཆུང་ཙག་དེ་འདྲ་མིན་པར་ཆོས་ལུགས་ནང་ཁུལ་བར་འདུ་འཛོམས་ཡོང་བའི་ཐབས་ཤེས་ངས་ག་དུས་ཡིན་ཀྱང་བྱེད་ཀྱི་ཡོད། དེ་ལས་ངས་ཁ་ཞེ་གཉིས་མེད་ཀྱིས་བགྲོ་གླེང་དེ་འདྲ་ཚོགས་ཐུབ་ན་བསམ་གྱི་འདུག ང་ཚོའི་ཁྱད་པར་གང་རེད། ང་ཚོའི་འདྲ་ཆོས་གང་རེད། དམིགས་ཡུལ་གང་རེད། གལ་ཆེ་བ་ཞིག་ལ་ཉམས་ལེན་པ་ཕན་ཚུན་ཐུག་འཕྲད་བྱེད་དགོས། ཡི་ཤུ་རྣམ་དག་ཆོས་ལུགས་ཀྱི་དགེ་འདུན་པ་འགར་ང་རང་ཡིད་སྨོན་ཆེན་པོ་བྱུང་། རྣམ་དག་ཆོས་ལུགས་ཀྱི་དགེ་འདུན་པ་ཐོ་མ་སེ་ མར་ཊོན་(Thomas Merton)དང་ངོས་ཐུག་འཕྲད་བྱུང་རྗེས། ངས་ཁོང་དང་ཡི་ཤུ་དགེ་འདུན་ཕོ་མོ་གཞན་གྱི་དྲུང་ནས་ཉམས་ལེན་དང་ཉམས་མྱོང་མང་པོ་ཤེས་རྟོགས་བྱུང་། ཐེངས་ཤིག་ཨོ་སི་ཊོ་ལི་ཡའི་གྲོང་ཁྱེར་སི་ཌི་ནི་(Sydney)ནང་། ཡི་ཤུ་བློན་ཆེན་ཞིག་གིས་ང་རང་ངོ་སྤྲོད་གནང་བའི་སྐབས། ང་ཡི་ཤུ་ཡག་པོ་ཤིག་ཡིན་ཅེས་འགྲེལ་བཤད་གནང་སོང་། དེ་ནས་ང་རང་སྐད་ཆ་ཤོད་པའི་སྐབས། ངས་ཁོང་རང་ཉིད་ཀྱང་ནང་པ་ཡག་པོ་ཤིག་ཡིན་ཞེས་ཞུས་པ་ཡིན། སྐབས་དེར་སེམས་ནང་ངེད་གཉིས་ཀྱིས་ཉམས་ལེན་གཅིག་པ་བྱེད་པ་དང་ནུས་པ་གཅིག་པ་ཡོད་པའི་ཚོར་སྣང་ཞིག་བྱུང་། ནམ་ཞིག་ངེད་གཉིས་ཕན་ཚུན་རྒྱུས་མངལ་གཏིང་ཟབ་ལོན་ཏེ་གྲོགས་པོ་བློས་ཐུབ་ཆགས་པ་དང་། གཉིས་མོས་ཀྱི་གུས་བརྩི་དང་ཡིད་སྨོན་རང་བཞིན་གྱིས་རྩ་བ་ཚུགས་སོང་།
གཞན་ཡང་ངས་ཁ་ཆེའི་གཅེན་གཅུང་ཚོ་དང་ཐུག་འཕྲད་ཡོང་ཆེད་འབད་བརྩོན་དམིགས་བསལ་བསྟེན་པ་ཡིན། བྱང་ཨཻར་ལན་ཌིའི་(Northern Ireland)ནང་ཡི་ཤུ་ཆོས་ལུགས་གསར་མ་དང་རྣམ་དག་ཆོས་ལུགས་བར་ལྟར། ཤི་འ་(Shia)དང་སུ་ནི་(Sunni)ཁ་ཆེ་བར་གྱི་རྩོད་རྙོག་དེ་ཆོས་ལུགས་ལ་བརྟེན་ནས་བྱུང་མེད། དེའི་བྱུང་རྩ་དངོས་དེ་ཆབ་སྲིད་ཡིན། འདས་པའི་དུས་སུའང་ཆོས་ལུགས་ཀྱི་མིང་ཐོག་ནས་དབང་ཆའམ་དཔལ་འབྱོར་གྱི་ཁེ་ཕན་ལ་བརྟེན་ནས་ལོ་རྒྱུས་རང་བཞིན་གྱི་རྩོད་རྙོག་དེ་འདྲ་བྱུང་ཡོད། འོན་ཀྱང་ཁོང་ཚོས་ཆོས་ཁ་ལ་ཁྱེར་བ་ཡིན། དེར་བརྟེན་ང་ཚོས་ཁྱད་པར་འབྱེད་དགོས། ཆབ་སྲིད་ཀྱི་གནད་དོན་རྣམས་ཆབ་སྲིད་ཀྱི་ཐོག་ནས་སེལ་དགོས་པ་ལས་ཆོས་ལ་བརྟེན་ནས་མ་ཡིན། ཆོས་ལུགས་ལ་བསམས་ན། གཞན་ལ་འཚེ་བ་བྱེད་པའི་ལས་ལ་གཞི་རྟེན་མེད།
རྐྱེན་ངན་དེ་དག་ང་ཚོས་བློ་ངེས་ཀྱིས་ངེས་པར་དུ་འབད་བརྩོན་བྱེད་དགོས། རྒྱུ་མཚན་ནི་ཆོས་ཀྱི་མིང་ཐོག་ནས་སྲོག་གཅོད་རེས་བྱེད་པ་སེམས་སྐྱོ་དགོས་པ་དང་བློ་ཡུལ་ལས་འདས་པ་ཞིག་རེད། དེའི་ཁྲོད་དེང་སང་ཐ་ན་འབར་མ་དང་ཤྲཱི་ལངྐའི་ནང་ནང་པས་ཁ་ཆེའི་ལྷ་ཁང་དང་སྡོད་ཡུལ་གཏོར་བཤིག་གཏོང་བ་ཚུད་ཡོད། དེ་ནི་དངོས་གནས་སྐྱོ་བ་སྐྱེ་དགོས་པ་ཞིག་ཡིན། ཐེངས་ཤིག་ངས་ནང་པའི་གཅེན་གཅུང་ཚོར་ཁྱེད་རང་ཚོའི་སེམས་ནང་ཁ་ཆེའི་སྤྱི་ཚོགས་ལ་དམིགས་པའི་བསམ་བློ་མི་དགེ་བ་དེ་འདྲ་འཁོར་སྐབས། ངེས་པར་དུ་སངས་རྒྱས་ཀྱི་ཞལ་རས་བསམ་བློ་གཏོང་རོགས་ཞེས་བཤད་པ་ཡིན། སངས་རྒྱས་ཀྱི་ཐུགས་ལ་ཁ་ཆེའི་སྤུན་ཟླ་ཚོའང་སྐྱོབ་འདོད་ཡོད། དེ་ལ་ཐེ་ཚོམ་མེད། དེར་བརྟེན་རྩོད་རྙོག་དེའི་རྒྱབ་ཀྱི་རྒྱུ་མཚན་ནི་དཔལ་འབྱོར་རང་ལ་ཐུག་ཡོད། ཆོས་དེའི་ནང་ཚུད་ན། དེ་ནི་མིའི་མྱོང་ཚོར་ཏག་ཏག་མ་བསྡད་པ་ལས་བྱུང་བ་ཡིན། མྱོང་ཚོར་ག་ཚོད་མང་པོ་བྱུང་བ་དེའི་ཚོད་ཀྱིས་གཡོ་སྒྱུའི་ལས་བྱེད་པའི་ཉེན་ཁ་ཆེ་བ་ཡོད། ཧ་ཅང་སྐྱོ་པ་རེད། འོན་ཀྱང་སེམས་ཤུག་ཆག་དགོས་པའི་རྒྱུ་མཚན་མེད། ང་ཚོས་རྒྱུན་དུ་འབད་བརྩོན་བསྟེན་ན་འབྲས་བུ་བཟང་པོ་ཞིག་འཐོབ་ཐུབ། སྐབས་རེ་ངས་ཆོས་ལུགས་ནང་ཁུལ་དུ་མཛའ་མཐུན་ཡོང་བར་ལེགས་སྐྱེས་ཕྲན་བུ་ཕུལ་ཐུབ་པར་ང་རང་སྤོབས་པ་ཡོང་གི་འདུག
ངའི་འབད་བརྩོན་ནམ་བསམ་བློར་མི་རྣམས་ཀྱིས་མོས་མཐུན་བྱས་ཏེ་ཡི་རང་ཡོད་པ་མཐོང་དུས་སེམས་ཤུགས་འཕར་གྱི་འདུག ནོ་བེལ་ཞི་བདེའི་གཟེངས་རྟགས་ཁྱབ་བསྒྲགས་བྱས་པའི་སྐབས། ངས་ལམ་སེང་ང་ནི་གྲྭ་པ་དཀྱུས་མ་ཞིག་ལས་གཞན་གང་ཡང་མིན་ཅེས་ཞུས་པ་ཡིན། འོན་ཀྱང་དེ་ནི་འཛམ་གླིང་ཞི་བདེ་དང་མི་རིགས་ཀྱི་ཡར་རྒྱས་ཆེད་ངས་འབད་བརྩོན་བྱས་པར་ཆེ་མཐོང་ལྟ་བུ་ཡིན།
འདིར་ངའི་བསམ་པར་གཅེན་གཅུང་སྟོང་ཚོ་བཅོ་ལྔ་ལྷག་འཛོམས་ཡོད་ཚོད་འདུག གལ་སྲིད་གོང་ཞུས་གནད་དོན་ཁག་ལ་དགོས་གལ་མེད་པ་མཐོང་ཚེ་སྐྱོན་མེད། འོན་ཀྱང་ཁྱེད་རྣམས་ལ་དོ་དབྱིངས་ཅུང་ཟད་ཡོད་ཅིང་ད་དུང་གསལ་པོ་མཁྱེན་འདོད་ན། ཐུགས་རྗེ་གཟིགས། སོ་སོའི་ནང་སེམས་ཀྱི་རིན་ཐང་ཐད་དགོངས་པ་མང་ཙམ་བཞེས་རོགས་གནང་། དང་པོ་རིན་ཐང་དེ་ངོས་འཛིན་ཐུབ་པའི་གོ་རྟོགས་དེ་ཤེས་བྱའི་འདུ་ཤེས་ཐོག་ནས་ལག་བསྟར་བྱེད་དགོས། དེ་ནས་རིན་ཐང་དེར་གོམས་འདྲིས་བསྟེན་དགོས། མཐར་རང་གི་ཉིན་རེའི་འཚོ་བའི་ཆ་ཤས་ཤིག་ཏུ་སྒྱུར་དགོས། དེ་ལྟར་ཐུབ་ཚེ་རང་ལ་ཁེ་ཕན་ཆེན་པོ་ཞིག་འཐོབ་ངེས། དེར་བརྟེན་བསམ་བློ་མང་པོ་གཏོང་དགོས། ཐུགས་རྗེ་ཆེ།
དཀར་ཆག་གཅིག་པའི་དྲ་ཤོག
ང་ཚོའི་མཉམ་དུ་གཞན་ཕན་བྱེད་དུ་མཉམ་སྦྲེལ་གནང་རོགས།
ང་ཚོའི་ལས་ཀར་རྒྱབ་སྐྱོར་གནང་རོགས།
དྲ་ལྗོངས་འདི་ནི་ཆ་ཚང་ཞལ་འདེབས་ལ་བརྟེན་ནས་བསྡད་ཡོད། འདིའི་རྒྱུན་སྐྱོང་གི་ལས་གཞི་དང་གྲ་གྲིག་གི་རྒྱུ་ཆ་བརྒྱ་ཆ་ ༧༠ ལྷག་ཙམ་དང་ཕབ་སྒྱུར་གྱི་ལས་གཞིར་འགྲོ་གྲོན་ཆེན་པོ་ཡོད། ད་ལྟའི་ཆར་ང་ཚོར་དྭང་བླངས་ཞབས་ཞུ་བ་གྲངས་ ༨༠ སྐོར་ཞིག་དང་གལ་གནད་ཆེ་བའི་ཕོགས་ཡོད་ལས་བྱེད་མི་སྣ་ ༡༥ ཡོད། ང་ཚོའི་ལོ་རེའི་འགྲོ་གྲོན་ཡུ་རོ་ ༡༠༠༠༠༠ དང་ཨ་སྒོར་ ༡༥༠༠༠༠ ཡོང་ཐབས་ལ་སྐུ་ཉིད་ནས་རོགས་སྐྱོར་གནང་རོགས་ཞུ།
ང་ཚོའི་དྲ་ལྗོངས་འདི་བཞིན་མུ་མཐུད་དེ་རིན་མེད་ཐོག་ལོངས་སུ་སྤྱོད་ཐུབ་སླད།
ད་ང་ཚོའི་དམིགས་ཡུལ་རྙོབ་ཐུབ། (05%)


text:
དེང་ སྐབས་རང་ཉིད་དང་གྲོགས་པོ་ཚོ་མཉམ་དུ་བསྐྱོད་སྐབས་ངས་བོད་སྐད་དེ་གཙང་མ་ཞིག་ བརྗོད་བསམ་ནས་ཡུན་རིང་སོང་། ཡིན་ན་ཡང་ཇི་ལྟར་བྱས་ན་ཡང་ཤིན་ཏུ་ནས་དཀའ་བར་མངོན།གང་ལགས་ཞེ་ན་ད་ནི་ཕ་སྐད་ དེ་ནམ་རྒྱུན་འཚོ་བའི་ནང་དུ་བེད་སྤྱོད་བྱེད་རྒྱུ་ཉུང་རང་དྲགས་པས་བརྗེད་པར་ གྱུར་ནས་རང་ཉིད་ངོ་ཚ་པོ་རང་ཞིག་གི་འཚོར་སྣང་འདུག། ངས་བོད་སྐད་བཤད་པའི་སྐབས་སུ་བོད་ཡིག་གི་ཐ་སྙད་མང་པོ་ཞིག་དྲན་གསོ་མ་ཐུབ་པར་ རྒྱ་སྐད་ཀྱི་ཐ་སྙད་དེ་རང་བཞིན་དུ་ཁ་ནས་ཟག་ཡོང་གི་འདུག། Read the rest of this entry »
ནང་ཆེན་བཀྲ་ཤིས་ནས།
རང་རིགས་ཀྱི་ཆོས་དང་རིག་གཞུང་སྐད་དང་ཡིག་གེ་ལ་མོས་པ་སྤྲོ་བའི་གངས་ཅན་པའི་སྙན་ལམ་དུ།
འདས་པའི་ལོ་རྒྱུས་ལ་གཞིགས་ན་ཁ་བ་རི་པའི་རླུང་རྟ་ཤར་གླིང་ལ་དཔའ་མཛངས་ཀྱིས་ཁྱབ་ནས་ཆོས་སྲིད་གང་ཐད་ནས་གཟི་བརྗིད་དང་སྤོབས་པ་བྱེད་རིན་དུ་ལོ་རྒྱུས་ལས་གསལ་ཀྱང་དེ་ནི་འདས་པའི་ལོ་རྒྱུས་ཞིག་ཡིན། ད་ལྟ་དུས་རབས་ཉེར་གཅིག་པར་བལྟས་ན་མི་རིགས་གཅིག་དང་རིག་གཞུང་ཞིག་འཛམ་གླིང་འདིར་འཚོ་གནས་ཐུབ་མིན་ཁ་ཚོན་ཆོད་དཀའ་བའི་ཐེ་ཚོམ་གྱི་གནས་སུ་གནས་སུ་གྱུར་ཡོད། དེའི་ཕྱིར་བོད་མི་ཆེ་ཕྲ་ཀུན་གྱིས་རང་རེས་སྐད་དང་རིག་གཞུང་འདི་མི་ནུབ་པར་དར་རྒྱས་སུ་སྤེལ་བ་ནི་མ་བསྒོས་པའི་འོས་འགན་སུ་མཐོང་། གོང་ས་རྒྱལ་བ་རིན་པོ་ཆེ་མཆོག་ནས་བོད་ཀྱི་ཆོས་སྲིད་དང་རིག་གཞུང་ནི་བོད་མི་རེ་ངོ་རེ་ལ་ལས་འགན་ཡོད་པའི་བཀའ་སློབ་ཕེབས་ཡོད། Read the rest of this entry »
བོད་རང་བཙན་སློབ་ཕྲུག་ཚོགས་པ།
༢༠༠༨ལོའི་སྒེར་ལངས་ཆེན་པོ་ནས་བཟུང་བོད་ཀྱི་ས་ཁུལ་མང་པོའི་ནང་ལས་འགུལ་གྱི་ངོ་བོ་ལ་འགྱུར་བ་ཞིག་ཕྱིན་ཡོད། དེ་ནི་སྔོན་མ་ཡིན་ན་ཆབ་སྲིད་ལས་འགུལ་གྱི་ངོ་བོ་ གཙོ་བོ་ནི་སྐད་འབོད་དང་ཁྲོམ་བསྐོར་ཡིན། འོན་ཀྱང་ད་ཆ་བོད་མི་ཚོས་འཐབ་རྩོད་བྱེད་སྐབས་སྐད་འབོད་ཙམ་མ་ཟད་མཉམ་འབྲེལ་སྤོང་བའི་ཐབས་ལམ་དང་མི་བསྟུན་པའི་ཐབས་ལམ་སོགས་སྣ་ཚོགས་བེད་སྤྱོད་བྱེད་བཞིན་འདུག ༢༠༠༨ལོའི་སྒེར་ལངས་རྗེས་སུ་བོད་མི་མང་པོས་རྒྱ་གཞུང་དང་། དེ་བཞིན་རྒྱ་མིའི་སྒྲིག་འཛུགས་སོགས་པ་དང་མཉམ་འབྲེལ་སྤངས་བ་དང་རྒྱ་མི་དང་ཚོང་འབྲེལ་ཡང་སྤངས། རང་གི་ཉིན་རེའི་འཚོ་བའི་ནང་བྱ་སྤྱོད་ལ་འགྱུར་བ་བཏང་བ་སྟེ། Read the rest of this entry »
ཏྲེ་ཧོར་ཐུབ་བསྟན།
རྒྱ་གཞུང་གིས་བོད་དུ་ལག་སྟར་བྱེད་པའི་དྲག་པོའི་སྲིད་ཇུས་འོག་བོད་རིགས་རྣམས་ཀྱིས་བརྙས་བཅོས་མྱོང་བཞིན་པའི་སྐོར་རྒྱ་རིགས་འགའ་དང་མཉམ་དུ་དྲ་ལམ་བརྒྱུད་གླེང་མོལ་བྱེད་སྐབས།ཁོང་ཚོར་ཐུན་མོང་གི་ལྟ་ཚུལ་ཞིག་མཆིས་པ་ནི་“ང་ཚོའི་གནས་སྟངས་ཀྱང་ཁྱོད་ཚོ་དང་གཅིག་མཚུངས་རེད། “རིག་གནས་གསར་བརྗེ་ཆེན་མོའི”གོད་ཆག་ཁྱོད་ཚོའི་མགོ་ཐོག་ཏུ་ལྷུང་མྱོང་བ་མ་ཟད།ང་ཚོའང་དེ་ལས་གཡོལ་ཐུབ་མེད།ད་ལྟ་བོད་རིགས་མང་དག་ཅིག་འཇུ་བཟུང་དང་བཙོན་འཇུག་བྱེད་བཞིན་ཡོད་ཀྱང་།ང་ཚོའི་དམངས་གཙོ་དོན་གཉེར་བ་དང་སྲིད་གཞུང་དང་ལྟ་བ་མི་མཐུན་པ་ཚོའི་གནས་བབ་ཀྱང་ཤེས་གསལ་རེད་”ཟེར།ཕྱོགས་གཅིག་གི་གནས་བབ་ལ་བསམ་ན་ལྟ་ཚུལ་འདི་བདེན་མོད།འོན་ཀྱང་།གནད་དོན་དེ་ཙམ་ཀྱིས་ཁ་ཚོན་གཅོད་དེ་བཤད་ཐུབ་པ་ཞིག་མིན་པ་དང་།ང་ཚོའི་ད་དུང་གཏན་ནས་མཐོང་ཐུབ་མེད་པའམ་དོ་སྣང་དེ་ཙམ་མེད་པའི་ཕྱོགས་གཞན་ཞིག་གི་ངོས་ནི་མི་སེར་སྤེལ་ཡུལ་དང་དབང་བསྒྱུར་མི་རིགས་གཉིས་ཀྱི་མི་འདྲ་ས་དེ་རེད། Read the rest of this entry »
དེ་རིང་ནི་ཇི་འདྲའི་དུས་བཟང་ཞིག་སྟེ་ངས་སྐད་ཆ་དེ་ཐོས་མ་ཐག་ང་ལ་སེམས་གཏིང་ནས་སྤྲོ་བ་འཕེལ་ཞིང་བརྗོད་དཀའ་བའི་སེམས་ཚོར་ཞིག་བྱུང་། དེ་དང་མཉམ་དུ་དགོད་བྲོ་བའི་གཏམ་འགའ་ཡང་ཐོས་པས་དགོད་བཞིན་དགོད་བཞིན་མུ་མཐུད་ཉན། དེ་ནི་ངས་གློག་འཕྲིན་ཁ་པར་བརྒྱུད་གོ་བའི་སྐད་ཆ་ཞིག་རེད། དེ་ཡང་ང་ཡི་ཕ་ཡུལ་བོད་གངས་ཅན་ཞེས་དྭངས་ཤིང་བསིལ་ལ་རང་བྱུང་གི་མཁའ་རླུང་དྲི་བཟང་འཐུལ་འཐུལ་དང་འགྲོགས་ནས་ཕྱོགས་ཀུན་དུ་རྒྱུ། ཡངས་པའི་རྩྭ་ཐང་སྟེང་སྦྲ་གུར་དང་ནོར་ལུག་གིས་གང་ཞིང་གནམ་སྔོན་ས་ལ་ལྷུང་པ་དང་འདྲ་བའི་སྤང་ལྗོངས་དང་ཁྲ་ཆེམ་ཆེམ་ཀྱི་མེ་ཏོག་སྣ་ཚོགས་པ་བཟོ་བོ་མཁས་པས་རི་མོ་བྲིས་པ་བཞིན་མཛེས། Read the rest of this entry »
རྫ་ཚེ་རིང་བཀྲ་ཤིས།
《དུས་ཐོག་ཆར་པ》ཞེས་པའི་དེབ་འདི་ནི་མཁན་ཆེན་ཚུལ་ཁྲིམས་བློ་གྲོས་ཀྱིས་སྔ་ཕྱིར་བསྩལ་པའི་དགོན་པའི་སློབ་གསོའི་ལེགས་བཅོས་ཀྱི་བཀའ་སློབ་ཧ་ཅང་གལ་ཆེན་ཞིག་སྟེ། ཕྲན་གྱིས་ལོ་ཧྲིལ་པོ་གཅིག་གི་རིང་སློབ་ཞོར་གྱི་དུས་ཡུན་སྤྱད་ནས་ཕབ་སྒྲིག་ཞུས་པ་ཡིན། དེ་ཡང་ཕྲན་གྱིས་ཕབ་སྒྲིག་གི་ཐོག་མཐའ་ཀུན་ཏུ་མཁན་ཆེན་མཆོག་གི་གསུང་གི་གཤིས་དང་བརྡ་སྤྲོད་སྟངས་ཀྱི་ཁྱད་ཆོས་མ་ཉམས་སོར་འཇོག་དགོས་པ། ཚིག་རེ་རེ་ནས་བརྡ་སྤྲོད་རིག་པའི་གཞུང་དང་ཡང་མི་འགལ་བ། བོད་སྐད་སྨྲ་བ་ཡོངས་ཀྱིས་གང་ལེགས་གོ་ཐུབ་པ། ཚིག་དོན་གྱི་ཆ་ཕྲ་མོ་ཙམ་ལ་ཡང་ཚད་མཐོའི་འགན་འཁྲི་ཡོད་པ་བརྗེད་མི་ཉན་པ། བརྗོད་གཞི་གཅིག་ལ་བསྐྱར་ཟློས་དང་། Read the rest of this entry »
བགྲང་བྱ་སུམ་ཅུའི་ཡར་སྔོན་དུ་གཟིགས་རྒྱང་རིང་ཞིང་མཁྱེན་རྒྱ་ཡངས་པའི་པར་་་་་སྐྲུན་མཁས་པ་འགས་ཐུགས་བཀོད་རྒྱ་ཆེན་པོ་མཛད་པ་ལ་བརྟེན་ནས་དགེ་བའི་སྨོན་ལམ་་་གྱིས་ཀུན་ནས་ཁྱོགས་པའི་མིང་ཅན་གྱི་དུས་དེབ《སྦྲང་ཆར》གསར་དུ་སྤེལ་པ་དང་། དེ་ཡང་གྲུ་ཆར་སྙོམས་པོར་བབས་པས་ས་གཞིར་ཡིད་དབང་འཕྲོག་པའི་ལྗང་མྱུག་རྒྱས་པ་ནང་བཞིན་འཁྲུངས་མ་ཁད་ཀྱི་དུས་དེབ་དེས་རང་གི་ཕྱིའི་མཛེས་རྩལ་རྣམ་པ་དང་ནང་ལེ་ཚན་གྱི་བཀོད་སྒྲིག་ལེགས་པ་ལ་བརྟེན་ནས་ཀློག་པ་པོ་རྣམས་ཀྱི་དེ་འཐོབ་འདོད་ཀློག་འདོད་ཀྱི་སྤྲོ་བ་ཀུན་ནས་བཏེགས་པར་གྱུར་ལ། རྩོམ་སྒྲིག་ཞུ་དག་གི་སྤུས་ཀ་ཤིན་ཏུ་ལེགས་པའི་རྩོམ་ཡིག་རྣམས་བཀླགས་པས་སྔ་ན་མེད་པའི་རིག་རྩལ་གྱི་དཔལ་ཡོན་ཞིག་མྱངས་སོང་བའི་སྣང་བ་ཞིག་གིས་ཡིད་ཀྱི་ནམ་མཁའ་གང་བར་གྱུར། དེ་ནས་བཟུང་རྩལ་ཤུགས་རྫོགས་པའི་རྩོམ་པ་པོ་རྣམས་ལ་ལེགས་རྩོམ་དགོད་སའི་གཞི་ཞིག་ཡོད་པར་གྱུར་པ་དང་། མྱོང་རོལ་གྱི་ཆུ་ཚད་མཐོ་བའི་ཀློག་པ་པོ་རྣམས་ལ་རིག་པའི་དཔལ་དང་སྒྱུ་རྩལ་གྱི་བྲོ་བ་མྱང་སའི་དུས་དེབ་ཀྱི་དགའ་ཚལ་ཞིག་ཡོད་སོང་བ་ཡིན་ནོ། ། Read the rest of this entry »